ভগৱান ৰাম নেপালী, ভাৰতীয় নহয়ঃ নেপালৰ প্ৰধানমন্ত্ৰী কে পি শৰ্মা অলী... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমুম্বাইৰ লীলাৱতী হাস্পতালত ভৰ্তি অভিনেতা সঞ্জয় দত্ত…\nকোভিড-১৯ঃ ৰাজ্যত পুনৰ ১৭৮২জন লোক হৈছে সুস্থ…\nৰাজ্যত পুনৰ ২২১৮ জনৰ দেহত কোভিড পজিটিভ, আক্ৰান্তৰ সংখ্যা…\nকলাইগাওঁ কাণ্ডৰ পুনৰাবৃত্তিঃ তান্ত্ৰিকৰ প্ৰৰোচনাত চিপাঝাৰত…\nদুখবৰঃ ৰাজ্যত কোৰোনাত আক্ৰান্ত ৮জনৰ মৃত্যু…\nসাৱধান! গুৱাহাটীত বনগাহৰীৰ আক্ৰমণত আহত চাৰি…\nমহানগৰত ড্ৰাগছ বিৰুদ্ধে ক্ৰাইম ব্ৰান্সৰ অভিযান…\nউলুবাৰীৰ বৈদ্যুতিক শ্মশানত প্রথমটো মৃতদেহ সৎকাৰ…\nদক্ষিণ-পূব এছিয়াত উত্তৰ-পূবৰ ছোৱালীক লৈ বৃহৎ বজাৰ…\nদৰঙত কোভিডত আক্ৰান্তৰ সংখ্যা ১৭৩০ জনলৈ বৃদ্ধি..\nৰাজ্যৰ আৰু এগৰাকী বিধায়ক আক্ৰান্ত কোৰোনাত…\n৫ শ্ৰেষ্ঠ ৰম্যপূৰীৰ অন্যতম পানীমূৰ-উমৰাংছুত শগুণ পৰাদি পৰিছে…\nদেশৰ প্ৰতিটো প্ৰান্তত পাব হাইস্পিড ইন্টাৰনেট, বিএছএনএলৰ…\nযোৱা ২৪ ঘন্টাত ৰাজধানী দিল্লীত ১৪০৪জনৰ দেহত কোভিড-১৯…\nসুশান্ত সিং ৰাজপুতৰ পিতৃক সাক্ষাৎ হাৰিয়ানাৰ…\nমাজত আছিল মাত্ৰ ১০দিনঃ কেৰালাৰ দুৰ্ঘটনাত সন্তানৰ মুখ…\nপিতৃৰ পাছতে এইবাৰ কোৰোনামুক্ত অভিষেক বচ্চন…\nচীনত কোৰোনা ভাইৰাছতকৈও ভয়ানক ভাইৰাছৰ উৎপত্তি…\n২০২১ত ভাৰতত অনুষ্ঠিত হ’ব টি-২০ ৱৰ্ল্ড কাপ…\nবৰষুণৰ ফলতেই সংঘটিত হৈছিল কেৰেলাৰ বিমান দুৰ্ঘটনা…\nকেৰেলাত বিমান দুৰ্ঘটনা…\nচীনত নতুন ভাইৰাছ! কোৰোনা দৰেই বিয়পিব পৰা এই ভাইৰাছত আক্ৰান্ত…\nবেৰুটত সংঘটিত ভয়াৱহ বিস্ফোৰণত ১০০জনৰো অধিক লোকে হেৰুৱাইছে…\nভগৱান ৰাম নেপালী, ভাৰতীয় নহয়ঃ নেপালৰ প্ৰধানমন্ত্ৰী কে পি শৰ্মা অলী…\nমুম্বাইৰ লীলাৱতী হাস্পতালত ভৰ্তি অভিনেতা সঞ্জয় দত্ত... • ৰাজ্যত পুনৰ ২২১৮ জনৰ দেহত কোভিড পজিটিভ, আক্ৰান্তৰ সংখ্যা ৫৭,৭১৪জনলৈ বৃদ্ধি... • দৰঙত কোভিডত আক্ৰান্তৰ সংখ্যা ১৭৩০ জনলৈ বৃদ্ধি.. • ৰাজ্যৰ আৰু এগৰাকী বিধায়ক আক্ৰান্ত কোৰোনাত... • সুশান্ত সিঙে কাম অভাৱত আত্মহত্যা কৰা নাছিল! মৃত্যুৰ আগদিনাও পাইছিল দুখন চিনেমাৰ অফাৰ... • কোভিড-১৯ঃ ৰাজ্যত পুনৰ ১৭৮২জন লোক হৈছে সুস্থ... • দুখবৰঃ ৰাজ্যত কোৰোনাত আক্ৰান্ত ৮জনৰ মৃত্যু... • ৫ শ্ৰেষ্ঠ ৰম্যপূৰীৰ অন্যতম পানীমূৰ-উমৰাংছুত শগুণ পৰাদি পৰিছে চূণশিল-কয়লা-বালি-শিলৰ লুন্ঠনকাৰী নেতা... • বড়োলেণ্ড বিশ্ববিদ্যালয়ৰ পঞ্জীয়ক আৰু শিলচৰ বিশ্ববিদ্যালয়ৰ উপাচাৰ্যলৈ কৃত্বিত্বৰ বঁটা... • দেশৰ প্ৰতিটো প্ৰান্তত পাব হাইস্পিড ইন্টাৰনেট, বিএছএনএলৰ ‘BookMyFiber’ পৰ্টেল মুকলি...\nঅসমীয়া প্ৰতিদিন ৰ দ্বাৰা Jul 14, 2020 ত শেষ সম্পাদনা কৰা হৈছে\nডিজিটেল ডেস্কঃ নেপালৰ প্রধানমন্ত্ৰী কে পি শৰ্মা অলীয়ে কৰিছে এক বিতৰ্কিত মন্তব্য। ৰাষ্ট্ৰীয় সংবাদমাধ্যমৰ খবৰ অনুসৰি, নেপালৰ প্রধানমন্ত্ৰীগৰাকীয়ে কয়- ‘অযোধ্যা নেপালত আছে। ভাৰতে এখন নকল অযোধ্যাহে বিশ্বৰ সন্মুখত দেখুৱাই ৰাখিছে।’\nতেওঁ লগতে কয় যে, ‘ভগৱান ৰাম নেপালী হয়। ভাৰতীয় নহয়।’ উল্লেখ্য যে, প্ৰধানমন্ত্ৰী অলীয়ে নিজ বাসভৱনত আয়োজিত এক অনুষ্ঠানত ভাৰতে নকল অযোধ্যাহে বিশ্বৰ সন্মুখত দেখুৱাই ৰাখিছে বুলি কয়। অযোধ্য ভাৰতত নহয়, প্ৰকৃততে নেপালৰ বাল্কিমী আশ্ৰমৰ সমীপত আছে বুলি মন্তব্য কৰে তেওঁ।\nলালুকত মুখ্যমন্ত্ৰীৰ প্ৰতিকৃতি দাহ কৰি ছাত্ৰ সন্থা-এজেৱাইচিপিৰ প্ৰতিবাদ…\nৰাজ্যত পুনৰ ১০০১জনৰ দেহত কোভিড-১৯ পজিটিভ, আক্ৰান্তৰ সংখ্যা ১৭,৮০৭জনলৈ বৃদ্ধি…\nৰাজ্যত পুনৰ ২২১৮ জনৰ দেহত কোভিড পজিটিভ, আক্ৰান্তৰ সংখ্যা ৫৭,৭১৪জনলৈ বৃদ্ধি…\nকলাইগাওঁ কাণ্ডৰ পুনৰাবৃত্তিঃ তান্ত্ৰিকৰ প্ৰৰোচনাত চিপাঝাৰত সংঘটিত হত্যাকাণ্ড…\nআগৰ পিছৰ 1 of 6,547


চি এছ এছ - অসমীয়া ৱিকিপিডিয়া\nচি এছ এছ\nকাচকেডিং ষ্টাইল চীটচ্\nকাচকেডিং ষ্টাইল চীটচ্ (ইংৰাজী: Cascading Style Sheets) হৈছে এক ষ্টাইল চীটচ্ লেংগুৱেজ, যাক এইচ টি এম এলৰ দৰে মাৰ্কআপ লেংগুৱেজত লিখিত ডকুমেণ্টসমূহক কেনেধৰণে উপস্থাপন কৰিব সেইয়া বৰ্ণনা কৰিবলৈ ব্যৱহাৰ কৰা হয়। এইচ টি এম এল আৰু জাভাস্ক্ৰীপ্টৰ লগতে চিএছএছ হ’ল ৱৰ্ল্ড ৱাইড ৱেবৰ ভিত্তিক এক প্ৰযুক্তি।\nডিচেম্বৰ 17, 1996; 25 years ago (1996-12-17)\n(এপ্ৰিল 12, 2016;6years ago (2016-04-12))\nষ্টাইল চীটচ্ লেংগুৱেজ\nএইচ টি এম এল ডকুমেণ্ট\nচি এছ এছক এনেধৰণে তৈয়াৰ কৰিছে, যাতে ৱেবৰ মূল বিষয়বস্তুৰ পৰা বিন্যাস, ৰং, ফণ্ট ইত্যাদি পৃথকভাৱে নিৰ্ধাৰণ কৰিব পাৰি। এই পৃথকৰণে ৱেব ডেভলপাৰক বহুতো সুবিধা প্ৰদান কৰি আহিছে। কাৰণ বহুতো ৱেবপেজৰ বিন্যাস, ৰং ইত্যাদি পৃথক .css ফাইলৰ দ্বাৰা নিৰ্ধাৰণ কৰিব পাৰি। ইয়ে জটিলতা কমাই দিয়ে আৰু একেটা বিষয়ক পুনৰাবৃত্তি কৰিবলগীয়া নহয়।\nচি এছ এছ ব্যৱহাৰ কৰি একেখন মাৰ্কআপ পেজক বিভিন্ন ডিভাইচ আৰু ব্ৰাউজাৰত বিভিন্নভাৱে উপস্থাপন কৰিব পাৰি।\n↑ "CSS developer guide". Mozilla Developer Network. https://developer.mozilla.org/en-US/docs/Web/Guide/CSS। আহৰণ কৰা হৈছে: 2015-09-24.\n↑ "What is CSS?". World Wide Web Consortium. http://www.w3.org/standards/webdesign/htmlcss#whatcss। আহৰণ কৰা হৈছে: 2010-12-01.\n"https://as.wikipedia.org/w/index.php?title=চি_এছ_এছ&oldid=265277"ৰ পৰা অনা হৈছে\nশেষ সম্পাদনা কৰা হৈছে 28 February 2021 তাৰিখে 06:02 বজাত\nএই পৃষ্ঠাখন ২৮ ফেব্ৰুৱাৰী, ২০২১ তাৰিখে ১১:৩২ বজাত অন্তিম সংশোধন কৰা হৈছিল।


দদাইৰ পজা - ৱিকিউৎস\nLua error in Module:Edition at line 239: attempt to index field 'aswikisource' (a nil value).\n12110দদাইৰ পজাহ্যাৰিয়েট বীচৰ ষ্টোজ্ঞানদাভিৰাম বৰুৱা১৯৩০\nগুৱাহাটীৰ আৰ্ল ল কলেজৰ\nশ্ৰীজ্ঞানদাভিৰাম বড়ুৱা প্ৰণীত\n৬নং কলেজ-স্কোৱাৰ, কলিকতা।\nবেচ তিনি মহা (৸০) মাথোন।\nশ্ৰীমান মনোভিৰাম, শ্ৰীমান নয়নাভিৰাম,\nশ্ৰীমতী ইৰা আৰু শ্ৰীমান চিত্তাভিৰামৰ\nহাতত এই কিতাপখনি দিলোঁ।\nএই কিতাপখনি Uncle Tom's Cabin মোৰ অসমীয়া ভাষাত অনুবাদ হোৱা মই শুনা নাই সেই দেখি মোৰ অতি সসীম বুদ্ধিৰে এই কিতাপখনিৰ অলপ আভাস মোৰ ভাষাত লেখি অসমীয়া জনা আৰু পঢ়া মানুহক দিম বুলি এইসৰু কিতাপখনি লেখিলোঁ। এই কিতাপখনি সকলো ভাষাতে লেখা হৈছে। অসমীয়াত নাই। সেই দেখিয়েই শত দোষ থকা সত্ত্বেও এই কিতাপখনি মোৰ ভাষাত ছপা কৰি উলিয়ালোঁ।\nএই কিতাপখনি লেখা মানুহ মুনিহ নহয়। তিৰুতা। যুক্তৰাজ্যৰ The National Era (ন্যাশনেল ঈৰা) নামে এখন কাকতত মিসেস্ হ্যাৰিয়েট বীচৰ ষ্টো নামৰ এজন পাদ্ৰী দুহিতায় ১৮৫১ খৃষ্টাব্দৰ জহ কালি লেখিবলৈ আৰম্ভ কৰি ১৮৫২ খৃষ্টাব্দত শেহ কৰি এই কিতাপখনি যুক্তৰাজ্যক দিয়ে। তাৰ পাছত বষ্টনৰ এজন ছাপাখানাৰ গৰাকীয়ে সেই কাকতবোৰ ১৮৫২ খৃষ্টাব্দত কিতাপৰ আকাৰেৰে ছপায়। তেতিয়া যুক্তৰাজ্যত তোলপাৰ লাগি গল। কোনে লেখিছে? ক’ৰ মানুহ তেওঁ? তেতিয়া যুক্তৰাজ্যত (দক্ষিণ ৰাজ্যবোৰত বিশেষকৈ) দাসত্ব প্ৰথা সজীব আৰু বলবান অৱস্থাত। দহ বছৰ পাছত প্ৰজা—প্ৰতিনিধি (ৰজা) এব্ৰেম লিংকনৰ [ ৬ ] (Abraham Lincoln) সৈতে মিসেস্ ষ্টোৰ দেখা হোৱাত (মিসেস্ ষ্টো চুটি চাপৰ আছিল) ৰাজ-প্ৰতিনিধিয়ে হাঁহি শুধিলে “আপুনিয়েই আমাৰ দক্ষিণৰ সৈতে যুজৰ কাৰণ নে?” সঁচাকৈয়ে কবলৈ গ’লে, এই কিতাপখনিয়ে মানুহৰ মনৰ অৱস্থা কেনে কৰিছিল ডাঙ্গৰ কিতাপ এখনি লৈ এতিয়া পঢ়িলেই আমি গম পাওঁ। Abraham Lincolnৰ জীৱনী পঢ়িলেও এই কথা গম পাওঁ। এই মহাত্মাৰ বিষয়ে এখন নাটকও আছে, সেইখনো পঢ়া ভাল। অসমীয়াই Booker Washington (বুকাৰ ওয়াশ্বিংটন) বিষয়ে অলপ জানে। তেওঁলোকে এই বিষয়ে কিছু পৰিমাণে আভাস পাইছে।\nমেৰি কিতাপখনি অতি চমু। এই কিতাপখনিয়ে এটি বস্তুক দূৰৈৰ পৰা জুমি চোৱাৰ দৰে কাম কৰিব। ওচৰৰ পৰা চাবলৈ নেপালে এটি ভাল বস্তু দূৰৈৰ পৰা চোৱাও ভাল। সৰুৰে পৰা শুনি আহিছোঁ, “The be is mightier than the sword” মিসেস্ ষ্টোৰ কাপ অস্ত্ৰৰকৈ ডাঙ্গৰ নহলেও অস্ত্ৰক সহায় কৰিছিল। যেতিয়া কোনো ডাঙ্গৰ মানুহ আমাৰ গাঁও কি নগৰৰ ওচৰেদি যায় আমি তেওঁৰ ওচৰলৈ যাব নোৱাৰিলে কি তেওঁৰে সৈতে কথা কব নোৱাৰিলে তেওঁক দূৰৈৰ পৰা নেচাওঁ নে? চাব নোৱাৰিলেও তেওঁক দূৰৈৰ পৰা চাবলৈ ইচ্ছা নহয় নে? এনে ভাব হয় বুলিয়েই এই মহৎ কিতাপখনিৰ চমু বিৱৰণী মোৰ অসমীয়া বন্ধু সকলৰ আগত উলিয়ালোঁ।\n[ ৭ ] মিসেস্ হ্যাৰিয়েট এলিজাবেথ বীচাৰ ষ্টো (Harriet Elizabeth Beecher Stowe) যুক্তৰাজ্যৰ কনেক্‌টিকাট্ ৰাজ্যৰ লিচফীল্ড নগৰত ১৮১১ খৃষ্টাব্দৰ ১৪ জুন তাৰিখে উপজিছিল। তেওঁৰ বাপেক ধৰ্ম্মযাজক আছিল। মাক-বাপেক পুৰণি ঘৰৰ মানুহ। পঁচিশ বছৰ বয়সত তেওঁৰ কেল্‌ভিন্ এলিস্ ষ্টো নামৰ প্ৰফেসৰ এজনৰ সৈতে বিয়া হৈছিল। গিৰীয়েকৰ বেমাৰী শৰীৰ। এনে অৱস্থা সত্ত্বেও তেওঁ সাহিত্য চৰ্চ্চা কৰিছিল। সাহিত্য চৰ্চ্চা কৰিও গৃহস্থালী কামৰ সময় পাইছিল কিন্তু।\nমিসেস্ ষ্টোই চিন্‌চিনাটিত (ওহাইও প্ৰদেশৰ) ওঠৰ বছৰ বাস কৰিছিল। তেওঁ থকা ঠাইৰ নৈখনৰ সিপাৰেই গোলামী প্ৰথা চলিছিল। ইপাৰ আৰু সি পাৰ। বহুত গোলাম ক্যান্যাডালৈ সেই নৈখন পাৰ হৈ পলাই গৈছিল। মিসেস্ ষ্টোৰ বন্ধুবান্ধৱ সকলে এনেবোৰ দাসক আশ্ৰয় দি ক্যান্যাডালৈ পঠাই দিছিল। দাসত্বৰ (Slavery) কুফল দেখি তেওঁৰ কোমল হৃদয় দ্ৰৱ হৈছিল। সেই কাৰণেই তেওঁ এই বিষয়ে বহুত লেখি ইউৰোপৰ সহানুভূতি পাবৰ নিমিত্তে ইউৰোপলৈ গৈও সেই বিষয় প্ৰচাৰ কৰিছিল।\nআমি যেতিয়া এ্যামেৰিকা বুলি কওঁ আমি যুক্তৰাজ্যৰ কথাহে ভাবোঁ। এই মহাদেশ দুই ভাগে বিভক্ত-উত্তৰ আৰু দক্ষিণ। উত্তৰ ফালে ক্যানাডা আৰু যুক্তৰাজ্যই প্ৰধান বিভাগ। প্যান্যামা যোজকে উত্তৰ আৰু দক্ষিণ ভাগক যোগ [ ৮ ] কৰিছে। আমাৰ এই দক্ষিণ ভাগৰ সৈতে সম্পৰ্ক নাই। উত্তৰ ভাগৰ সৈতেহে সম্পৰ্ক। যুক্তৰাজ্যৰ উত্তৰ ৰাজ্য আৰু দক্ষিণ ৰাজ্যবোৰৰ ভিতৰতেই যুজ লাগিছিল। দক্ষিণ ৰাজ্যবোৰ দাস প্ৰথাৰ ফলীয়া উত্তৰ ৰাজ্যবোৰ এই প্ৰথাৰ বিপক্ষে আছিল। ক্যান্যাডাত দাসত্ব প্ৰথা নাছিল।\nপাতনি নবহলাঁও আশা কৰোঁ তোমালোকে আৰু অসমীয়া আন আন লৰা-ছোৱালীবিলাকে এই কিতাপ পঢ়ি ভাল পাবাহঁক।\nলৰালৰিকৈ প্ৰুফ্ চোৱাৰ বাবে কেটামান দোষ ৰৈ গ’ল। অহা বাৰে এই দোষবোৰ শুধৰাম। দোষ মোৰেই। মুদ্ৰাযন্ত্ৰৰ কোনো দোষ নাই।\nসূচীপত্ৰ (মূল গ্ৰন্থত নাই)পৃষ্ঠা\nবিদেশী কথাৰ অসমীয়া ভাঙ্গনি\n"https://as.wikisource.org/w/index.php?title=দদাইৰ_পজা&oldid=64208"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১১ মে' ২০২০ তাৰিখে ১২:৩৭ বজাত সলনি কৰা হৈছিল।


May 20, 2022 10:03 am\nদিল্লীৰ চৰকাৰী বিদ্যালয়ক সমালোচনা কৰা অসমৰ মুখ্যমন্ত্ৰী ডঃ হিমন্ত বিশ্ব শৰ্মাৰ ৰাজ্যত কি দৰে চলিছে চৰকাৰী বিদ্যালয়? চৰকাৰী বিদ্যালয় কিদৰে চলিছে ৰাজ্যৰ মুখ্যমন্ত্ৰী, শিক্ষামন্ত্ৰীয়ে খৱৰ ৰাখিছেনে? নে কেবল গুণোৎসৱ পাতিয়েই দায়িত্ব সামৰিব খুজিছে ‘বিকাশ’ৰ জয়গান গাই ফুৰা চৰকাৰখনে?\nশিৱসাগৰ জিলাৰ আমগুৰি শিক্ষা খণ্ডৰ অন্তৰ্গত এখন চৰকাৰী বিদ্যালয় হৈছে নামতিয়াল নৱজ্যোতি প্ৰাথমিক বিদ্যালয়।\nবিদ্যালয়খনত আছে মাত্ৰ এজন শিক্ষক। ইপিনে,পাঁচটা শ্ৰেণী আৰু ছাত্ৰ-ছাত্ৰী আছে ২৩ গৰাকী। ফেব্ৰুৱাৰী মাহৰ পৰাই এই বিদ্যালয়ত মাত্ৰ এজন শিক্ষকে পাঠদান চলাই আহিছে।\nবিদ্যালয়খনৰ আন আন শিক্ষকসকল অৱসৰ গ্ৰহণ কৰাৰ পিছত নতুন শিক্ষক বৰ্তমানলৈকে নিযুক্তি নিদিয়াত এইদৰে এজন শিক্ষকে অকলে পাঠদান কৰিবলগীয়া হৈছে পাঁচটাকৈ শ্ৰেণী।\nশিক্ষকগৰাকীয়ে এই সম্পৰ্কত বিভাগীয় কৰ্তৃপক্ষক জনাইছিল যদিও বৰ্তমানলৈকে বিদ্যালয়খনত কোনো শিক্ষক নিয়োগ কৰা নাই।\nআনহাতে, ধুমুহাই বিদ্যালয়খনৰ টিনপাত উৰুৱাই নিয়াত বৰষুণৰ বতৰত তিতিয়েই পাঠাদান কৰিব লাগে ছাত্ৰী-ছাত্ৰী সকলক।\nলগতে পঢ়ক: Man-Elephant Conflict: ৰংজুলিত বন্যহস্তীৰ তাণ্ডৱ; ভাঙিলে কেইবাটাও বাসগৃহ, দৌৰি প্ৰাণৰক্ষা পৰিয়ালৰ লোকৰ\nএইদৰে এজন শিক্ষকে একে সময়তে পাঁচটা শ্ৰেণীৰ পাঠদান কৰিবলগীয়া হোৱাৰ বাবে উপযুক্ত শিক্ষা লাভৰ পৰা বঞ্চিত হৈছে ছাত্ৰ-ছাত্ৰীসকল। যাৰ বাবে বিদ্যালয়খনৰ ছাত্ৰ-ছাত্ৰীসকলে মুখ্যমন্ত্ৰী আৰু শিক্ষামন্ত্ৰীক অনুৰোধ কৰিছে বিদ্যালয়খনত সোনকালে এজন বা দুজন শিক্ষক নিযুক্তি দিয়ক।


ভৰিৰ গোৰোহা ফাটিছে নেকি? | Asom Live 24\nঅসম লাইভ ২৪ঃ ভৰিৰ গোৰোহা ফাটিছে নেকি? শীতৰ সময়চোৱাত বেছিভাগ লোকৰে গোৰোহা ফাটে। গোৰোহা ফাটিলে ভৰিত প্ৰচণ্ড বিষ অনুভৱ হয়। বিষৰ যন্ত্ৰণা কিমান সেয়া হয়তো গোৰোহা ফটাজনেহে অনুভৱ কৰিব পাৰে। গোৰোহা ফটা সমস্যাৰ পৰা আপুনি কিদৰে হাত সাৰিব? আমি দিছো কেইটামান ঘৰুৱা টিপছ-\n১। ১০০ গ্ৰাম মমবাতি, ৫০ গ্ৰাম নাৰিকল তেল বা সৰিয়হৰ তেল মিহলাই লওক। সৰিয়হ তেলৰ সলনি আপুনি নাৰিকল তেলো ব্যৱহাৰ কৰিব পাৰে। এখন কটাৰীৰে মমবাতি চুচি এটা পাত্ৰত গুড়ি কৰি লওক। তাৰ পিছত নাৰিকল তেলখিনি মমবাতিৰ গুড়িখিনিৰ লগত মিহলি কৰি লওক। তাৰ পিছত জুলীয়া নোহোৱাকৈ গৰম কৰি ল’ব। ভালদৰে ঠাণ্ডা কৰি লওক। ৰাতি শোৱাৰ আগতে ভৰি দুখন ধুই শুকান কৰি মিশ্ৰণটো লগাওক। কমেও ৫ মিনিট সময় মালিচ কৰি শুই যাব।\n২। পুৱা শুই উঠাৰ পাছত ভালদৰে ভৰি দুখন ধোৱক। প্ৰথম পৰ্যায়তে ভাল ফলাফল পাব আৰু গোৰোহাৰ বিষ নাইকিয়া হ’ব। গোৰোহা ফটাৰ কাৰণ হ’ব পাৰে থাইৰয়ডৰ সমস্যা। ভৰিত তেজৰ পৰিমাণ কম হ’লেও, খালী ভৰিৰে খোজকাঢ়িলে, দৌৰিলেও কেতিয়াবা গোৰোহা ফাটিব পাৰে।\nযদি মিনাৰেল, ভিটামিনৰ অভাৱ হৈছে তেতিয়াও ফাটিব পাৰে গোৰোহা। শৰীৰত কেলচিয়ামৰ পৰিমাণ হ্ৰাস হ’লেও গোৰোহা ফাটিব পাৰে। কেনেবাকৈ আপুনি মধুমেহ ৰোগত ভুগিছে নেকি? তেতিয়াও আপোনাৰ গোৰোহা ফাটিব পাৰে। বহু দেৰিলৈকে আপুনি থিয় হৈ থাকে নেকি? তেতিয়াও ভুগিব পাৰে এই সমস্যাত।\nযদি আপোনাৰ গোৰোহা ফাটিছে তেতিয়াহ’লে আপুনি ভজা-পোৰা, মছলাজাতীয় খাদ্য, ফাষ্ট ফুড আদি নাখাব। বেছিকৈ পানী খাব।\nTags: asom live 24assam live 24axom live 24HEALS CRACK\nচিকিৎসাৰ নামত লুণ্ঠন ডিব্ৰুগড়ৰ সঞ্জীৱনী নাৰ্চিংহোমৰ!\nবোকাখাতত লেবৰেট’ৰীৰ ভুল ৰিপ’ৰ্টৰ বলি গৰ্ভৱতী\nক’ৰোনাৰ মাজতে ৰাজ্যত ‘স্ক্ৰাব টাইফাচ’ৰ আতংক\nবন্ধ হ’ব সৰুসজাইৰ কোভিড হাস্পতাল\nঅসমে হেৰুৱাব এখন গাঁও!


Rexgard in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Rexgard ar byavahar, ppali, parshwakriya, upkaar, kriya-pratikriya aaru satarkatabani\nRexgard के सारे विकल्प देखें\nRexgard की जानकारी\nRexgard ৰ লাভ আৰু ব্যৱহাৰসমূহ- Rexgard Benefits & Uses in Assamese- Rexgard ar laabh aaru byavaharsamuh\nRexgard ৰ পালি আৰু সেয়া কেনেদৰে ল'ব- Rexgard Dosage & How to Take in Assamese - Rexgard ar paali aaru xeya kenedore lobo\nRexgard ৰ পাৰ্শ্চক্ৰিয়াসমূহ- Rexgard Side Effects in Assamese- Rexgard ar parshwakriyasamuh\nRexgard সংক্ৰান্ত সতৰ্কতাবাণীসমূহ- Rexgard Related Warnings in Assamese- Rexgard xonkranta xatarkatabanisamuh\nঅইন দৰৱৰ সৈতে Rexgardৰ গুৰুতৰ ক্ৰিয়া-প্ৰতিক্ৰিয়া- Severe Interaction of Rexgard with Other Drugs in Assamese- Oinor xoite Rexgard ar gurutor kriya-pratikriya\nRexgard মতভেদসমূহ- Rexgard Contraindications in Assamese- Rexgard nishedhsamuh\nRexgard ৰ বিষয়ে সততে সোধা প্ৰশ্নসমূহ- Frequently asked Questions about Rexgard in Assamese- Rexgard ar bikhoye satate xodha prashnasamuh\nখাদ্য আৰু মদৰ সৈতে Rexgard ক্ৰিয়া-প্ৰতিক্ৰিয়া- Rexgard Interactions with Food and Alcohol in Assamese- khadya aaru modor xoite Rexgard kriya-pratikriya\nRexgard ৰ লাভ আৰু ব্যৱহাৰসমূহ - Rexgard Benefits & Uses in Assamese - Rexgard ar laabh aaru byavaharsamuh\nRexgard তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRexgard ৰ পালি আৰু সেয়া কেনেদৰে ল'ব - Rexgard Dosage & How to Take in Assamese - Rexgard ar paali aaru xeya kenedore lobo\nRexgard-ৰ উপাদানসমূহ - Rexgard Active Ingredients in Assamese - Rexgard-ar upadaansamuh\nRexgard ৰ পাৰ্শ্চক্ৰিয়াসমূহ - Rexgard Side Effects in Assamese - Rexgard ar parshwakriyasamuh\nগৱেষণাৰ ভিত্তিত, Rexgard ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRexgard সংক্ৰান্ত সতৰ্কতাবাণীসমূহ - Rexgard Related Warnings in Assamese - Rexgard xonkranta xatarkatabanisamuh\nRexgard-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nRexgardৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Rexgard নাখাব আৰু আপোনাৰ চিকিতসকৰ পৰামৰ্শ লওক।\nRexgard-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই পাৰ্শ্ব-প্ৰতিক্ৰিয়াৰ কখা চিন্তা নকৰাকৈ Rexgard ব্যৱহাৰ কৰিব পাৰে।\nবৃক্কত Rexgard কি প্ৰভাৱ দেখা গৈছে?\nবৃক্ক ৰ বাবে Rexgard সম্পূৰ্ণৰূপে সুৰক্ষিত।\nযকৃতত Rexgard কি প্ৰভাৱ দেখা গৈছে?\nকলিজা ৰ বাবে Rexgard সম্পূৰ্ণৰূপে সুৰক্ষিত।\nহৃদযন্ত্ৰৰ ক্ষেত্ৰত Rexgard ৰ কি প্ৰভাৱ দেখা গৈছে?\nআপুনি হৃদয় ৰ ক্ষতিৰ কোনো আশংকা নকৰাকৈ Rexgard গ্ৰহণ কৰিব পাৰে।\nঅইন দৰৱৰ সৈতে Rexgardৰ গুৰুতৰ ক্ৰিয়া-প্ৰতিক্ৰিয়া - Severe Interaction of Rexgard with Other Drugs in Assamese - Oinor xoite Rexgard ar gurutor kriya-pratikriya\nRexgard তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRexgard মতভেদসমূহ - Rexgard Contraindications in Assamese - Rexgard nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Rexgard লোৱা অনুচিত যাতে -\nRexgard ৰ বিষয়ে সততে সোধা প্ৰশ্নসমূহ - Frequently asked Questions about Rexgard in Assamese - Rexgard ar bikhoye satate xodha prashnasamuh\nএই Rexgard-এ অভ্য়াস বা নিচাৰ সৃষ্টি কৰে নেকি?\nনহয়, আপনি Rexgardৰ প্ৰতি আসক্ত নহয়।\nRexgard য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু Rexgard লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, Rexgardয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Rexgard ক্ৰিয়া-প্ৰতিক্ৰিয়া - Rexgard Interactions with Food and Alcohol in Assamese - khadya aaru modor xoite Rexgard kriya-pratikriya\nখাদ্য আৰু Rexgardৰ ক্ৰিয়া-প্ৰতিক্ৰিয়া\nখাদ্যৰ সৈতে Rexgard লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Rexgardৰ মাজৰ প্ৰতিক্ৰিয়া\nRexgardৰ সৈতে মদ্যাপনে কোনো হানিকাৰক প্ৰভাৱ নেপেলায়। যাহওক, আপুনি যদি তেনে কৰে, তেন্তে অনুগ্ৰহ কৰি সাৱধান হওক।


অসমত গড়িয়া জনগোষ্ঠীৰ অৱস্থান – Mahabahoo\nHome/Assam News & Articles/অসমত গড়িয়া জনগোষ্ঠীৰ অৱস্থান\nঅসমত খিলঞ্জীয়া তথা থলুৱা মুছলমানৰ কেইবাটাও ঠাল-ঠেঙুলি আছে, তাৰ ভিতৰত গড়িয়া মুছলমানসকলো অন্যতম। আমি ইয়াত কেৱল গড়িয়াসকলৰ বিষয়েহে সংক্ষেপে আলোচনা কৰিম। হাজাৰ/ডেৰহাজাৰৰপৰা শব্দৰ ইমান কম পৰিসৰৰ ভিতৰত আঠশ বছৰীয়া ইতিহাস গৰকা গাড়িয়া জনগোষ্ঠী সম্পৰ্কে সকলো দিশ চুই যোৱা মানে ভুৰুকাত হাতী ভৰোৱাৰ লেখীয়া কথা। গতিকে ইতিহাসৰ ব্যাখ্যাতকৈ জনগোষ্ঠীটোৰ সম্পৰ্কত অন্য দুটামান দিশহে উনুকিয়াব বিচাৰিছো।\nA History of Assam-E.A. Gaitৰ লিখনিত প্ৰকাশিত যে চাহাবুদ্দিন তালিচে (মিৰজুমলাৰ লগত অহা বিখ্যাত ঐতিহাসিক) প্ৰায় ক্ষোভ প্ৰকাশ কৰিয়েই কৈছিল, ‘Their (অসমৰ মুছলমান) hearts are inclined for more towards mingling with the Assamese than towards association with Muslims’ অৰ্থাৎ তেওঁলোক মানে অসমীয়া মুছলমানসকল ভাৰতৰ অন্যান্য মুছলমানতকৈ কাষৰ হিন্দুসকলৰ (অসমীয়া) লগতহে অধিক সম্বন্ধ আৰু মিলামিছা কৰি ভাল পায়। তেওঁৰ মতে নামটোৰ বাহিৰে তেওঁলোকৰ মন-হৃদয় সকলোবোৰ অসমীয়া জাতিত সমৰ্পিত। মোগলৰ সেনাপতি ৰজা ৰামসিংহই শৰাইঘাট যুদ্ধত পৰাজিত হৈ স্বীকাৰ কৰি গৈছে— ভাৰতবৰ্ষৰ ক’তোৱেই এনে হিন্দু-মুছলমানৰ সন্মিলিত সেনাৰ পৰাক্ৰম দেখা নাছিলো, একেজন সেনাই হিলৈ মৰা, কাঁড় মৰা, বন্দুক মৰা, মাটি খন্দা, নাও চলোৱা ইত্যাদি সকলো কামেই বৰ নিপুণকৈ কৰিব পাৰে। লাচিত বৰফুকনৰ সেই মহান উক্তি “দেশতকৈ মোমাই ডাঙৰ নহয়”ৰ লেখীয়াকৈ সেই সময়ৰ অসমৰ মুছলমান বীৰসকলে দেশতকৈ ধৰ্ম ডাঙৰ নহয় বুলি ভবাৰ কাৰণেহে প্ৰতিবাৰেই মোগলৰ আক্ৰমণ প্ৰতিহত কৰিব পাৰিছিল। সেই অসমীয়া জাতিক আজি কোনো কোনো ধৰ্মৰ ঠিকাদাৰে হিন্দু-মুছলমান সংজ্ঞাৰে ভাগ ভাগ কৰিব বিচাৰে। ই তেতিয়াও সম্ভৱ নাছিল, এতিয়াও সম্ভৱ নহয় আৰু নিশ্চিতভাৱে কেতিয়াও সম্ভৱ নহ’ব।\n১২০০ খ্ৰীঃৰ সমসাময়িক সময়ৰেপৰাই অসমত মুছলমানৰ অৱস্থিতিৰ উমান পোৱা যায়। অসমীয়া মুছলমানৰ এটা ঠাল গড়িয়া নামেৰে জনাজাত হোৱাৰ মূলতে ইতিহাসত বিভিন্ন তথ্য আছে। যিকোনো কাৰণতে নামাংকিত নহওক কিয় গড়িয়া বুলি ক’লে সাধাৰণতে সেইসকলকে বুজোৱা হয় যাৰ একমাত্ৰ ধৰ্মটোৰ বাহিৰে ভাষা-সংস্কৃতি, পৰম্পৰা, চিৰি-চেহেৰা, মাত-কথা ইত্যাদি সকলোবোৰ অসমৰ অন্যান্য খিলঞ্জীয়া জনগোষ্ঠীৰ লগত অভিন্ন। তেওঁলোকৰ জীৱনত থলুৱা, সামাজিক প্ৰভাৱ ইমান গভীৰভাৱে বিদ্যমান যে যথাৰ্থতে ধৰ্মই তাক কেতিয়াও উটুৱাই নিব পৰা নাই। অসমৰ বহু খিলঞ্জীয়া জনগোষ্ঠীৰ ৰক্ত গড়িয়াসকলৰ ধমনীত প্ৰৱাহিত, কিন্তু আজি বহুতে নজনাৰ ফলত অসমৰ এই খিলঞ্জীয়া মুছলমানসকলক ধৰ্মৰ নামত স্বদেশী তথা বিদেশী মুছলমানসকলৰ লগত একাকাৰ কৰিব বিচাৰে। সৌ তাহানিতে স্বৰ্গদেউ প্ৰতাপ সিংহৰ ৰাজত্বকালত মোমাই তামুলী বৰবৰুৱাৰ উদ্যোগত ৰাজ্যখনৰ প্ৰজাক বিভিন্ন গাঁৱত সংস্থাপিত কৰোতে অসমৰ পুৰণি জনগোষ্ঠীসমূহৰ লগত দুঘৰকৈ গড়িয়া জনগোষ্ঠীৰ লোককো সমঅধিকাৰ দি যি ধৰ্ম-নিৰপেক্ষ শক্তিশালী অসমীয়া সমাজ গঢ়াৰ চানেকি দাঙি ধৰিছিল সেয়া আজিও প্ৰতিষ্ঠিত। উল্লেখযোগ্য যে সেই সময়ত এইসকল ইছলামধৰ্মীয় লোকক তেওঁলোকৰ সততা, নিষ্ঠা ইত্যাদি গুণৰ বাবে বিভিন্ন ৰাজকীয় বিষয়-বাবো অৰ্পণ কৰা হৈছিল। এনে বহু উদাহৰণ আছে। তাৰ ভিতৰত উল্লিখিত এই উদাহৰণেই প্ৰমাণ নকৰেনে যে গড়িয়াসকল অসমৰ এক খিলঞ্জীয়া জনগোষ্ঠী বুলি? কিন্তু দুখৰ বিষয় এই জনগোষ্ঠীটো আজি অস্তিত্বৰ সংকটত ভুগিছে। মন কৰিবলগীয়া যে পৃথিৱীৰ বহু দেশত সাম্ৰাজ্যবাদ, সম্প্ৰসাৰণবাদ তথা বৃহৎ জাতিসমূহৰ আগ্ৰাসী মনোভাবৰ বাবে অনেক থলুৱা সৰু সৰু জাতি-জনগোষ্ঠী কালৰ গতিত অস্তিত্ব হেৰুৱাই নিশ্চিহ্ন হোৱাৰ পথত। অসমৰ গড়িয়াসকলো সেই একে পথৰে পথিক। বৰ্তমান সময়ত এই জনগোষ্ঠীটোৰ স্বকীয় পৰিচয় সংকটত পৰা বহু কাৰণৰ ভিতৰত আন এক উল্লেখযোগ্য কাৰণ হ’ল ভাৰতৰ সংবিধানৰ আধাৰত গড়িয়া লোকসকল ইছলামধৰ্মী হোৱা হেতুকে তেওঁলোককো ধৰ্মীয় সংখ্যালঘু হিচাপেহে চিহ্নিত কৰা হৈছে। ভাৰতৰ অন্যান্য ইছলামধৰ্মী লোকসকলৰ সৈতে। কিন্তু ইতিহাস সাক্ষী গড়িয়া জনগোষ্ঠীৰ লোকসকলে কেতিয়াও নিজকে ধৰ্মীয় সংখ্যালঘু বুলি পৰিচয় দিব নিবিচাৰে। তেওঁলোকে প্ৰথমে নিজকে জনগোষ্ঠী হিচাপে গড়িয়া, জাতি হিচাপে অসমীয়া, ধৰ্ম ইছলাম, এই ধৰণেৰেহে পৰিচয় দিব বিচাৰে।\nঅসমৰ গড়িয়া জনগোষ্ঠীৰ লোকসকলৰ ভূমিকা আহোমৰ শাসন কালৰপৰা ব্ৰিটিছৰ সাম্ৰাজ্যবাদলৈকে তথা স্বাধীনতা সংগ্ৰামৰপৰা স্বাধীনোত্তৰ কালৰ সময়ছোৱাৰ বিভিন্ন ঘাত-প্ৰতিঘাতৰ লগতে বৃহত্তৰ অসমীয়া জাতিৰ সংকটৰ সময়ত কেনে আছিল সেয়া ইতিহাসৰ পাতে পাতে বা অসমীয়া মানুহৰ স্মৃতিৰ মণিকোঠৰ কোঁহে কোঁহে খোদিত হৈ আছে। সেইসমূহ জাতীয় ঐক্য সম্প্ৰীতিৰ এক উজ্জ্বল নিদৰ্শন হিচাপে আজিও জিলিকি আছে। ইয়াক কোনেও উলিয়াই পেলাব নোৱাৰে বা উলাই কৰিব নোৱাৰে, লাগিলে যিমান সাম্প্ৰদায়িক বিষবাষ্প বিয়পাব বিচৰা ধৰ্মান্ধসকলে চেষ্টা নকৰক কিয়। সম্প্ৰীতিৰ এনাজৰীডাল কটকটীয়া হোৱাৰ আন এক কাৰণ হ’ল—আহোম স্বৰ্গদেউসকলৰ শাসন কালত থলুৱা গীত-মাতৰ আধাৰত সৃষ্টি হোৱা আজান পীৰ চাহাবৰ (শ্বাহ মীৰান) জিকিৰ বা সেই সময়ৰ জাৰিসমূহৰ লগতে, শংকৰদেৱৰ প্ৰিয় শিষ্য চাঁদ খাঁ তথা গিয়াচউদ্দিন আউলিয়াকে প্ৰমুখ্যে কৰি যিসকল ধৰ্মগুৰুৱে অসমত ইছলাম ধৰ্মৰ বাণী প্ৰচাৰ কৰি শান্তি-সম্প্ৰীতিৰ লগতে একতাৰ আদৰ্শ দাঙি ধৰিলে সেয়া অসমীয়া সমাজত আজিও এক মাইলৰ খুঁটি হিচাপে পৰিগণিত হৈ আহিছে আৰু অসমীয়া হিন্দু-মুছলমান সকলোৱে এই আদৰ্শ গ্ৰহণ কৰি আহিছে। তাৰ উপৰি এইটো কথা সৰ্বজনবিদিত যে অসমত সেই সময়ত বাহিৰৰপৰা বিভিন্ন কাৰণ যিমান ইছলামধৰ্মীয় লোক আহি অসমত থিতাপি লৈ অসমীয়া জাতিসত্তাত বিলীন হৈ গৈছিল, ঠিক সেই ধৰণে অসমৰ বিভিন্ন জনগোষ্ঠীৰপৰাও বহু কাৰণত অনেক লোক স্বইচ্ছাই ধৰ্মান্তৰিত হৈ ইছলাম ধৰ্মত দীক্ষিতও হৈছিল। এই সমন্বয়, এই উদাৰতা অসমীয়া জাতিৰ বাদে কোনেও দিঠকততো বাদেই সপোনতো কল্পনা কৰিব নোৱাৰে। এই সমন্বয়ৰে এক প্ৰতিবিম্ব ইছমাইল ছিদ্দিক ওৰফে বাঘ হাজৰিকা যিজনে শৰাইঘাটৰ যুদ্ধত একে ধৰ্মৰ হোৱা সত্ত্বেও অসমৰ হৈ লাচিত বৰফুকনৰ প্ৰধান যোদ্ধা হিচাপে মোগলৰ সৈন্যক কচু কটা দিছিল। ভকুৱা, গেঁঠুৱা ইছলামধৰ্মী হোৱা সত্ত্বেও লাচিত বৰফুকনৰ দেহৰক্ষী হিচাপে আছিল। ঠিক সেইধৰণে আলি মেচকে প্ৰমুখ্য কৰি ধৰ্মান্তৰিত সেই সময়ৰ বহু স্থানীয় লোকৰ লগতে ৰমজান খাঁ, লাইধন খাঁ, কাচিম খাঁ, ফটে খাঁ, গেন্ধেলা গড়িয়া, চুলতান গড়িয়া, চুহাম গড়িয়া আদি বহু বীৰে মোগলসকলক স্বধৰ্মী হোৱা সত্ত্বেও বিভিন্ন ক্ষেত্ৰত তীব্ৰ বিৰোধ কৰিছিল আৰু অসমৰ হকে আন্তৰিকতাৰে সেৱা আগবঢ়াই দেশপ্ৰেমৰ চূড়ান্ত নিদৰ্শন দাঙি ধৰিবলৈ সক্ষম হৈছিল। একে ধৰণে ব্ৰিটিছৰ শাসন কালতো বাহাদুৰ গাঁওবুঢ়া, ফৰ্মুদ আলী, বিৰশ্বাভ, লুকী শেনছোৱা বৰুৱা, গুলে বেগম, সোতোৰা মৌলানা, ছাৰ মহম্মদ চাদুল্লা, ফখৰুদ্দিন আলী আহমেদ আদিৰ দৰে বহুতো মহান ব্যক্তিয়ে যিধৰণে অসমক সুৰক্ষিত কৰি ৰাখিবলৈ সাম্ৰাজ্যবাদ বা বিদেশীৰ আগ্ৰাসনৰ বিৰুদ্ধে সমগ্ৰ অসমবাসীৰ লগত কান্ধ মিলাই যে সমানে যুঁজ দিছিল সেয়াও সমন্বয়ৰ এক জলন্ত উদাহৰণ নহয়নে? ইয়াৰ বাহিৰেও স্বাধীনোত্তৰ কালৰ ভাষা আন্দোলন, মাধ্যম আন্দোলন, অসমৰ অস্তিত্ব ৰক্ষা আন্দোলন অৰ্থাৎ বিদেশী বহিষ্কাৰ আন্দোলন ইত্যাদিৰ লগতে অসমৰ সমস্যা জড়িত যিকোনো সংগ্ৰামত অসমৰ খিলঞ্জীয়া অন্যান্য জনগোষ্ঠীৰ লগত গড়িয়াসকলেও সময়ে সময়ে শক্তিশালী ভূমিকা পালন কৰি আহিছে। এয়া সম্ভৱ হৈছিল কেৱল গড়িয়াসকলৰ তীব্ৰ দেশপ্ৰেম আৰু সাতামপুৰুষীয়া ঐক্য-সংহতিৰ এনাজৰীডালৰ বাবেহে। কেতিয়াও কোনো কাৰণতে খিলঞ্জীয়া আন মুছলমানৰ সৈতে অসমৰ গড়িয়াসকলে বৃহত্তৰ অসমীয়া জাতিৰ অন্যান্য খিলঞ্জীয়া জনগোষ্ঠীৰ লগ এৰা নাই। অসমৰ এক থলুৱা শব্দ ‘গড়িয়া’ নামকৰণেৰে স্বৰ্গদেউ প্ৰতাপ সিংহৰ ৰাজত্ব কালত গাঁওসমূহত এই খিলঞ্জীয়া লোকসকলক অন্যান্য জনগোষ্ঠীৰ লগত সংস্থাপিত কৰোতেও নিশ্চয় তেওঁলোকৰ সেই সময়ৰ তথা অতীতৰ অসমৰ প্ৰতি থকা সততা, নিষ্ঠা, একাগ্ৰতা তথা স্বৰ্গদেউসকলৰ প্ৰতি থকা বিশ্বাসযোগ্যতা ইত্যাদি গুণসমূহৰ বিচাৰ কৰা হৈছিল। পিছে সুমন্ত চলিহাদেৱেও ‘আধুনিক অসমীয়া শব্দকোষ’ত গড়িয়া নামটোৱে অসমৰ পুৰণি মুছলমানক সূচাইছে বুলি উল্লেখ কৰা এই লোকসকল আজি সুৰক্ষিতনে? এই জনগোষ্ঠীৰ বংশধৰসকলৰ অসমত স্থিতি ক’ত? তেওঁলোকৰ অস্তিত্বই বা ক’ত? তেওঁলোক সকলো ক্ষেত্ৰতে পিছপৰা। সংৰক্ষণৰ অভাৱত অতীতৰ গুণ-গৰিমা থকা দেশপ্ৰেমিক এই জনগোষ্ঠীটো কালৰ গতিত হেৰাই যোৱাৰ উপক্ৰম হৈছে। আমি বিচাৰো এই জনগোষ্ঠীৰ লোকসকলক সেই তাহানিতে মোমাই তামুলী বৰবৰুৱাই কৰাৰ দৰে পুনৰ চৰকাৰীভাৱে লোকপিয়লৰ যোগেদি আছুতীয়াকৈ চিনাক্তকৰণ কৰি সংস্থাপিত কৰক আৰু পিছপৰা শ্ৰেণীৰ জনগোষ্ঠীসমূহৰ দৰে সংবিধানপ্ৰদত্ত অনুসূচিত অন্তৰ্ভুক্ত কৰি সংৰক্ষণৰ সা-সুবিধাসমূহ দি তেওঁলোকৰ প্ৰতি উচিত বিচাৰ কৰক আৰু তেতিয়াহে তেওঁলোকৰ অসমৰ প্ৰতি থকা অৱদানসমূহৰো স্বীকৃতি প্ৰদান কৰা হ’ব। অসমৰ অন্যান্য খিলঞ্জীয়া জনগোষ্ঠীসকলে সমগ্ৰ অসমৰে ভাৰসাম্য ৰক্ষা কৰা আধাৰস্বৰূপ গড়িয়াসকল সমন্বিতে খিলঞ্জীয়া মুছলমানৰ অন্তৰ্গত আন জনগোষ্ঠীৰ সন্মিলিত এই শক্তিসমূহক বিভিন্ন ক্ষেত্ৰত সহায়-সহযোগিতা আগবঢ়াই থাকিব লাগিব। তেতিয়াহে খিলঞ্জীয়া মুছলমানৰ বিভিন্ন জনগোষ্ঠীসমূহৰ লগতে অসমৰ অন্যান্য জনগোষ্ঠীসমূহৰো সামাজিকভাৱে মংগল হ’ব। নহ’লে বিদেশী আৰু বহিৰাগতৰ আগ্ৰাসনত বৃহত্তৰ খিলঞ্জীয়া জনগোষ্ঠীসমূহ নিগমে মৰিব লাগিব। পুনৰ কৈছো যদিও বা খিলঞ্জীয়া তথা অসমীয়া বুলি পৰিচয়হে গড়িয়াসকলৰ প্ৰকৃত চিনাকি, ইছলাম তেওঁলোকৰ এটা ধৰ্মীয় বিশ্বাস, দুখৰ বিষয় আজি কিন্তু ‘গড়িয়া’সকলৰ নামটোৱেই অৰ্থ বহন কৰাৰ দৰে অসমত প্ৰকৃততে চৰকাৰীভাৱে অৱহেলিত এক জনগোষ্ঠী হিচাপেহে পৰিচিত হৈছে, অন্য অৰ্থত অবাঞ্ছিত এক জনগোষ্ঠীলৈ পৰ্যৱসিত হৈছে বুলি ক’ব পাৰি। সমগ্ৰ ব্ৰহ্মপুত্ৰ উপত্যকাত সিঁচৰতি হৈ থকা এই জনগোষ্ঠীটোৰ আজি ৰাজনৈতিকভাৱে কোনো গুৰুত্বই নাই, সেয়েহে অনতিপলমে উচ্চ সদন বা বিধান পৰিষদ গঠন কৰি এই জনগোষ্ঠীটোৰ প্ৰতিনিধি চৰকাৰত অংশ গ্ৰহণ কৰাৰ সুবিধা প্ৰদান কৰি তেওঁলোকৰ অভাৱ-অভিযোগসমূহ যথাস্থানত উত্থাপন কৰাৰ লগতে সমাধান কৰাৰ বাট প্ৰশস্ত কৰিব পাৰিলেহে তেওঁলোক আংশিকভাৱে হ’লেও লাভৱান হ’ব। লগতে গড়িয়া বসতি থকা অঞ্চলত গাঁও পঞ্চায়ত পৰ্যায়ৰপৰা বিধানসভালৈকে তথা ৰাজ্যসভাৰ সদস্য পদ উপযুক্ত খিলঞ্জীয়া গড়িয়াৰ লোকক দিব পাৰিলেহে এই জনগোষ্ঠীটোৰ অস্তিত্ব বজাই ৰখাত সহায়ক হ’ব।\nউল্লেখ কৰা হয়তো নিষ্প্ৰয়োজন, তথাপিও কওঁ এই গড়িয়া জনগোষ্ঠীৰ পূৰ্বপুৰুষৰ একাংশ লোক আছিল তুৰ্কী, মোগল, পাঠান, আফগান, শ্বেখ, চৈয়দ ইত্যাদি। তেওঁলোকৰ ভিতৰত কোনোৱে ধৰ্ম প্ৰচাৰৰ বাবে কোনোবাই বিভিন্ন ক্ষেত্ৰৰ নিৰ্মাণ কাৰ্যৰ বাবে, কোনোবাই আকৌ যুদ্ধবন্দী হিচাপে নাইবা অন্যান্য বিভিন্ন কাৰণত অসমলৈ আহি অসমক ভাল পাই উভতি নগৈ ইয়াতে থাকি গৈছিল। এনেদৰে বিভিন্ন ক্ষেত্ৰত অহা লোকসকলৰ লগত স্থানীয় মানুহৰ সংমিশ্ৰণৰ যোগেদি সৃষ্টি হোৱা এই গড়িয়া জনগোষ্ঠীৰ (ইয়াত আমি স্থানীয়ভাৱে ধৰ্মান্তৰিত হৈ মুছলমান হোৱা গড়িয়াসকলৰ কথা কোৱা নাই) পূৰ্বপুৰুষৰ বসতিস্থল সেই দেশসমূহৰ লগত থকা সম্পৰ্ক উন্মোচন কৰিব পাৰিলে আন্তঃৰাষ্ট্ৰীয় প্ৰেক্ষাপটত নিশ্চয় অসমে কিছু হ’লেও প্ৰভাৱ পেলাব পাৰিব বুলি আশা কৰো। পূৰ্বপুৰুষসকলৰ অঙহী-বঙহী ভাৰতৰো বিভিন্ন প্ৰদেশত বৰ্তমানো আছে। এয়া গৱেষণাৰ বিষয়, গতিকে গৱেষকসকলক ইয়াৰ ওপৰত আলোচনা কৰিবলৈ অনুৰোধ কৰিলো। আমাৰ কথা হ’ল যে সংশ্লিষ্ট সেই দেশসমূহৰ বৰ্তমানৰ প্ৰজন্মসকলে বা ভাৰতৰ বিভিন্ন প্ৰদেশত থকা তেওঁলোকৰ বংশধৰসকলেও জনা দৰকাৰ যে তেওঁলোকৰ পিতৃপুৰুষসকলৰ একাংশই অসমলৈ অহাৰ পাছত তেওঁলোকৰ সান্নিধ্যত অসমত এনেকুৱা এটা জনগোষ্ঠীৰ বহু শ বছৰ আগতে সৃষ্টি হৈছিল, যাৰ গড়িয়া নামেৰে অভিহিত কৰা হৈছিল, যিয়ে অসমক প্ৰাণতকৈও আপোন বুলি ভাবে, কাৰণ তেওঁলোকৰ পূৰ্বপুৰুষসকলেও এই আদৰ্শকে বহুবাৰ প্ৰমাণ কৰি থৈ গৈছে। উক্ত দেশসমূহৰ প্ৰজন্মসকলে তেওঁলোকৰ অসমলৈ অহা পূৰ্বপুৰুষসকলৰ বিষয়ে এই কাৰণেও জানিব লাগে যাতে তেওঁলোকৰ পিতৃপুৰুষসকলে এসময়ত অসমলৈ আহি কেনেকৈ হাডে়-হিমজুৱে অসমীয়া হৈছিল আৰু ‘যি দেশত থাকিবা তাক নিজৰ বুলি ভাবি সৰ্বস্ব ত্যাগ কৰিবলৈ কুণ্ঠিত নহ’বা’, ইছলাম ধৰ্মৰ এই বাণী সাৰোগত কৰি তাক আখৰে আখৰে পালন কৰিবলৈ কুণ্ঠিত নহৈছিল।\nশেষত সুদূৰ বাগদাদৰপৰা আহি অসমীয়া ভাষা-সংস্কৃতি গ্ৰহণ কৰা আজানপীৰ চাহাবৰ এফাকি পদেৰে সামৰিব লৈছো। যাৰ গ্ৰহণযোগ্যতা কেৱল মাত্ৰ ইছলামধৰ্মী লোকসকলৰ মাজতেই নহয় সমগ্ৰ অসমীয়া জাতিৰ মাজতেই ই বহুল প্ৰচাৰিত আৰু সমাদৃত।\n“মোৰ মনত ভেদ-ভাব নাই অ’ আল্লা।\nমোৰ মনত ভিন পৰ নাই অ’ আল্লা,\nমোৰ মনত একেটি ভাব।”


ৰাজ্যৰ ক'ভিড পৰিস্থিতিক লৈ উদ্বিগ্ন মুখ্য সচিব জিষ্ণু বৰুৱা! ৰাইজক কোভিড বিধি মানি চলাৰ আহ্বান\nৰাজ্যৰ ক’ভিড পৰিস্থিতিক লৈ উদ্বিগ্ন মুখ্য সচিব জিষ্ণু বৰুৱা! ৰাইজক কোভিড বিধি মানি চলাৰ আহ্বান\nহাফলং , April 26, 2021 8:38 am\nদেওবাৰে হাফলঙত মুখ্য সচিব জিষ্ণু বৰুৱা। ফটো: নৰ্থইষ্ট নাও।\nৰাজ্যৰ শেহতীয়া ক’ভিড পৰিস্থিতিক লৈ শংকিত মুখ্য সচিব জিষ্ণু বৰুৱা। দেওবাৰে হাফলঙত ক’ভিড সন্দৰ্ভত বৈঠক সামৰি ৰাইজক সজাগ, সতৰ্ক আৰু সাৱধানেৰে পৰিস্থিতিৰ সৈতে যুঁজ দিয়াৰ আহ্বান জনায় ৰাজ্যখনৰ মুখ্য সচিব গৰাকীয়ে।\nদেওবাৰে ডিমা হাছাও জিলাৰ শেহতীয়া ক’ভিড পৰিস্থিতিৰ বুজ ল’বলৈ হাফলঙত উপস্থিত হৈছিল ৰাজ্যৰ মুখ্য সচিব জিষ্ণু বৰুৱা। সাপ্তাহিক ছুটিৰ দিনাই হাফলং আৱৰ্ত ভৱনত তেওঁ জিলা প্ৰশাসন, উত্তৰ কাছাৰ পাৰ্বত্য স্বায়ত্ব শাসিত পৰিষদৰ প্ৰতিনিধি আৰু জিলা স্বাস্থ্য বিভাগৰ মুৰব্বী সকলৰ সৈতে এক গুৰুত্বপূৰ্ণ বৈঠকত মিলিত হয়। বৈঠকত জিলাৰ ক’ভিড পৰিস্থিতি সন্দৰ্ভত বৈঠকত আলোচনা হয়।\nবৈঠকত জিলা উপায়ুক্ত পল বৰুৱা, আৰক্ষী অধীক্ষক জয়ন্ত সিং,অতিৰিক্ত জিলা উপায়ুক্ত ৰাজীৱ ৰয়,পাৰ্বত্য স্বায়ত্ব শাসিত পৰিষদৰ স্বাস্থ্য বিভাগৰ সচিব টি টি দাউলাগুপু, জিলা স্বাস্থ্য বিভাগৰ যুটীয়া সঞ্চালক ডাঃ দিপালী বৰ্মণ আদি বিষয়ববীয়া সকল উপস্থিত থাকে।\nসংবাদ মাধ্যমৰ সৈতে হোৱা বাৰ্তালাপত মুখ্য সচিব জিষ্ণু বৰুৱায় কয় যে ক’ভিড পৰিস্থিতি বুজ লোৱাৰ কাৰণে ইয়ালৈ আহিছো। এই সন্দৰ্ভত এক বৈঠক আছিল।\nতেওঁ কয় যে বৰ্তমান অসমৰ পৰিস্থিতি নিয়ন্ত্ৰণত আছে যদিও অহা এক সপ্তাহ-দহ দিনত পৰিস্থিতি কোন ফালে গতি কৰে কোৱা টান। যাৰ বাবে আমি সজাগ আৰু সাৱধান হোৱাৰ উপৰি চৰকাৰী গাইড লাইন মানি চলিব লাগিব। অন্যথা পৰিস্থিতি কি হ’ব কোনেও ক’ব নোৱাৰে। কিয়নো পৰিস্থিতি নিয়ন্ত্ৰণহীন হৈ পৰিলে তেতিয়া কৰাৰ একো উপায় নাথাকিব।\nতেওঁ লগতে কয় যে পাহাৰীয়া ডিমা হাছাও জিলাৰ ভিতৰুৱা অঞ্চলত থকা কিছুমান গাঁও আছে তাত যদি ক’ভিড বিয়পি পৰে তেতিয়া হ’লে অধিক সমস্যা হ’ব। যাৰ বাবে ৰাইজে সজাগ আৰু সাৱধানতাৰে পৰিস্থিতিৰ সৈতে যুঁজিব লাগিব।\nএক প্ৰশ্নৰ উত্তৰত মুখ্য সচিব গৰাকীয়ে কয় যে এই মুহূৰ্তত অসমত নাইট কাৰফিউ দিয়াৰ তেনে পৰিকল্পনা নাই। কিন্তু দোকান-পোহাৰ, ব্যবসায়ী প্ৰতিষ্ঠান সন্ধিয়া ৬ বজাৰ লগে লগে বন্ধ কৰিব লাগে। অবশ্যে এই ক্ষেত্ৰত ৰাইজে দোকান-পোহাৰ ব্যবসায়ী প্ৰতিষ্ঠান বন্ধ ৰাখিছে।\nডিমা হাছাওৰ ব্যবসায়ীসকলক সন্ধিয়া ৬বজাত দোকান-পোহাৰ, ব্যবসায়ী প্ৰতিষ্ঠান বন্ধ ৰখাৰ বাবে আহ্বান জনায়। নহ’লে সমস্যা হ’ব বুলি তেওঁ স্পষ্ট কৰি দিয়ে। কিয়নো পৰিস্থিতি যদি নিয়ন্ত্ৰণৰ বাহিৰত গুচি যায় তেতিয়া হ’লে কোনেও ৰক্ষা কৰিব নোৱাৰিব।\nতেওঁ দিল্লী, মুম্বাইৰ ভয়াবহ পৰিস্থিতিৰ কথা দাঙি ধৰি কয় যে ডিমা হাছাও জিলাৰ নিচিনা ২.৪৭ লাখ জনসংখ্যাৰ পাহাৰীয়া ভূমিত যদি ক’ভিড বিয়পি পৰে তেতিয়া হ’লে চিকিৎসা দিয়া অসম্ভৱ হৈ পৰিব। এতিয়া হাফলং চিভিল হাস্পাতালত ৬৮খন বিছনা আছে। কিন্তু পৰিস্থিতি নিয়ন্ত্ৰণহীন হৈ পৰিলে কি হ’ব? গুৱাহাটী মেডিকেল কলেজ হাস্পাতাল বা শিলচৰত বিছনাৰ অভাৱ হৈছে। তেওঁ সকলোকে ক’ভিড বিধি পালন কৰাৰ আহ্বান জনায়।


বহিঃৰাজ্যলৈ যাব নালাগে, অসমতে লাভ কৰক সংস্থাপন... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমীয়া প্ৰতিদিন ৰ দ্বাৰা Jun 11, 2020 ত শেষ সম্পাদনা কৰা হৈছে\nএইয়া থলুৱা লোকে বজাৰ দখল কৰাৰ সময়। চিন্তাৰ পৰিধি বিশাল কৰি জাতি আৰু সমাজৰ উজ্জ্বল ভৱিষ্যতৰ কামনা কৰি প্ৰতিজন লোকেই আত্মনিৰ্ভৰ হোৱাৰ সময় সমাগত। বহিঃৰাজ্যত থাকি কাম কৰাৰ পৰিৱৰ্তে অসমতে সকলো অসমীয়াই কাম কৰি ৰাজ্যৰ অৰ্থনীতি সৱল কৰাৰ সময় এইয়া। এইক্ষেত্ৰত নেতৃত্ব দিব পাৰে ভৰলীপৰীয়া কন্যকা বহুমুখী পামে। সমগ্ৰ অসমে ল’ব পাৰে কন্যকাৰ আদৰ্শ। এই বিশেষ পামখননো কিয় সকলোৰে মুখে মুখে? পলাশ জ্যোতি গগৈৰ কন্যকাৰ সকলো পৰিৱেশ অধ্যয়নেৰে প্ৰথমখন প্ৰতিবেদন।\nভাগ ভাগ নহৈ একেলগে কৰা কামত সফলতা অহাটো নিশ্চিত। এসময়ত দেশৰ লগতে অসমতো এনে এক লক্ষ্যৰেই কৃষিক্ষেত্ৰখনক দেশৰ অৰ্থনীতিৰ আধাৰৰূপে গঢ়ি তোলাৰ লক্ষ্যৰে আৰম্ভ হৈছিল সমবায় আন্দোলন। মহাত্মা গান্ধী বা আচাৰ্য বিনোৱা ভাবেৰো সপোন আছিল এনে এক সমবায় আন্দোলনৰ মাধ্যমেৰেই সমগ্ৰ দেশৰ সমাজ আৰু অৰ্থনীতিৰ মূল পৰিকাঠামো আমূল পৰিবৰ্তন সাধন।\nপ্ৰাক-স্বাধীনতা কালৰ সেই সপোন পিছে পৰৱৰ্তী সময়ত দূৰ দৃষ্টিহীন চৰকাৰ তথা প্ৰশাসনৰ ভুল নীতিৰ বাবে নিস্প্ৰভ হৈ পৰিল। শেহতীয়াকৈ অৱশ্যে কোৰোনাই থানবান কৰি পেলুওৱা ভাৰতীয় অৰ্থনীতিক পুনৰ থানথিত লগোৱাৰ চিন্তাৰ সৈতে চৰকাৰী পৰিকল্পনাতো সাঙুৰ খাই পৰিছে গ্ৰাম্য অৰ্থনীতিৰ সামূহিক বিকাশৰ বাবে উমৈহতীয়া পদক্ষেপৰ প্ৰসংগ।\nসাৰ্বজনীন সত্যটো হ’ল সফলতাই আপোনাক খেদি নাহে, সফলতাৰ মূল মন্ত্ৰক আপুনি আওৰাব পাৰিলে জীৱনলৈ আহিব পাৰে পৰিৱৰ্তন। তেনে পৰিবৰ্তনেই আহিলে এইখন অসমৰে এটা বিধানসভা সমষ্টিলৈ। ১২৬ টা সমষ্টিৰ মাজত আজি চকুত লগা হৈছে এই বিশেষ সমষ্টিটো। অৰ্থনীতিবিদৰ গ্ৰাম্য অৰ্থনীতিৰ সংজ্ঞাৰ পৰা প্ৰধানমন্ত্ৰীৰ আত্মনিৰ্ভৰ ভাৰতৰ সংজ্ঞাৰ এটা উজ্বল উদাহৰণ হৈ পৰিছে হাজাৰ হাজাৰ যুৱকে একেলগে দেখা এটা সপোন।\nকন্যকাৰ তৰমুজৰ ওজন প্ৰতিটোত ১২ কিলো পৰ্যন্ত হয়।\nশাক-পাচলি, মাছ-মাংস, গাখীৰ, কণী, চাহপাত, ফলমূল, চাউলৰ পৰা প্ৰকৃতিৰ সৌন্দৰ্যলৈকে সকলো বিৰাজমান ভৰলীপৰীয়া কন্যকা বহুমুখী পামত। থলুৱাৰ বাবে সংস্থাপন সৃ্ষ্টি আৰু বজাৰ দখলৰ বাবে এক সংগ্ৰাম আৰম্ভ হৈছে কন্যকাত। ২০০৭ চনৰে পৰা কন্যকাক লৈ বহু সপোনৰ সৃষ্টি হৈছিল। ২০১৬ চনত প্ৰাণ পাই উঠিছিল। পৰৱৰ্তী সময়ত ইয়াৰ প্ৰসাৰ হৈছিল। এতিয়া ৬ সহস্ৰাধিক লোকক সাঙুৰি লবলৈ সক্ষম হৈছে কন্যকাই।\nচতিয়া সমষ্টিৰ জামুগুৰিত অৱস্থিত কন্যকাই ৰাজ্যৰ বিভিন্ন প্ৰান্তত বজাৰ দখল কৰিবলৈ সক্ষম হৈছে। কেৱল এয়াই নহয়, কন্যকাই বিক্ৰীৰ বাবে আগবঢ়াই দিয়া প্ৰতিটো বস্তুৰে আছে বিশেষ চাহিদা। জামুগুৰিৰ পৰা প্ৰায় ৯ কিলোমিটাৰ নিলগত থকা কন্যকাই মুঠ ২০০০ বিঘা মাটি আগুৰি আছে। কন্যকাৰ নামটো নিৰ্বাচন কৰাৰ ক্ষেত্ৰতো আছে এক ইতিহাস।\nকন্যকা নামেই যাৰ পৰিচয়!\nজনশ্ৰুতিমতে কন্যকা আছিল শ্ৰৱণ ঋষিৰ পালিতা কন্যা, যিয়ে শিৱক পাবলৈ হিমালয় পৰ্বতত গভীৰ তপস্যাত বহিছিল। সেই লৈ আনকি চিন্তান্বিত হৈ পৰিছিল খোদ পাৰ্বতী। কিয়নো সহজে ভোল যোৱা ভোলানাথে গভীৰ তপস্যাত বহা কন্যকাক অৱশেষত পত্নীৰূপে বৰণ কৰি লয় বুলি শংকিত হৈছিল তেওঁ। সেয়েহে কন্যকাক তেওঁৰ তপস্যাৰ পৰা বিৰত কৰাৰ উদ্দেশ্যৰে ক’লেগৈ, যদি তুমি শিৱক পাবলৈ বিচাৰা তেতিয়া তোমাৰ চকুলো বৈ গৈ বিশ্বনাথৰ বৰলা শিল স্পৰ্শ কৰিব লাগিব।\nকন্যকাত কঠিয়া পৰাৰ দৃশ্য।\nপাৰ্বতীয়ে ভাবিছিল কন্যকাই এনে অসাধ্য সাধন কৰিব নোৱাৰে। সেই অনুসৰিয়েই চকুলো বোৱালে কন্যকাই। তাৰ পিছতেই চকুপানী গৈ বিশ্বনাথ পোৱাৰ পূৰ্বেই কলিয়াভোমোৰা শিলত থেকা খায়। ভৰলীৰ সৃষ্টি হৈছে কন্যকাৰ চকুলোৰে। তেনে পৰিৱেশৰ বাবেই ভৰলীপৰীয়া ফাৰ্মখনৰ নামো ‘কন্যকা’ ৰখা হয়। এই জনশ্ৰুতিৰ মূল বাৰ্তাতো হ’ল গভীৰ সাধনা অথবা শ্ৰমৰ মাজেৰেই সাফল্য আহে।\nকন্যকাৰ গৰু ফাৰ্ম…\nভৰলী নদীৰ পাৰত আছে সৰ্বমুঠ ১৫,০০০ বিঘা ভূমি। তাৰে ২০০০ বিঘা ভূমি সামৰি কন্যকাৰ সৃষ্টি হৈছে। কন্যকাৰ মাটিখিনি ভৰলী নৈয়ে এসময়ত এৰি গৈছিল। আজিৰ পৰা ৪০ বছৰ পূৰ্বে তাত আছিল অসমীয়া মানুহৰ গাঁও। প্ৰায় ৩০ বছৰ পূৰ্বে এইখিনি মাটিত চৰ পৰিছিল। তাৰ পিছতে সেই মাটিত অবৈধ আৰু সন্দেহজনক লোকে বাহৰ পাতিছিল।\n২০০৭ চনত সেইসমূহ মাটি সন্দেহজনক লোকক খেদি উদ্ধাৰ কৰা হৈছিল। তাৰ পিছতো মাটিসমূহ কন্যকাৰ নামলৈ আনিব পৰা নাছিল। ২০১৬ চনত বিজেপি চৰকাৰ আৰম্ভ হোৱাৰ পাছতে ভৰলীপৰীয়া এই বিশেষ ঠাইখিনি কন্যকাৰ নিজৰ হাতলৈ আহিছিল আৰু ২০১৬ চনৰ ২ ছেপ্তম্বৰত সম্পূৰ্ণ মাংগলিক ৰীতি নীতিৰ মাজেৰে শুভাৰম্ভ হৈছিল “ভৰলী পৰীয়া কন্যকা বহুমুখী পাম”।\nকনক্যাৰ কল খেতিৰ একাংশ…\nপামখনৰ মূল তত্বাৱধানত আছে চতিয়াৰ বিধায়ক পদ্ম হাজৰিকা। কন্যকাৰ ২০০০ বিঘা ভূমিৰ কোনো স্থানেই অবাবত পৰি ৰোৱা নাই। প্ৰতিটো স্থানৰে হৈছে সদ ব্যৱহাৰ। ফামখনত মাছৰ প্ৰজননৰ পৰা আন জীৱজন্তলৈকে সকলোৰে ক্ষেত্ৰৰে আছে বিশেষ ব্যৱস্থা। ৰাজ্যৰ মাছ, গাখীৰ, কণীৰ বজাৰখন দখল কৰাই প্ৰধান লক্ষ্য কন্যকাৰ। পামখন চাবলৈ যোৱা লোকসকলে কিছু সময় কটাব পৰাকৈ এখন ৰেষ্টুৰেন্টো নিৰ্মাণ কৰা হৈছে।\n১৫ আগষ্টৰ পৰা আৰম্ভ হ’ব কন্যকাৰ ৰেষ্টুৰেন্টখন।\n১৫ আগষ্টৰ পৰা আৰম্ভ হ’ব ৰেষ্টুৰেন্টখন। মাছৰ উৎপাদনেৰে এক বিপ্লৱৰ আৰম্ভ কৰাই কন্যকাৰ লক্ষ্য। ৫ কোটি মাছৰ পোনা বজাৰলৈ পঠিওৱাৰ লক্ষ্য লোৱা হৈছে। ইতিমধ্যে প্ৰায় ২.৫ কোটি পোনা জন্ম দিয়া হৈছে। মাছৰ খেতি কৰাৰ বাবে আছে ২৬ টা নাৰ্ছাৰী পুখুৰী আৰু ৮ টা ডাঙৰ পুখুৰী। ঠিক তেনেদৰে এটা কণী পাৰিবলগীয়া মাছ (Mother Fish) ৰখা পুখুৰী আছে। ১২ টা গুজৰাটী ম’হ, ১২ টা হৰিণাও আছে কন্যকাত।\nমাছৰ খেতি কেনেকৈ কৰিব! শিকাব পাৰে কনক্যাই।\nপনিয়ল, লেতেকু, জলফাই, তৰমুজ, ষ্ট্ৰবেৰী, মধুৰী, আটলাছকে আদি কৰি বিভিন্ন ফলমূল আছে কন্যকাত। প্ৰতিজোপা ঔষধিগুণসম্পন্ন গছৰ লগতে শাক-পাচলি আছে কন্যকাত। বৰা, জহা, বড়ো ধানকে আদি কৰি কেবাবিধো ধানৰ খেতি কৰা হয় কন্যকাত। এইবৰ্ষত মুঠ ৫০০ বিঘা ভূমিত কন্যকাত খেতি কৰা হ’ব। তাৰ বাবে ইতিমধ্যে কঠিয়া পৰা হৈছে।\nকন্যকাৰ গাহৰিৰ ফাৰ্ম।\nআনহাতে গুমধান, মৰাপাট ইত্যাদিৰো খেতি বহু বিঘা ভূমিত কৰা হৈছে। গৰুৰ বাবে নেপিয়াৰ খেতিও কন্যকাত কৰা হৈছে। ২০০০ বিঘা ভূমিৰ চাৰিওকাষেৰে কোনো অবৈধ লোকে ইচ্ছানুসৰি প্ৰৱেশ কৰিব নোৱাৰাকৈ ৰখাৰ ব্যৱস্থা কৰা হৈছে। কেৱল এয়াই নহয়, পশু খাদ্য প্ৰস্তুত কৰাও ব্যৱস্থা আছে কন্যকাত। তাৰোপৰি কন্যকাৰ দ্বাৰা প্ৰস্তুত কৰা হয় ঘি, পনীৰৰ লগতে গাখীৰৰ পৰা প্ৰস্তুত কৰিব পৰা আন আন বিভিন্ন সামগ্ৰী।\nএনে বাহনেৰেই বিক্ৰীৰ বাবে গাখীৰ নিয়ে।\n১০০০ জনী গৰু ৰখাৰ বাবে গোহালিও নিৰ্মাণ কৰি থকা হৈছে কন্যকাত। সেই গোহালি সম্পূৰ্ণ বিজ্ঞানসন্মতভাৱে নিৰ্মাণ কৰি থকা হৈছে। এই গোহালিতে সংলগ্নকৈ আৰু এটা কোঠাৰ ব্যৱস্থা কৰা হৈছে। য’ত পনীৰ, দৈ, ক্ৰীম আদি প্ৰস্তুত কৰি মজুত কৰি ৰাখিব পাৰিব। কন্যকাত সৌৰ শক্তিৰ দ্বাৰা ১০ টাকৈ বৰিং (পানীৰ ব্যৱস্থা)ৰ ব্যৱস্থা কৰা হৈছে। ইয়াৰ দ্বাৰা পানীৰ যোগান ধৰা হ’ব খেতি পথাৰত।\nকন্যকাৰ খেতি আৰু একাংশ বিভিন্ন গছ…\nকন্যকাৰ গাখীৰ বা আন সামগ্ৰী বিশ্বনাথ, কুসুমটোলা, জামুগুৰি, নাগশংকৰ ইত্যাদি ঠাইত ৰাইজক যোগান ধৰিবলৈ বেটেৰী ৰিক্সাৰ ব্যৱস্থা কৰা হৈছে। তাৰ সমান্তৰালকৈ সৌৰ শক্তিৰে চলা স্কুটিৰো ব্যৱস্থা কৰা হৈছে কন্যকাত।\nকন্যকাৰ গাখীৰৰ আছে চাহিদা।\nভৰলীপৰীয়া কন্যকা বহুমুখী পামত দৈনিক ১৫০ জন লোকে কাম কৰে। তাৰে ৫৮ গৰাকী লোকে মাহিলী হিচাবত দৰমহা লাভ কৰে। বাকীসকল লোকক সাপ্তাহিকভাৱে কামৰ বিনিময়ত মজুৰি দিয়া হয়। ইফালে ৰুবলৈও কন্যকাই প্ৰতিবছৰে ১০০ গৰাকী ৰুৱনি ব্যৱহাৰ কৰে। কন্যকাত আছে এটা হোলা। এই হোলাতে আছে বহু পুঠি, খলিহনা, কাৱৈ, গৰৈৰ লগতে আন স্থানীয় মাছ।\nহোলা! ইয়াতো ৰখা হৈছে স্থানীয় পুঠি, গৰৈ, কাৱৈ মাছ।\nকন্যকাত খেতি কৰা প্ৰায় ৪-৫ কুইন্টল জিকা লকডাউনৰ সময়ত বিক্ৰী কৰা হৈছে। কেবা কুইন্টল তৰমুজ আৰু ষ্ট্ৰবেৰীও বিক্ৰী কৰা হৈছে। কন্যকাৰ মাছৰ প্ৰতিকিলোৰ ওজন ২ বছৰত ব্ৰিগেড মাছ ৮ কিলো, বাহু ৫ কিলো, ৰৌ ৪ কিলো, কুহি ডেৰ কিলো পৰ্যন্ত হয়। ২০০ টাৰ ওপৰত গাহৰি আছে কন্যকাত। এই সংখ্যা বৃদ্ধি কৰাৰ বাবে নিৰ্মাণ কৰি থকা হৈছে গাহৰিৰ ফাৰ্ম।\nউল্লেখ্য যে, কন্যকাৰ ওপৰত নিৰ্ভৰ কৰিয়ে চতিয়াৰ ২০ টা গাঁও পঞ্চায়ত এলেকাত প্ৰতিটোতে ২০ টাকৈ ৪০০ গোট গঠন কৰা হৈছে। এইসমূহ গোটৰ জৰিয়তে সংস্থাপন লাভ কৰিছে ৪০০০ যুৱকে। ইফালে কিছু কিছু আত্মসহায়ক গোটত মহিলাও জড়িত হৈ আছে। তেওঁলোক সমগ্ৰ সমষ্টিটোৰ বাবেই একো একোটা আদৰ্শ হৈ উজ্বলি উঠিছে।\n৪০০ টা গোটৰ প্ৰায় ৯৫ শতাংশই নিজাকৈ একো-একোখন ফাৰ্ম গঢ়ি তুলিছে। প্ৰতিটো গোটেই স্থানীয় বিধায়কৰ যোগেদি চৰকাৰৰ পৰা লাভ কৰা টকাৰে বিভিন্ন কাম কাজ আৰম্ভ কৰিছে। মাছ, কণী, গাখীৰৰ কামতে তেওঁলোকে বেছিকৈ মন দিছে। আন একাংশই গাহৰি ফাৰ্ম খুলিছে আৰু কোনো কোনোৱে হাঁহ, কুকুৰা ইত্যাদিৰ ফাৰ্মো খুলিছে। একাংশই আনৰ মাটি বন্ধক অথবা লিজত লৈ ধান খেতিও কৰিছে।\nকন্যকাত নিৰ্মাণ কৰি থকা হৈছে নামঘৰো।\nকন্যকাই এইসকল যুৱকক বজাৰ দিবলৈ সক্ষম হৈছে। ফাৰ্ম খোলাৰে পৰা এইসকল যুৱকে নিজৰ কামৰ দ্বাৰা লাভাংশ পাবলৈ সক্ষম হৈছে। মৎস্য পালনৰ এক বিপ্লৱ আৰম্ভ কৰিছে কন্যকাই। কন্যকাৰ আন এক অতি উল্লেখনীয় কাম হৈছে দেওবৰীয়া বিশেষ। প্ৰতি দেওবাৰে কন্যকাৰ নেতৃত্বত এখন বজাৰ চলে। তেওঁলোকে ই-ৰিক্সাৰ জৰিয়তে শাক-পাচলি বিক্ৰী কৰে।\nদেওবৰীয়া বিশেষৰ পৰা ঘূৰি আহিছিল ই-ৰিক্সাখন।\nইফালে কন্যকাৰ আছে বস্ত্ৰ উদ্যোগ। চাৰিদুৱাৰ আৰু জামুগুৰিত আছে তেওঁলোকৰ বস্ত্ৰ উদ্যোগ। উদ্যোগটোৰ অন্তৰ্গত ১৫০০- ২০০০ শিপিনী আছে। তেওঁলোকৰ একাংশ শিপিনীয়ে প্ৰত্যক্ষভাৱে উদ্যোগটোলৈ আহি কাম কৰে। তেনে শিপিনী আছে ৬৩-৬৪ গৰাকী। শাল আছে ৪৩ খন। যোৱা অক্টোবৰত এইটো উদ্যোগে এবছৰত ভৰি দিছে। আন একাংশ শিপিনীয়ে ঘৰতে কাপোৰ বৈ সেই কাপোৰ কন্যকাক দিয়ে। তাৰ বাবে কন্যকাই প্ৰাপ্যৰ লগতে সূতাৰ যোগান ধৰে।\nজামুগুৰিৰ বস্ত্ৰ উদ্যোগত প্ৰতিমাহে উৎপাদন কৰা হয় চেলেং- ২০০ খন।\nচাদৰ মেখেলা-৫০ জোৰ।\nগামোচা ৩৫০০-৪০০০ খন।\nচাৰ্ট পিচ-কূৰ্টা ৫০০ ইত্যাদি।\nশিপিনীয়ে তাঁতশালত সপোন ৰচে।\nচাৰি দুৱাৰৰ বস্ত্ৰ উদ্যোগত ৫৬ খন তাঁত শাল আছে। ৫১ গৰাকী শিপীয়ে কাপোৰ বয় এই উদ্যোগত। ১৬ আগষ্ট, ২০১৯ত আৰম্ভ হৈছিল এইটো উদ্যোগ। ভালোকপুং, বগীজুৰি ইত্যাদি ঠাইৰ পৰাও শিপিনী আহে এই উদ্যোগলৈ। চাৰিদুৱাৰৰ উদ্যোগত গামোচাৰ উপৰি কটনৰ ষ্টল, এৰি ষ্টল, চেলেং, দখনা, নিচি গালে ইত্যাদিও বোৱা হয়। যোৱা ডেৰমাহত এইটো উদ্যোগত ২৭০০ গামোচা বজাৰলৈ মুকলি কৰি দিয়া হৈছে।\nকন্যকাৰ ৰাইচ মিল….\nতেজপুৰৰ গাখীৰ, কণী, পনীৰ ইত্যাদিৰ বজাৰ প্ৰায় দখল কৰিবলৈ সক্ষম হৈছে কন্যকাই। প্ৰয়াস নামৰ এটা বে-চৰকাৰী সংস্থাই তেজপুৰত কন্যকাৰ বজাৰখন চোৱা-চিতা কৰি আছে। তেওঁলোকৰ ২১ গৰাকী উদ্যমী যুৱকে দৈনিক গড়ে ৪৫ মিনিট কাম কৰি মাহেকৰ অন্তত নিজে চলিব পৰাকৈ ধন লাভ কৰে।\nদৈনিক ৪২০ লিটাৰ গাখীৰ তেওঁলোকে বিক্ৰী কৰে। দৈও ৫০ লিটাৰ প্ৰতিদিনে তেওঁলোকে বিক্ৰী কৰে। দৈনিক মুঠ ৭০০ লিটাৰ গাখীৰ বিক্ৰী কৰিবলৈ সক্ষম হৈছে কন্যকা। বিভিন্ন গোটৰ পৰা ৪০ টকাত কন্যকাই গাখিৰ ক্ৰয় কৰে। সেই গাখীৰ তেজপুৰত যোগান ধৰা হয় ৪৫ টকাত। প্ৰয়াসে ৰাইজক ৫০ টকাত প্ৰতিলিটাৰ গাখীৰ বিক্ৰী কৰে।\nবাওঁফালে কন্যকাৰ Mother Fish ৰখা স্থান। সো-ফালে শৰীৰচৰ্চাৰ স্থান।\nকন্যকাই ৪০০ গোটক নাবাৰ্ডৰ তৰফৰ পৰা ধন প্ৰদান কৰিছে। সেই ধনেৰে তেওঁলোকে কাম কৰাৰ ক্ষেত্ৰত কন্যকাই প্ৰত্যক্ষভাৱে সহায় কৰিছে। ছাগলী, গাখীৰ, কণী, মাছ, হাঁহ, কুকুৰা ইত্যাদি বিক্ৰীৰ ক্ষেত্ৰত কন্যকাই এখন বজাৰ গোটসমূহক দিছে। গৰু পুহিবলৈ ক্ৰয় কৰাৰ ক্ষেত্ৰতো সহায় কৰে কন্যকাই। ৰাজ্যৰ বাহিৰৰ পৰা গৰু কিনি আনি কন্যকাই যোগান ধৰে। বৈজ্ঞানিক ধৰণেৰে খেতি কৰাৰ বাবে কন্যকাই সহায় কৰে।\nএহেজাৰ লোকক মাৰ্কেটিঙত লগোৱাৰ লক্ষ্য কন্যকাৰ। অহা ৫ বছৰত সমগ্ৰ অসমৰ বজাৰ দখলৰ লক্ষ্য কন্যকাৰ। ভৰলীপৰীয়া কন্যকা পামৰ আছে খাটি সৰিয়হৰ তেল। তেওঁলোকে নিজাকৈ কৰা খেতিৰ সৰিয়হ পেৰি তাৰ দ্বাৰা তেল উৎপন্ন কৰে। কন্যকাই দৈনিক ১২০০ লিটাৰ তেল উৎপন্ন কৰে। ৰাজ্যৰ বাহিৰলৈ প্ৰেৰণ কৰা হয় এই তেল। প্ৰয়োজন হোৱা সৰিয়হৰ ৭৫ শতাংশ আহে কন্যকাৰ নিজা খেতিৰ পৰা। আনহাতে ২৫ শতাংশ স্থানীয় ৰাইজৰ পৰা ক্ৰয় কৰা হয়।\nএনেদৰেই বটলত ভৰোৱা হয় কন্যকাৰ মিঠাতেল।\n১৩০ টকাৰ দৰত খুচুৰাকৈ তেল বিক্ৰী কৰা হয়। পাইকাৰী দৰত তেলৰ প্ৰতিটো বটলত ১২০ টকা। ঠিক তেনেদৰে অধিক বিক্ৰীৰ মূল্য ১৫০ টকা নিৰ্ধাৰিত কৰা থাকে। আনক যদি বিভিন্ন গোটে ৪০ টকাত সৰিয়হ বিক্ৰী কৰে তেতিয়া কন্যকাত বিক্ৰী কৰিলে খেতিয়কে লাভ কৰে ৩৪-৩৫ টকা। ১১ জন কন্যকাৰ তেল উদ্যোগটোত কাম কৰি আছে। কন্যকাৰ আছে এটা শৰীৰ চৰ্চা কেন্দ্ৰ।\nএইয়া এক বিপ্লৱ। কন্যকাৰ এই বিপ্লৱলৈ প্ৰতিজন লোকে সহাৰি আগবঢ়াইছে। চতিয়াই এক স্ব-নিৰ্ভৰশীলতাৰ নিদৰ্শন দেখুৱাবলৈ সক্ষম হৈছে। পূৰ্বে সুৰা সেৱন কৰা লোকসকলে এতিয়া কামকলৈয়েই ব্যস্ত থাকে। মানুহৰ মানসিকতাৰ সলনি কৰিবলৈ সক্ষম হৈছে কন্যকা। অনাগত দিনত কন্যকাই সামৰি লোৱা ঠাইৰ মানুহৰ অভ্যাস, কাম কৰাৰ কৌশল আৰু ইচ্ছা শক্তিয়ে সমগ্ৰ ঠাইখনৰে নক্সা সলনি কৰি দিছে। চৰকাৰৰ কাম কাজ কাগজে পত্ৰই সীমাবদ্ধ।\nকিন্তু কন্যকাই সেই ধাৰণা সলনি কৰি দিছে। অসমত নথকা মাল্টিপুল ক্ৰপিঙৰ ধৰণা সলনি কৰিবলৈ সক্ষম হৈছে কন্যকাই। নিৰ্দিষ্ট সময়ৰ বাবে বিভিন্ন ঠাইত একাধিক খেতি কৰা হৈছে ভৰলীপৰীয়া কন্যকা বহুমুখী পামত। কেৱল এয়ে নহয়, প্ৰশিক্ষণৰো ব্যৱস্থা কন্যকাৰ তৰফৰ পৰা কৰা হৈছে।\nইয়াত ৩৫ টা পৰিয়াল আছে। তেওঁলোকক মাটি-ভেটি দি সংস্থাপিত কৰা হ’ব আন স্থানত।\nকন্যকাৰ দাতিকাষৰীয়া স্থানত বৰ্তমান থাকিব পৰা নাই কোনো সন্দেহজনক লোক। ঠাই দখল কৰি থকা লোকক উচ্ছেদ কৰে প্ৰশাসনে। লগতে সমষ্টিৰ নিজা ঘৰ নাইকীয়া লোকক সংস্থাপিত কৰাৰ বাবেও কৰা হৈছে ব্যৱস্থা। ইতিমধ্যে চতিয়া সমষ্টিৰ পৰা ৫১২ টা পৰিয়ালক উচ্ছেদ কৰা হৈছে। সেইসমূহ পৰিয়ালক খেদি দিয়া হৈছে।\nদুই যুৱকে কন্যকাৰ গাহৰিৰ বাবে খাদ্য প্ৰস্তুত কৰি আছে।\nসামাজিক চিন্তাধাৰাৰে কন্যকাই সকলো লোকৰে দৃষ্টিহৰণ কৰিছে। যাৰ বাবে দল, মত, নিৰ্বিশেষেও বিভিন্নজন বিধায়কে কন্যকাৰ কাম পৰিদৰ্শন কৰি নিজাকৈ সেয়া আৰম্ভ কৰাৰ কথা ৰাজহুৱা কৰিছে। সকলো লোকৰ বাবেই কন্যকা হৈ পৰিছে এটা চিনাকি।\nৰাজ্যচৰকাৰৰ মন্ত্ৰী কেইবাগৰাকীও বিগত কেইদিনত গৈছে কন্যকালৈ। অনাগত দিনত বৃদ্ধি পাব সেইসকল লোকৰ কন্যকালৈ যাত্ৰা। এসপ্তাহৰ ভিতৰত ৰাজ্যৰ মুখ্যমন্ত্ৰীগৰাকীও কন্যকালৈ যোৱাৰ বাবে যো-জা চলাই থকা বুলি এক সূত্ৰই দাবী কৰিছে। মুখ্যমন্ত্ৰী সৰ্বানন্দ সোণোৱালে কন্যকাৰ আৰ্হিৰে গঢ়ি উঠিবলগা এখন গাঁৱক মডেল ভিলেজ ঘোষণা কৰিব। কন্যকা বুলি ক’লে সাধাৰণতে কোনো এজন লোকৰ ভৰলীপৰীয়া কন্যকা বহুমুখী পামখনৰ কথাকে মনলৈ আহে। কিন্তু কন্যকাই ইয়াৰ সমান্তৰালকৈ ৪০০ টা গোটৰ ৪০০০ যুৱকৰ লগতে শিপিনী তথা আন মানুহবোৰকো সাঙুৰি লৈছে। এই কথা বহু লোকে নাজানে।\nদিনক দিনে কন্যকাৰ ঠাইৰ প্ৰসাৰ ঘটিছে। শেহতীয়াকৈ ১,১৭৬ বিঘা মাটি কন্যকালৈ আবন্টন দিছে অসম চৰকাৰৰ কেবিনেটে। পামখনৰ প্ৰসংগত এতিয়া যোগাত্মক চৰ্চা দেখিবলৈ পোৱা গৈছে প্ৰতিগৰাকী লোকৰ মুখত। থলুৱাৰ ওপৰত নিৰ্ভৰ কৰি জৈৱিকভাৱে সাৰ-জাৱৰেৰে কৰা খেতিয়ে অধিক লোকৰ মাজলৈ আশাৰ সঞ্চাৰ কৰিছে। এগৰাকী বিধায়কৰ তত্বাৱধানত গঢ়ি উঠা এই বিপ্লৱ দেখি প্ৰতিগৰাকী লোকেই এই পথেৰেই ভৱিষ্যতৰ বাবে বাট বুলিছে। প্ৰতিজন লোকেই পুনৰবাৰ কবলৈ আৰম্ভ কৰিছে,\n‘নাঙল যাৰ, মাটি তাৰ’\nদেশত কোৰোনাৰ বিৰুদ্ধে যুঁজি জয়ী হৈছে ১,০৪,০৭১ জন লোক…


সুশান্তক লৈ টুইট কৰি বিপদত ছলমান – নিয়মীয়া বাৰ্তা\nসুশান্তক লৈ টুইট কৰি বিপদত ছলমান\nনিয়মীয়া বাৰ্তা, ২১ জুনঃ কোনো চেলিব্ৰিটীৰ আত্মহত্যাৰ লগত প্ৰায়ে সাঙোৰ খাই থাকে তেওঁৰ নাম। কাৰণ ৰহস্যজনক যদিও কিবা প্ৰকাৰে আহি পৰে তেওঁৰ নাম। তেওঁ হ’ল ছলমান খান।\nএইবাৰ সুশান্তৰ সিং ৰাজপুতৰ আত্মহত্যাক লৈ অলপ দেৰিকৈ হ’লেও মত প্ৰকাশ কৰিছিল ছলমান খানে। যোৱা শনিবাৰে সুশান্তৰ প্ৰশংসক তথা অনুৰাগীসকলৰ সৈতে তেওঁৰ নিজৰ অনুৰাগীসকলক থিয় দিয়াৰ আহ্বান জনাইছিল। নিজৰ অনুৰাগীসকলক খানে ছ’চিয়েল মিডিয়াত প্ৰকাশ হোৱা বিৰূপ ভাষালৈ গুৰুত্ব নিদি তেওঁলোকৰ অন্তৰৰ ভাবনাক বুজি তেওঁলোকৰ সৈতে মিলি যাবলৈ অনুৰোধ জনায়।\nহয়তো এগৰাকী শুভাকাংক্ষী হিচাপেই ছলমানে এই অনুৰোধ ব্যক্ত কৰিছিল। কিন্তু অনুৰাগীৰ তীব্ৰ ক্ষোভৰ সন্মুখীন হ’বলগীয়া হ’ল ছচিয়েল মিডিয়া টুইটাৰত। টুইটাৰযোগে অনুৰাগীসকলে ছলমানক তিৰ্যক সমালোচনা কৰাৰ লগতে ব্যংগাত্মক ভাষাৰে মন্তব্য প্ৰকাশ কৰিছে।\nউল্লেখ কৰা প্ৰয়োজনীয় যে সুশান্তৰ আত্মহত্যাৰ প্ৰসংগত ছলমান খানৰ ভূমিকাক লৈ ক্ষোভ ব্যক্ত কৰিছিল বহু অনুৰাগীয়ে। সুশান্ত বলীউডী নেপোটিজিমৰ বলি হোৱা বুলি বলীউডৰে জড়িত বহু কলা-কুশলীয়ে তীব্ৰ চৰ্চা কৰিছিল, যি আজিও শেষ হোৱা নাই।\nSab aapka hi kiya dhara hai. Chalo Sushant ke fans & family se to maafi maang li. Ab ek baar zara un garibo ke parivaar walo se bhi maafi maang lo jinko aapne apni mahangi gaadi ki niche kuchal diya tha. Zara un hirno ke liye bhi do aansoo baha do jinko aapne bemaut maar diya tha\n— Caravan 2.0 (@Being_Habibi) June 20, 2020\n“চীনক অৰ্থনৈতিক ভাৱে আক্ৰমণ কৰিব লাগে”- অৱসৰপ্ৰাপ্ত কেপ্তেইন ফাইটাৰ মহন্ত পাংগিং\nজোনাইত আন্তৰ্জাতিক যোগ দিৱস পালন


Home LILAKANTAPAYENG MUKALI-CHINTA মুকলি চিন্তা লীলাকান্ত পায়েং মুকলি চিন্তা\nxukhdukh.com June 30, 2015 LILAKANTAPAYENG, MUKALI-CHINTA, মুকলি চিন্তা, লীলাকান্ত পায়েং,\nশিশু শ্ৰমিকঃ দৰিদ্ৰতা আৰু জীৱিকাৰ সমস্যাই\nশৈশৱৰ যি সময়ত বহী-কিতাপ লৈ বিদ্যালয়লৈ যাব লাগে এই সময়ত পৰিয়ালৰ দায়িত্ব লোৱাৰ বাবে এদল শিশু আগবাঢ়ি যাব লগা হৈছে। ।কিন্ত এই জাক শিশুৰ পথ বিদ্যালয় নহয়। আন ল'ৰা-ছোৱালীবোৰৰ দৰে একে নহয় তেওঁলোকৰ জীৱন। ইহঁতৰ প্ৰতি পুৱাৰ যাত্ৰাৰ লক্ষ্য পঢ়াশালিৰ পৰিৱর্তে হোটেল, ৰেস্টুৰেন্ট, ৰেলগাড়ীৰ প্ল্যাটফর্ম, বালি চিমেন্ট ফেক্টৰী, চাহ বাগিচা, ইটা-ভাটা ইত্যাদিহে। নগৰ, মহানগৰত দেখিব অনেক শিশুৰ দলে ৰাস্তাই ৰাস্তাই পিঠিত গধুৰ বস্তা কঢ়িয়াই ফুটপাথৰ ডাস্টবিনত পেলনীয়া বস্তু বিচাৰি ফুৰিছে, তাক বিক্রী কৰি কেইটিমান পইচা পোৱাৰ তাড়নাত। এওঁলোকৰ পিন্ধনত হয়তো ফাটি যোৱা হাফ পেন্ট আৰু উৱলি যোৱা বনিয়ন। গালৰ হাড় কেইডাল ওলাই পৰিছে, চকু গাতত সোমাৱা। কাৰণ মাথো শাৰিৰীক কষ্ট। পেটৰ ভোক মাৰিবৰ বাবে, জীৱনত জীয়াই থকাৰ বাবে এওঁলোকৰো আছে দুর্বাৰ হেঁপাহ। সেয়েই ফুল কুমলীয়া বয়সত খেলা-দৌৰাৰ সলনি হাতত তুলি লৈছে পৰিশ্রমৰ গধুৰ বোজা। এয়াই দেশৰ কৰুণ বাস্তৱ।\nৰাতিৰ অন্ধকাৰত হয়তো কোনোবাজনে নিজৰ শিশুক পোহ-পাল দিব নোৱাৰি বা পইচাৰ লোভত বিক্রী কৰি দিছে দালালৰ হাতত। বর্তমান চাইল্ড ট্রেফিকিঙ বা শিশু সৰবৰাহ দেশৰ এক ডাঙৰ সমস্যা ৰূপে দেখা দিছে। তাৰ মাজতে, দেশৰ এই সৰবৰাহ হোৱা শিশু তথা শিশু শ্ৰমিকৰ সমস্যা সমাধানৰ বাবে অবিৰত কৰ্মৰাজিৰ বাবে সামাজিক কৰ্মী কৈলাশ সত্যাৰ্থীয়ে আমাৰ দেশলৈ শান্তিৰ নোবেল বঁটা কঢ়িয়াই আনিবলৈ সক্ষম হৈছে। এই বতৰাৰ পাছতে এই উপমহাদেশখনৰ শিশু শ্ৰমিক আৰু মানৱ শিশু সৰৱৰাহৰ স্পৰ্শকাতৰ বিষয়টোৱে বেছি গুৰুত্ব লাভ কৰিবলৈ সক্ষম হৈছে।\nচাইল্ড ট্রেফিকিঙৰ কৱলত পৰা শিশুৰ সংখ্যা দিনক দিনে বৃদ্ধি পোৱা পৰলক্ষিত হৈছে। হেৰুৱা শিশু ঘূৰাই পাবলৈ সমস্যাটোৰ গুৰুত্ব বুজি কেন্দ্ৰীয় চৰকাৰেও খোয়া-পায়া.কম শীৰ্ষক এটি ৱেবচাইটো মুকলি কৰিছে। কিন্তু প্ৰকৃততে বাস্তৱৰ ছবিখন চৰকাৰী পদক্ষেপ বা বিজ্ঞাপনতকৈ অধিক ভয়াবহ। জীৱনৰ আও-বাও বুজি নোপোৱা বহুতো শিশুক অসামাজিক কামত লিপ্ত কৰোৱা হৈছে। অসমৰো বহতো শিশুক বাহিৰলৈ চালান দি জোৰ-জুলম কৰি বিভিন্ন কামত নিয়োগ কৰি দালালসমুহে মুনাফা আদায় কৰাৰ বাতৰি সঘনে প্ৰচাৰ হৈছে।\nচাইল্ড ট্রেফিকিঙ দিনক দিনে ক্রমাত বাঢ়ি যোৱা দেখা গৈছে আৰু ভয়ানক ৰূপ ধাৰণ কৰিছে। অকল অসম বুলিয়েই নহয় আন ৰাজ্যৰ লৰা-ছোৱালীকো দেশৰ বেলেগ প্ৰান্তত বা বৰ্হিঃৰাষ্ট্ৰত বাহিৰত বিক্রী কৰি কামত নিয়োগ কৰে, যিবোৰ ভবিষ্যতে আৰু যাক কেতিয়াও অন্ধকাৰ জগতৰপৰা ঘূৰাই আনিব নোৱাৰি। এয়া মানৱতাৰ বিৰুদ্ধেই এক অপৰাধ নহয়নে? এনেদৰে বহুতো শিশু প্ৰচলিত সামাজিক বিশ্বৰ পৰা নাইকিয়া হৈ গৈছে। ভাৰতত হেনো প্রতি চেকেণ্ডতে এটাকৈ শিশু হেৰাই যায় বিভিন্ন কাৰণত।এইয়া কোনো চিনেমাৰ দৃশ্য বা গল্পৰ চৰিত্র নহয়। আমি সকলোৱে দেখি থকা আমাৰ সমাজৰ এক প্রতিচ্ছবি।\nআনহাতে ঘৰত পিতৃ-মাতৃৰ সৈতে থাকিও কাহানিও শৈশৱৰ মধূৰতা কিছু শিশুৱে বুজিবলৈ সক্ষম নহয়। তাৰ কাৰণ হ'ল, দৰিদ্ৰতাৰ বাবে কম বয়সতে মাক-দেউতাকে কামত নিয়োজিত কৰা বা শিশু শ্ৰমিকৰ ৰূপত কাম কৰিবলৈ বাধ্য কৰোৱাটো। দৰিদ্ৰ পিতৃ-মাতৃৰ জীৱন-জীৱিকাৰ সমস্যা আৰু দৰিদ্ৰতাৰ বলি হৈয়ে নিজৰ শৈশৱ হেৰুৱাবলৈ বাধ্য হৈছে। ফলত আমাৰ সমাজত বিকাশৰ প্রধান সমস্যা হৈছে থিয় দিছেহি শিশু শ্রমিকৰ সমস্যাই।\nদৰিদ্ৰতাক এই সমস্যাৰ মূল কাৰক ৰূপে চিনাক্ত কৰা হৈছে। বিগত ২০১১বৰ্ষৰ পৰিকল্পনা আয়োগৰ তথ্য মতে ভীষণ দৰিদ্রতাত বসবাস কৰা মুঠ জনসংখ্যা দেশৰ ২১.৯ শতাংশ। উত্তৰ প্রদেশৰ পিছেতে বিহাৰ,মধ্য প্রদেশ,মহাৰাষ্ট্র আৰু পছিমবংগ আদি ৰাজ্য কেইখনৰ অৱস্থা অতি বেয়া। ২০১১ চনৰ লোকপিয়ল তথ্যমতে ৫ৰপৰা ১৪ বছৰৰ মুঠ ২৫৯.৬৪ মিলিয়নৰ ৪.৩৫ মিলিয়ন অকল ভাৰতৰ আৰু বিশ্বত ২১৭ মিলিয়ন শিশু শ্রমিক আছে। ভাৰতবর্ষৰ মুঠ শিশু শ্রমিকৰ অকল অসমতে আছে প্রায় ৩.৪ শতাংশ শিশু শ্রমিক তাৰে ১.৫৮ শতাংশই চাহ বাগিচাত নিয়োজিত। সকলো নেতাই সভাত ভাষণত কোৱা শুনা যায় যে আমাৰ সমাজত শিশু শ্রমিক নাই, কিন্তু এই তথ্য চালেহে আচলতে গম পোৱা যায় দেশৰ ভবিষ্যত আচলতে কোনফালে গমন কৰি আছে।\nইউনিচেফ(UNICEF), যি বিশ্বৰ শিশুৰ কল্যাণৰ হকে কাম কৰি আহিছে তেওঁলোকৰ প্রতিবেদন মতে বিশ্বৰ ১৪ বছৰৰ তলৰ শিশু শ্রমিক ভাৰতবর্ষত আটাইতকৈ বেছি। বিশ্বৰ ৬০ শতাংশ শিশু শ্রমিক কৃষি কর্মত নিয়োজিত, তাকো আন্তৰ্জাতিক শ্রমিক সন্থাৰ তথ্য মতে(ILO)। বিশ্বত ভাৰতকে ধৰি শিশু শ্রমিকৰ বিৰুদ্ধে বহুতো আইনৰ বিধি-ব্যৱস্থা কৰা হৈছে।শিশু শ্রমিক আইন ১৯৮৬ বর্ষতে ১৪ বছৰৰ তলৰ কোনো শিশুকে কামত নিয়োজিত কৰিব নোৱাৰাকৈ অধিনিয়ম প্রবর্তন কৰা হৈছিল।কিন্ত আইন প্রবর্তন কৰিলেও তেনেকৈ ভাল ফল দিব পৰা নাই। ইউনিচেফে ইয়াৰ মূখ্য কাৰণ হিচাবে উল্লেখ কৰিছে যে ভাৰতত শিশু শ্রমিকৰ মুখ্য কাৰক হৈছে নাগৰিকৰ দুৰ্বল অর্থনীতি অৱস্থা। বিবিচি(BBC) অনুসন্ধান তথ্যমতে ইয়াৰ কাৰক দৰিদ্রতা আৰু জনসাধাৰণৰ শিক্ষা তথা কৰ্মৰ আন্তঃগাথনিৰ অভাৱ। পৰিয়ালৰ সম্পদ আৰু উপাৰ্জনৰ কম হোৱা বাবে লৰা-ছোৱালীক বিদ্যালয়লৈ যাব নিদিয়ে। শিক্ষাৰ খৰচৰ বৰ্ধিত ৰূপেও উচ্চ শিক্ষাৰ কথা ভাবিবৰ বাবে বহুতকে বাৰণ কৰে।\nইয়াতো কিছুমান বিভেদ আহি পৰে বিশেষকৈ ল'ৰা আৰু ছোৱালীৰ লিঙ্গ ভিত্তিক অনুপাতত। ল'ৰাতকৈ ছোৱালীৰ অশিক্ষিত অনুপাত বেছি। কিয়নো বেছিভাগ মাক-দেউতাকে নিজৰ ছোৱালীজনীক পঢ়ি-শুনি কি কৰিবি। যোৱা অলপ কামকে কৰগৈ, ঘৰখন চম্ভালিলে মাকে বাহিৰত গৈ কাম কৰি পইচা আনিব পাৰিব বুলিও চিন্তা কৰা মানসিকতা ইয়াৰ মূল কাৰণ।এইটো হোৱাৰ একমাত্র কাৰণ অঞ্চলটোত বা পৰিয়ালত শিক্ষাৰ প্রতি সজাগতা নোহোৱা, বা পঢ়ি শুনি দৰিদ্ৰতা চিৰদিনৰ বাবে নিৰ্মূল কৰিব পাৰিবই বুলি সামাজিক পৰিবেশে দিব নোৱাৰা নিশ্চিতিও।\nআপুনি জানেনো বাৰু শিশু শ্রমিকে পৰিয়ালত কিমান শতাংশ ঘৰৰ উপাৰ্জনত অৰিহনা যোগায়। আচৰিত হলেও সত্য যে গৰিৱী ৰেখাৰ তলত বসবাস কৰা পৰিয়ালৰ ঘৰৰ মুঠ আয়ত এজন শিশু শ্রমিকে ২৫ ৰপৰা ৪০ শতাংশ অৰিহণা যোগায়, যিটো পৰিয়ালৰ আয়ৰ আধা অংশৰেই ওচৰা-ওচৰি। পিতৃহীন বা মাতৃহীন পৰিয়ালৰ সন্তানৰ বাবে আন সদস্য সকলৰ দ্বায়িত্বও হৈ পৰে এক এৰাব নোৱাৰা প্ৰত্যাহ্বান। যি সকলৰৰ ঘৰ শিশুৰ শ্রমৰ পইচাৰে গোটেই মাহ চলিব লগা হয়, গতিকে বিদ্যালয়ৰ দুৱাৰ বন্ধ হোৱাৰ বাহিৰে উপায় নাথাকে।\nপ্রধানকৈ দেখা পোৱা যায়, শিশু শ্রমিকৰ পৰিমান ৯০ শতাংশই গ্রাম্য অঞ্চলৰ আৰু বাকী অকল ১০ শতাংশহে চহৰ অঞ্চলৰ। গ্রাম্যাঞ্চলবোৰ চহৰৰপৰা বহু দূৰত থকা বাবে কোনো শিশুৰ কল্যাণ আঁচনিয়ে হয়তো ঢুকি নাপায়গৈ। গাঁও অঞ্চলত যিকেইখন বিদ্যালয় আছে তাতো বিদ্যালয়ৰ আন্তঃগাঠনি আৰু শিক্ষাৰ গুণাগুন অতি বেয়া, যিবোৰে শিক্ষালাভৰ বাবে অভাৱী লোকৰ সন্তানক প্ৰেৰণাৰ পৰিবেশেই যোগাব নোৱাৰে। প্রায়বিলাক গাঁৱত বিদ্যালয়ৰ বাবে ঘৰ, চকী-টেবুল, ব্লেকবোর্ড আৰু শিক্ষকৰ দৰে মৌলিক বস্তুবোৰৰে অভাৱ। ভাৰতবর্ষৰ বেছিভাগ বিদ্যালয়তে হেনো ভাল ব্লেকবোর্ড নাই। আনকি গাঁও বুলি বহুত শিক্ষকে নিজৰ কৰিবলগীয়া কর্তব্যখিনি নকৰে। কিন্তু এনেকুৱা কথা নহয় যে চৰকাৰে পদক্ষেপ লোৱা নাই। শিশু শ্রমিকৰ সমস্যা ৰোধৰ বাবে ভাৰতকে ধৰি বিশ্বত বিভিন্ন ধৰণৰ আঁচনি শিক্ষাৰ পৰা আৰম্ভ কৰি স্কুলত খোৱা-বোৱালৈকে হাতত লৈছে।কিন্ত এই আঁচনিসমূহ চহৰ অঞ্চলৰপৰ যাওঁতে যাওঁতে যেনে মাজ বাটত ৰৈ যায়!\nকিন্ত মানুহৰ মাজত অলপমান সজাগতা আনিব পাৰিলে বা আঁচনি সমূহৰ লগত লাগি থকা বিষয়া সকলে সৎ আদৰ্শৰে কাম কৰিলে শিশু শ্রমিক দূৰ কৰিব পৰাকৈ কিছু পৰিবেশ সৃষ্টি নিশ্চয়কৈ কৰিব পৰা যাব। বিভিন্ন বেচৰকাৰী সন্থা যেনে বচপন বচাও আন্দোলন, কেয়াৰ ইন্ডিয়া, চাইল্ড লাইন, গ্লোবেল মার্চ এগেনছত চাইল্ড লেবাৰ, টলাছ এছোচিয়েচন, চাইল্ড ৰাইট আৰ ইউ আৰু ৰীডে ইন্দিয়া ইত্যাদি সংগঠনে শিশু শ্রমিক নির্মূলৰ বাবে বিভিন্ন দিশত কাম কৰিয়েই আছে। অনুভৱ হয় যেন এই বেচৰকাৰী সন্থাবোৰে এইক্ষেত্ৰত চৰকাৰতকৈ বেছি কাম কৰিছে। দৰিদ্ৰতা নিৰ্মূল নোহোৱালৈ বা সহজ জীৱিকাৰ পথ উপলদ্ধ নোহোৱালৈ শিশু শ্ৰমিকৰ সমস্যা একেবাৰে শেষ কৰাটো সম্ভৱ নহয় বুলি মানি লৈও এই ক্ষেত্ৰত বিকল্প চেষ্টাবোৰ কৰি যাবই লাগিব। আহক সকলোৱে একেলগে থিয় দিও সমাজত অলপ হলেও সজাগতা আনি শিশুক অন্ধকাৰ জগতৰপৰা তুলি আনি পোহৰাবলৈ চেষ্টা কৰো। কাৰণ আজিৰ শিশুৱেই ভবিষ্যতৰ নাগৰিক।\nলেখক উত্তৰ লখিমপুৰ নিবাসী, ফোনঃ৮০১১৭৭৮০৩৮\nTags # LILAKANTAPAYENG # MUKALI-CHINTA # মুকলি চিন্তা # লীলাকান্ত পায়েং\nBy xukhdukh.com on June 30, 2015\nLabels: LILAKANTAPAYENG, MUKALI-CHINTA, মুকলি চিন্তা, লীলাকান্ত পায়েং


প্ৰশান্ত মহাসাগৰ (ইংৰাজী: Pacific Ocean; লেটিন: Mare Pacificu ) হৈছে পৃথিৱীৰ বৃহত্তম মহাসাগৰ। ই দক্ষিণে এণ্টাৰ্কটিকা পৰ্যন্ত বিস্তৃত; পশ্চিমে এছিয়া আৰু অষ্ট্ৰেলিয়া আৱৰা; আৰু ইয়াৰ পূবত আছে দুই আমেৰিকা মহাদেশ। প্ৰশান্ত মহাসাগৰ আয়তন ১৬৫.২ মিলিয়ন বৰ্গকিলোমিটাৰ (৬৪.১ মিলিয়ন বৰ্গমাইল), যি পৃথিৱী পৃষ্ঠৰ প্ৰায় ৩২%, সমস্ত জলভাগৰ ৪৬%। এয়া পৃথিৱীৰ সমস্ত ভূ-ভাগৰ আয়তনতকৈ অধিক।\n[[File:|22x20px|border |alt=|link=]] হন্দুৰাছ\nইষ্টাৰ দ্বীপ (Chile)\nপ্ৰশান্ত মহাসাগৰৰ সীমাৰ ভিতৰত সম্পূৰ্ণকৈ অন্তৰ্ভুক্ত হোৱা দ্বীপসমূহক তিনিটা মূল গোটত ভাগ কৰিব পাৰি- মাইক্ৰ’নেছিয়া (Micronesia), মেলানেছিয়া ( Melanesia) আৰু পলিনেছিয়া (Polynesia)। মাইক্ৰনেছিয়া বিষুৱৰ উত্তৰে আৰু ইণ্টাৰনেশ্যনেল ডেট লাইন ( International Date Line) পশ্চিমে অৱস্থিত। ইয়াত মাৰিয়ানা দ্বীপপূঞ্জ ( Mariana Islands), কেৰ’লিন দ্বীপপূঞ্জ (Caroline Islands) আৰু মাৰ্শেল দ্বীপপূঞ্জ (Marshall Islands) অৱস্থিত।\nমেলানেছিয়াৰ ভিতৰত গ্ৰিণলেণ্ডৰ পিছতে বিশ্বৰ সৰ্ববৃহৎ দ্বীপ নিউগিনি (New Guinea) অৱস্থিত। মেলানেছিয়া গোটত থকা অন্যান্য উল্লেখযোগ্য দ্বীপবোৰ হৈছে- বিছমাৰ্ক (Bismarck Archipelago), চ’ল’ম’ন দ্বীপপূঞ্জ (Solomon Islands), ছাণ্টা ক্ৰুজ (Santa Cruz), ভানুৱাটো (Vanuatu), ফিজি (Fiji) and নিউ কেলিড’নিয়া (New Caledonia)।\nআটাইতকৈ বৃহৎ দ্বীপৰ সমষ্টি পলিনেছিয়া উত্তৰে হাৱাইৰ পৰা নিউজিলেণ্ডলৈকে বিস্তৃত হৈ আছে।\nSoule, Gardner (1970). The Greatest Depths: Probing the Seas to 20,000 ফুট (6,100 মিটাৰ) and Below. প্ৰকাশক Philadelphia: Macrae Smith. ISBN 0-8255-8350-0.\n"https://as.wikipedia.org/w/index.php?title=প্ৰশান্ত_মহাসাগৰ&oldid=252233"ৰ পৰা অনা হৈছে\nএই পৃষ্ঠাখন ২৯ নৱেম্বৰ, ২০২০ তাৰিখে ২৩:০৫ বজাত অন্তিম সংশোধন কৰা হৈছিল।


বছৰত মাত্ৰ ৩৯৯৯ টকা বিনিয়োগ কৰক এইটো কামত আৰু প্ৰতিমাহে উপাৰ্জন কৰক ৮০,০০০ | earn money as irctc agent and get 80k rupees per month check how– News18 assam\nHome » photogallery » lifestyle »Earn Money : বছৰত মাত্ৰ ৩৯৯৯ টকা বিনিয়োগ কৰক এইটো কামত আৰু প্ৰতিমাহে উপাৰ্জন কৰক ৮০,০০০\nEarn Money : বছৰত মাত্ৰ ৩৯৯৯ টকা বিনিয়োগ কৰক এইটো কামত আৰু প্ৰতিমাহে উপাৰ্জন কৰক ৮০,০০০\nIRCTC এজেণ্ট হ'বলৈ আপুনি দ্বাদশ শ্ৰেণী উত্তীৰ্ণ হ'ব লাগিব। অধিক অধ্যয়ন নাথাকিলেও আপুনি এই কামৰ জড়িয়তে পৰ্যাপ্ত উপাৰ্জন কৰিব পাৰে।\n| September 08, 2021, 12:28 IST\nআপুনি সদায় আপোনাৰ চাকৰি হেৰুওৱাৰ ভয় শংকিত হৈ থাকে নেকি (Job loss)! নে এই মুহূৰ্তত আপোনাৰ হাতত একো চাকৰি নাই আৰু আপুনি উপাৰ্জন নকৰে বুলি দুখ কৰি থাকে নেকি? উপাৰ্জনৰ এই পথটোৱে (earning opportinity) আপোনাক এই পৰিস্থিতিৰ পৰা বাহিৰ হোৱাত সহায় কৰিব। ভাৰতীয় ৰেলৰ আইআৰচিটিচি (IRCTC)য়ে আপোনাক এই ধৰণৰ পৰিস্থিতিৰ পৰা বাহিৰ হ'বলৈ এটা ডাঙৰ সুযোগ প্ৰদান কৰিছে। আইআৰচিটিচিৰ এজেণ্ট (IRCTC Agent) হৈ আপুনি এটা সুন্দৰ উপাৰ্জন কৰিব পাৰে আৰু আপোনাৰ পৰিয়াল স্বচ্ছলভাৱে চলাব পাৰে। ইয়াৰ বাবে, আপুনি এজন ৰেলৱে ট্ৰেভেল ছাৰ্ভিচ এজেণ্ট (Railway Travel Service Agent) হ'ব লাগিব। কেনেদৰে হ'ব জানি লওক সবিশেষ। Photo- File\nRTSA আঁচনিখন ১৯৮৫ চনত আৰম্ভ কৰা হৈছিল। সেই সময়ত এই এজেণ্টসকলে টিকট বুক কৰাৰ পৰিৱৰ্তে কমিছন লাভ কৰিছিল। যেতিয়া এজন ইউজাৰে লগ ইন কৰে তেতিয়া আইআৰচিটি এপ্লিকেচনটো ডিজিটেল প্ৰমাণপত্ৰৰ সৈতে প্ৰমাণ কৰিব লাগিব আৰু প্ৰমাণিত হ'লে ই-টিকট বুকিঙৰ অনুমতি দিয়া হয় আৰু টিকট বুকিঙৰ সংখ্যাৰ ওপৰত কোনো বাধা নাথাকে। আইআৰচিটিচি এজেণ্ট হিচাপে নন এচি ক্লাছ (Non- AC Class)ত আপুনি প্ৰতি পিএনআৰ (PNR)ত ২০ টকা আৰু এচি শ্ৰেণীত (AC Class) ৪০ টকাকৈ লাভ কৰিব পাৰে। এজেণ্ট হিচাপে ২০০০ টকাতকৈ অধিক লেনদেনত অতিৰিক্ত ১ শতাংশ দিয়া হয়। Photo- File\nএজেণ্ট এজনে এমাহত বুক কৰিব পৰা টিকটৰ কোনো উৰ্ধসীমা নাই । তেওঁ প্ৰতিটো টিকট বুক কৰাৰ বাবে কমিছন পায় । এজন এজেণ্টে প্ৰতি মাহে নিয়মীয়াকৈ ৮০,০০০ টকা উপাৰ্জন কৰিব পাৰে আৰু যদি ইমান নহয়ো তেন্তে সাধাৰণতে কমেও ৪০,০০০ ৰ পৰা ৫০,০০০ টকালৈ উপাৰ্জন কৰিব পাৰে। Photo- File\nIRCTC এজেঞ্চী প্ৰদান কৰাৰ দুইধৰণৰ প্লেন আছে। ৩৯৯৯ টকাত এবছৰৰ বাবে এটা এজেঞ্চী ল'ব পাৰে আৰু ৬৯৯৯ টকাত ২ বছৰৰ বাবে এজেঞ্চী ল'ব পাৰে। ইয়াৰ বাবে আপুনি ডিমাণ্ড ড্ৰাফ্ট কাটিব লাগিব।Photo- File


দি দৌৰ – ৰাজদ্বীপ বৰা – ফটাঢোল\nফটাঢোলৰ এণ্ড্ৰইদ এপ\nFebruary 1, 2018 লটিঘটি\t50 Comments\nদি দৌৰ – ৰাজদ্বীপ বৰা\nদৌৰ! জীৱন কালত সকলো প্ৰাণীয়ে দৌৰিব লগাত পৰে। কেতিয়াবা যদি খাদ্যৰ সন্ধানত, কেতিয়াবা আকৌ আত্মৰক্ষাৰ তাড়নাত। কেতিয়াবা আকৌ নিজৰ অস্তিত্ব জাহিৰ কৰিবলৈকে প্ৰাণীয়ে দৌৰিব লগাত পৰে। জন্ম লৈয়ে গৰু পোৱালী এটাই ইফালে-সিফালে দৌৰা-দৌৰি কৰি এই বিশাল বিশ্বক তাৰ আগমনৰ বাৰ্তাহে যেন জনায়!\nমানুহেতো গোটেই জীৱন কেৱল দৌৰিয়ে থাকিব লগাত পৰে, হকে-বিহকে। দৈনন্দিন জীৱনৰ প্ৰতি খোজতে মানুহৰ দৌৰা-দৌৰি, ৰ’বলৈ যেন কাৰোৰে সময় নাই। দৌৰ বন্ধ কৰিলেই যেন সকলো স্তব্ধ হৈ পৰিব। কোনোবাই আকৌ দৌৰি দৌৰিয়ে জগত বিখ্যাত হয়। কাৰ্ল লুইৱিছ, ওচেইন ব’ল্টৰ দৰে মনুষ্যক গোটেই পৃথিৱীৰ মানুহে চিনি পায় এই দৌৰৰ কাৰণেই!\nদৌৰৰ কাৰণে জীৱনলৈ কলংকিত হোৱাৰ উদাহৰণো দেধাৰ। বেন জনচন তেনে এটি উদাহৰণ যি জনে একমাত্ৰ দৌৰৰ বাবেই কুখ্যাতি আৰ্জিলে। কিন্তু মানুহৰ আচল দৌৰৰ পৰীক্ষা হয় সেই ডাঙৰ বিধ লাগোতেহে। ডাঙৰ বিধ লাগোতে যি দৌৰা-দৌৰি হয় সেইটো একমাত্ৰ লাগোতাজনেহে সেই মুহূৰ্তত অনুভৱ কৰিব পাৰে! এইবিধ দৌৰ ইমান শক্তিশালী যে মানুহে সেই সময়ত কাকোৱেই পৰোৱা নকৰে, আনকি নিজৰ মান-সন্মানো বিসৰ্জন দিব পাৰে। সেই মুহূৰ্তত মানুহৰ লক্ষ্য এটাই, কেনেকৈ দৌৰি গৈ সেই স্বৰ্গীয় স্থানত উপনীত হৈ মুক্তি পাব পাৰি।\nএইখিনিতে দৌৰৰ লগত জড়িত দুটা হাস্য-মধুৰ ঘটনা উল্লেখ কৰিব খুজিছোঁ, যি দুটাৰ লগত মই ব্যক্তিগতভাৱে জড়িত আছিলো।\nঘটনা ১ – গুৱাহাটীত ডিগ্ৰী পঢ়ি থকা দিনৰ কথা। আমি চাৰিজন ছাত্ৰই মেচ কৰি আছিলো। ঘৰৰ কটকটীয়া বান্ধোনৰপৰা ওলাই আহিছোঁ মাথোন। মুক্ত জীৱনৰ উদযাপন প্ৰতি মুহূৰ্ততে! তেনে এটা দিনতে আমি তিনিজন ওলালো অপ্সৰা হলত মেটিনি শ্ব’ চাবলৈ। ভাত-পানী খাই ওলাইছোঁ, পেট গধুৰ হৈ আছে। মই বোলো খোজ কাঢ়ি নাযাওঁ, ৰিক্সা এখন ল। কৈছোঁ নহয় সেই পাঁচ টকা ৰিক্সা ভাড়া দিবলৈও বাকী দুটা নাৰাজ। শেষত মইয়ে ভাড়া দিম কোৱাত তিনিওটাই ৰিক্সাত উঠিলো। নক’লেও হ’ব মই এটাৰ কোলাত বহি গৈছিলো। যথাসময়ত উলুবাৰী চাৰিআলি পালোগৈ, ইয়াতে আমি নামিব লাগিব। ৰিক্সা ভালকৈ ৰখাবলৈ পোৱাৰ আগতেই মই জাপ মাৰি নামি অপ্সৰা হলৰ দিশত দৌৰিব ধৰিলো। ভাড়া যিয়ে দিয়ে দিয়ক, ফছক কোনোবা এটা। সেই অভিপ্ৰায়েৰে প্ৰায় ৫০ মিটাৰমান দৌৰিলো। পিছলৈ ঘূৰি চোৱা নাই।\nহঠাৎ শুনিলো – “অ’ ভাইয়া, কিয়ো ভাগ ৰেহে হ’, ভাড়াঠু দিজিয়ে হামকো।”\nদৌৰ বন্ধ কৰি পিছলৈ ঘূৰি চাই দেখো, মোৰ পিছে পিছে বাকী দুটাইও পূৰ্ণগতিত দৌৰি আছে আৰু সিহঁত দুটাৰ পিছে পিছে সেই দুৰ্ভগীয়া ৰিক্সা চালকজন। কাৰবাৰটো দেখি মই হাঁহিত ৰ’ব পৰা নাছিলো। যিকি নহওক, আকৌ ঘূৰি আহি চালকজনক নায্য ভাড়াটো দিলোহি। এই ঘটনাটোৱে আমাক এতিয়াও হাঁহিৰ খোৰক যোগায়। আমি তিনি বন্ধু লগ হ’লে আজিও সেইটো কথা আলোচনা হয় আমাৰ মাজত।\nঘটনা ২ – লামডিং। গৰিষ্ঠ সংখ্যক বাংলাভাষী লোক বাস কৰা অঞ্চল। বিজয়া দশমীৰ দিনা ইয়াত দেৱী বিসৰ্জন দিয়াৰ পূৰ্বে এক বিশাল শোভাযাত্ৰা ওলায়। প্ৰায় বেছি সংখ্যক পূজামণ্ডপৰ প্ৰতিমা লৈ হাজাৰ-হাজাৰ মানুহে এই শোভাযাত্ৰাত চামিল হয়। ডিজেৰ তালে-তালে ডেকাচামৰ কি উদ্দাম নৃত্য। সঁচাকৈয়ে চাবলগীয়া হয় এই শোভাযাত্ৰা।\nএবাৰ তেনেকুৱা এক বিজয়া দশমীৰ শোভাযাত্ৰাৰ কথা। চাৰিআলি এটাত ৰৈ সেই শোভাযাত্ৰা চাই আছোঁ। এনেতে ৰেলত কৰ্মৰত মোৰ ভ্ৰাতৃসম বন্ধু এজন মোৰ কাষত ঠিয় হ’লহি।\n“শইকীয়া ইয়াত যে! পূজাত ঘৰলৈ নগ’লা নেকি? ঘৰত লগে-ভাগে পূজা নাচাই ক’ত লামডিঙত অকলে অকলে পূজা চাই আছাহে?” – মই আচৰিত হৈ সুধিলো।\nশইকীয়াৰ ঘৰ নগাঁৱত, ইয়াত অকলে থাকে। ঘৰত মাক, ঘৈণীয়েক আৰু দুবছৰীয়া ছোৱালীজনী।\n“ঘৰলৈ গৈছিলো দাদা। কিন্তু আজিৰ এই দশমীৰ ৰেলীটো চাবলৈকে ঢপলিয়াই আহিছোঁ। এওঁ আহিবলৈ নিদিয়ে। শেষত অফিচাৰে ফোন কৰি আজি অফিচলৈ মাতিছে বুলি ফাঁকি মাৰি ৰাতিপুৱাই লামডিং আহিলো” – ভলভলীয়া শইকীয়াই ক’লে।\n“তাৰমানে তুমি এতিয়া অফিচত ন?” – হাঁহি-হাঁহি মই ক’লো।\n“হয় দাদা, উপায় নাই আৰু” – তেওঁও হাঁহি এটা মাৰি উত্তৰ দিলে।\nদুয়োজন আকৌ ব্যস্ত হ’লো সন্মুখৰ শোভাযাত্ৰা চোৱাত। এনেতে দেখোঁ শইকীয়াই তীব্ৰ দৌৰ দিছে শোভাযাত্ৰাৰপৰা দূৰলৈ। মই একো ততেই ধৰিব নোৱাৰিলো কি হৈছে, কিয় দৌৰিছে । আৰু ঘূৰি নাহিল তেওঁ। এটা সময়ত মইও শোভাযাত্ৰা চাই ঘৰলৈ ঘূৰি আহিলো।\nপিচদিনা শইকীয়াক লগ পাই সুধিলো কালি কি হৈছিল, কিয় দৌৰিছিলা বুলি! উত্তৰত যিখিনি শুনিলো হাঁহিত পেট বিষাই গৈছিল। শইকীয়াৰ মুখেৰেই শুনক বাৰু, –\n“দাদা, কালি আপোনাৰ লগত কথা পাতি উঠি শোভাযাত্ৰা চাই থাকোতেই পকেটত থকা মোবাইলটো উলিয়াই সময় কিমান হৈছে চাবলৈ খুজিছিলো। সময়ৰ পৰিৱৰ্তে কি দেখিলো জানে? এওঁৰ মিছ্ডকল! এটা দুটা নহয় একেবাৰে ৩৫ টা।\nসেইটোতকৈও ডাঙৰ কথা তেতিয়াও তেওঁ ৰিং কৰিয়ে আছিল। মইতো অফিচ কৰিম বুলি ফাঁকি মাৰি আহিছোঁ তেওঁক। এই নাচ-গানৰ হুলস্থূলৰ মাজত যদি মই তেওঁৰ ফোন ধৰিলোঁ হয় মোৰ কি অৱস্থা হ’ল হয় এবাৰ চিন্তা কৰক। সেইকাৰণে দৌৰ দিলো। দৌৰি-দৌৰি সম্পূৰ্ণ নিৰ্জন ঠাই এটুকুৰা পোৱাৰ পিছতহে তেওঁৰ ফোন ৰিচিভ কৰিলো। তেতিয়ালৈ মিছ্ডকলৰ সংখ্যা ৬৫ টা। বহুত ভয় খালো দেই কালি!”\nদেখিলে দৌৰৰ কামাল! খেনোৱে দৌৰি বঁটা পাই আৰু খেনোৱে দৌৰে আত্মৰক্ষাৰ বাবে!\nশইকীয়া দা ই আগতে দৌৰ প্ৰতিযোগিতাত ১ম পুৰস্কাৰ পাইছিল চাগে। মানে শইকীয়া দা ৰ দৌৰৰ গতি আছে, নহ’লে ১০০ টা মিচক’ল য়ে হ’ল হৈ\nহাঃ হাঃ হাঃ এইটো ঠিক ক’লে কিন্তু\nবঢ়িয়া লাগিল তোমাৰ “দৌৰ”ৰ অভিজ্ঞতা, দ্বিতীয়টোৰ দৰে অভিজ্ঞতা এটা মোৰো আছে।\nভবিষ্যতেও তোমাৰ লিখা এই ই-আলোচনীত পঢ়ি থাকিবলৈ পাম বুলি আশা ৰাখিলো\nধন্যবাদ দাদা । আপোনাৰ অভিজ্ঞতাটো জনাব আকৌ আমাক\nসৰু সৰু কথাৰ সুন্দৰ প্ৰকাশভংগীৰে এটা ভাল লিখা।\nদৌৰ ভাল লাগিল.\nভাল লাগিল ভিনি!\nহাঃ হাঃ ৰাজদ্বীপ, মজা লাগিল৷ শেষৰ চিটুয়েচনটো তামাম আছিল৷\nধন্যবাদ দাদা ! দুয়োটাই বাস্তৱ ঘটনা\nপ্ৰত্যকৰে জীৱনলৈ এনেকুৱা দৌৰ যে আহে সেয়া নিশ্চিত। লক্ষ্য আৰু উদ্দেশ্য বেলেগ বেলেগ হয় কিন্তু তাড়না একেই থাকে।\nমজা ৰাজ দা ।\nহাঃ হাঃ বঢ়িয়া লাগিল। হয়, জীৱনটোৱেই দৌৰৰ সমষ্টি।\nওমম দৌৰিব লাগিবই জীৱনত\nবঢ়িয়া লাগিল। পত্নীৰ ভয়ত দৌৰাটো ভাবি হাঁহি আছো।\nসেইটো কথা মনত পৰিলে মোৰ এতিয়াও হাঁহি উঠে\nশঙ্কৰ জ্যোতি বৰা\nফোন টো ৰিছিভ কৰিলেনে\nনকৰি পাৰে নে\nমুঠতে দৌৰিব‌ই লগা হয়।ভাল লাগিল।\nদৌৰি গল অও,,,মজা লাগি গল অও\nশুন শুন শুন দৌৰৰ মহাগুণ।হয়নে বাৰু!\nবৰ ভাল লাগিল । হোষ্টেলৰ গেট বন্ধ হোৱাৰ ভয়ত টাউনৰ মাজত চেন্দেল হাতত লৈ দিয়া দৌৰটোলৈ মনত পৰি গ’ল।\nকম বেছি পৰিমাণে আমাৰ সকলোৰে এনেকুৱা দৌৰৰ অভিজ্ঞতা আছে ন\nমোৰ যে কি হব 98 কেজি দেহাটো লৈ খোজকঢ়াটোৱে মস্কিল ,তাতে যদি দৌৰিব লগা হয় উফ উফ উফ ভাবিয়ে ভাগৰ লাগিল\n৯৮ কেজি কম হৈছে দেই ! চেষ্টা কৰা আৰু বঢ়াবলৈ\nপত্নীৰ ভয়টো মাৰাঠান দৌৰ দিব লগা হয়, ভাল লাগিল।\nমজা লিখিলে। আচল দৌৰৰ ঘটনা এটাও দিব পাৰিলে হয়।\nধন্যবাদ । আচল দৌৰৰ অভিজ্ঞতা সকলোৰে আছেই । নতুনকৈ আৰু কি জনাম ন\nDhruba Jyoti Arjuna\nবঢ়িয়া লাগিল দাদা ।\nবৰ ভাল লাগিল। সুন্দৰভাবে ছবি এখন আকিবলৈ সক্ষম হৈছে।\nদৌৰৰ দৃশ্যটো চকুত ভাঁহি আহিল । মজা লাগিল\nমজা! দৌৰ দৌৰ নিজ ভৰিবলে, দৌৰিব নোৱাৰিলে যাবি ৰসাতলে 🙂


ভূচুম্বকীয় মেৰুৰ পৰিৱৰ্তন আৰু প্ৰভাৱ : — বিকাশপেডিয়া\nমূল পৃষ্ঠা / গ্ৰামীণ শক্তি / শক্তিৰ বুনিয়াদসমূহ / ভূচুম্বকীয় মেৰুৰ পৰিৱৰ্তন আৰু প্ৰভাৱ :\nভূচুম্বকীয় মেৰুৰ পৰিৱৰ্তন আৰু প্ৰভাৱৰ বিষয়ে লিখা হৈছে ।\nভূচুম্বকত্ব হ’ল পৃথিৱীৰ ভিতৰত, ভূপৃষ্ঠৰ ওপৰত আৰু ভূপৃষ্ঠৰ বাহিৰত প্ৰদৰ্শিত ভূচুম্বকীয় ধৰ্ম। পৃথিৱীৰ কেন্দ্ৰভাগত এডাল প্ৰকাণ্ড শক্তিশালী চুম্বক প্ৰায় উত্তৰা-দক্ষিণাকৈ ৰাখিলে যি চুম্বৰক্ষেত্ৰ পোৱা যাব, ভূচুম্বকীয় ক্ষেত্ৰৰ প্ৰকৃতিও তেনেকুৱা। ভূচুম্বকত্বৰ সঠিক কাৰণ এতিয়াও জনা হোৱা নাই। কিন্তু সম্ভাব্য মতবাদ অনুসৰি ভূগৰ্ভস্থ গলিত লো-নিকেলৰ প্ৰবাহেই ভূচুম্বকত্বৰ কাৰণ বুলি অনুমান কৰা হৈছে।\nপৃথিৱীৰ চাৰিওফালে পৃথিৱীৰ চুম্বকক্ষেত্ৰই আৱদ্ধ কৰি ৰখা আহিত কণিকাৰ দুটা মণ্ডল আছে। প্ৰথম তৰপটো পৃথিৱীৰ পৃষ্ঠৰ পৰা প্ৰায় ২০০০ৰ পৰা ৫০০০ কি.মি. আৰু ওপৰলৈ ১৩০০০ ৰ পৰা ১৯০০০ কি.মি. উচ্চতালৈ বিয়পা। তলৰটো পৃথিৱীৰ বায়ুমণ্ডললে বিকিৰণ কৰা গৌণ কণিকাৰ আৰু ওপৰৰটো সূৰ্যৰ পৰা অহা কণিকাৰে গঠিত বুলি ধৰা হৈছে। ভান এলেনে ১৯৫৮ চনত ইয়াক আৱিষ্কাৰ কৰে। ইয়াক ভান এলেন বিকিৰণ পটি(Van Allen radiation belt) বুলি কোৱা হয়।\nই আমাৰ পৃথিৱীৰ চাৰিওফালে এখন চাদৰৰ দৰে আগুৰি আমাক সুৰক্ষা প্ৰদান কৰি আছে। সূৰ্যৰ পৰা অহা শক্তিশালী সৌৰশিখাৰ আহিত কণাবোৰ এই চুম্বকক্ষেত্ৰৰ প্ৰভাৱত পৰি এই কণিকাবোৰ পৃথিৱীৰ দুই চুম্বক মেৰুৰ পিনে গতি কৰে। তথা বায়ুমণ্ডলত থকা অণু-পৰমাণুবোৰক খুন্দিয়াই উত্তেজিত কৰে। ফলত বায়ুমণ্ডলত ধেনুভেৰীয়া, ঘাইকৈ ৰঙা আৰু সেউজীয়া পোহৰৰ সৃষ্টি হয়। ইয়াক মেৰুপ্ৰভা(Aurora Borealis আৰু Aurora Australis) বোলে।\nপ্ৰাগ ঐতিহাসিক যুগৰ মাটিৰ বাচন আদিত সেই যুগৰ ভূচুম্বকত্ব সঞ্চিত হৈ থাকে। সেই বাচনৰ পৰা আমি সেই যুগৰ ভূচুম্বকত্বৰ মান নিৰ্ধাৰণ কৰিব পাৰো। গৱেষণাৰ পৰা এইটো ওলাই পৰিছে যে যোৱা তিনিশ বছৰত ভূচুম্বকত্বৰ মান প্ৰায় শতকৰা দহ ভাগ কমি আহিছে। ই প্ৰায় আগৰ পাঁচ হাজাৰ বছৰত কমাৰ সমান। ই আমাৰ বাবে চিন্তাৰ কাৰণ। এইদৰে ভূচুম্বকত্বৰ মান কমি গৈ থাকিলে অহা প্ৰায় তিনি হাজাৰ বছৰৰ ভিতৰত ভূচুম্বকত্বৰ মান শূন্য হৈ পৰিব।\nপশ্চিম আমেৰিকাৰ ষ্টিম পৰ্তবমালা ১ কোটি ৬০ লাখ বছৰৰ আগতে বহু হাজাৰ আগ্নেয়গিৰিৰ বিষফোৰণৰ ফলত সৃষ্টি হয়। ইয়াৰ বিশেষত্ব এই যে সেই সময়ত ভূচুম্বকীয় মেৰুৰ পৰিৱৰ্তন হৈছিল। এই পৰ্বতমালা খনন কৰি ভূচুম্বকীয় মেৰুৰ পৰিৱৰ্তনৰ নিৰ্ভৰযোগ্য প্ৰমাণ পোৱা যায়। সেই সময়ত ভূচুম্বকীয় ক্ষেত্ৰত মান প্ৰায় শতকৰা আশীভাগ কমিছিল আৰু ভূচুম্বকীয় মেৰু প্ৰায় ৩০০ বছৰ ধৰি অস্থিৰ হৈ ঘূৰি আছিল। তাৰ পিছত ই ৬০ ডিগ্ৰী কোণত ঘূৰিবলৈ লয়। শেষত প্ৰতি দিনে প্ৰায় ৬ ডিগ্ৰীলৈ ঘূৰি উত্তৰত স্থিতি লয়। পৰিৱেশত ই পুনৰ ১৮০ ডিগ্ৰী কোণ কৰি সম্পূৰ্ণ ওলোটা হয়। এই পৰ্বতমালাত থকা শিলাখণ্ডসমূহৰ চুম্বকত্ব নিৰূপণ কৰি বিজ্ঞানীসকল আচৰিত হ’ল যে প্ৰায় ৭ লাখ ৮০ হাজাৰ বছৰ আগতে পৃথিৱীৰ চুম্বকীয় মেৰুৰ পৰিৱৰ্তন হৈছিল। তাৰ আগতে প্ৰায় ২ লাখ ৫০ হাজাৰ বছৰৰ আগতে চুম্বকীয় মেৰুৰ পৰিৱৰ্তন হৈছিল।\nসেই অস্থিৰ সময়ৰ ভিতৰত চুম্বকীয় ক্ষেত্ৰৰ মুৰে দুটা নহ’বও পাৰে। চাৰিটা বা আঠটাও হ’ব পাৰে। বিষুৱ বা আন আন জনবসতিপূৰ্ণ ঠাইতো দেখা দিব পাৰে। তেতিয়া বিপদজনক কথাটো হ’ল যে সূৰ্যৰ পৰা অহা আহিত কণিকাবোৰ ইলেকট্ৰন, প্ৰটন, এক্স-ৰে, ক্ষতিকাৰক গামা ৰশ্মি আদিক বাধা দিবলৈ পৃথিৱীৰ চুম্বকক্ষেত্ৰ বা ভান এনেল বিকিৰণ পটি(Van Allen radiation belt) নাথাকিব। তেতিয়া নতুন মেৰুৰ ওপৰেৰে এই আহিত কণাবোৰ পৃথিৱীত সোমাব। ই বহু পৰিমাণৰ বিদ্যুৎ প্ৰৱাহৰ সৃষ্টি কৰিব। যিহেতু এই অঞ্চলসমূহ ঘন বসতিপূৰ্ণ, সেইবাবে ইয়াত লাখ লাখ মানুহ, জীৱ-জন্তু বিকিৰণৰ চিকাৰ হৈ মৃত্যুমুখত পৰিব। ৰাতি সেই অঞ্চলত মেৰু প্ৰভাৰ সৃষ্টি হৈ আকাশৰঙা সেউজীয়া পোহৰেৰে ভৰি পৰিব। এই বিনাশকাৰী ঘটনা মানুহে বাধা দি আত্মৰক্ষা কৰাৰ উপায় নাথাকিব।\nদক্ষিণ আফ্ৰিকাৰ কেপত থকা Hermanus Magnetic Observatory ৰ ভূচুম্বকীয় বিজ্ঞানীসকলৰ মুৰব্বী Dr Pieter Kotzeৰ মতে দক্ষিণ আফ্ৰিকাত ভূচুম্বকীয় মেৰুৰ পৰিৱৰ্তনৰ লক্ষণে ইতিমধ্যে দেখা দিছে। ইয়াৰ ভূচুম্বকীয় ক্ষেত্ৰত মান প্ৰায় শতকৰা বিশ ভাগ কমিছে আৰু ক্ৰমে দুৰ্বল হৈ আহিছে। ই দক্ষিণ আমেৰিকা মহাদেশৰ ব্ৰাজিল দেশৰ উপকূল পাইছে। বৰ্তমান পৃথিৱীজুৰি প্ৰায় ২০০ নিৰীক্ষণ কেন্দ্ৰই ভূচুম্ৰ্ক ক্ষেত্ৰত জৰীপ কৰি আছে।\nভূচুম্বকীয় মেৰুৰ পৰিৱৰ্তন হ’লে পৰিভ্ৰমী চৰাইবোৰে পথ হেৰুৱাব। সেইদৰে মৌ-মাখি, ঈদ্গল, পাৰ চৰাইবোৰেও পথ হেৰুৱাই নিজ নিজ সঁজালৈ আহিব নোৱাৰিব। পানীত থকা ডলফিন, তিমি মাছ আদিৰ ক্ষেত্ৰতো একে অৱস্থা হ’ব। ভূচুম্বকীয় ক্ষেত্ৰই মানুহৰ ওপৰত তথা অন্য জীৱনৰ ওপৰতো প্ৰভাৱ বিস্তাৰ কৰে। ভূচুম্বকীয় ক্ষেত্ৰ শূন্য হ’লে মগজুৱে দেহৰ বিভিন্ন অংগসমূহৰ ওপৰত নিয়ন্ত্ৰণ হেৰুৱাব, মানুহে আনকি নিজ হাতেৰে নিজৰ নাকটোও চুব নোৱাৰা অৱস্থা হ’ব বুলি বিজ্ঞানী Dr Valerie Hunt এ এটা সমীক্ষাত প্ৰকাশ কৰিছে। মানুহৰ ওপৰত কেঞ্চাৰ আদি ৰোগৰ প্ৰভাৱ বৃদ্ধি হ’ব, কাৰণ ভূচুম্বকীয় ক্ষেত্ৰত মান শূন্য হ’লে বিকিৰণৰ মান বৰ্তমানৰ দুগুণতকৈ বেছি হ’ব।\nযোৱা ১৮৩১ চনৰ চুম্বকীয় উত্তৰ মেৰু ধ্ৰুবীয় মেৰুৰ পৰা ক্ৰমে পশ্চিমফালে লাহে লাহে গতি কৰি থকাৰ প্ৰমাণ পোৱা গৈছে। প্ৰশান্ত মহাসাগৰৰ হাৱাই দ্বীপপুঞ্জত আগ্নেয়গিৰি উদগিৰণ হৈ কোটি কোটি বছৰ ধৰি নতুন দ্বীপৰ সৃষ্টি হৈ আছে। এই দ্বীপসমূহত প্ৰায় কোটি কোটি বছৰৰ চুম্বকীয় ক্ষেত্ৰৰ ৰেকৰ্ড সঞ্চিত হৈ আছে।\nInstitute of Astronomy Cambridgeৰ Dr Paul Murdinৰ মতে মংগল গ্ৰহৰ ভিতৰভাগ ঠাণ্ডা হৈ সেই গ্ৰহৰ চুম্বকীয় ক্ষেত্ৰ নাইকিয়া হৈ পৰে। বিকিৰণৰ ফলত তাৰ বায়ুমণ্ডল আৰু পানীভাগ বাষ্প নোহোৱা হৈ পৰে। সেইদৰে পৃথিৱীৰ চুম্বকীয় ক্ষেত্ৰ নোহোৱা হ’লে ওপৰৰ বায়ুমণ্ডল গৰম হৈ পৰিব আৰু বতৰৰ অভূতপূৰ্ব পৰিৱৰ্তন হ’ব। বিদ্যুৎ সৰবৰাহ বিজুতি ঘটি বন্ধ হৈ যাব। টেলিভিচন, ৰেডিঅ’, উপগ্ৰহ, অনাতাঁৰ যোগাযোগ ব্যৱস্থা আদি অকামিলা হৈ পৰিব। এইখিনিতে উল্লেখ কৰি থোৱা ভাল যে পৃথিৱীত মানুহে তথা জীৱ জগতে এনেকুৱা প্ৰাকৃতিক দুৰ্যোগৰ প্ৰথম মুখামুখি হ’বলগীয়া হ’ব, অহা একৰ পৰা তিনি হাজাৰ বছৰৰ ভিতৰত ই নিশ্চিত।


ADEL Iridium Met Dilution in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nADEL Iridium Met Dilution की जानकारी\nADEL Iridium Met Dilution ৰ পালি আৰু সেয়া কেনেদৰে ল'ব- ADEL Iridium Met Dilution Dosage & How to Take in Assamese - ADEL Iridium Met Dilution ar paali aaru xeya kenedore lobo\nADEL Iridium Met Dilution সংক্ৰান্ত সতৰ্কতাবাণীসমূহ- ADEL Iridium Met Dilution Related Warnings in Assamese- ADEL Iridium Met Dilution xonkranta xatarkatabanisamuh\nADEL Iridium Met Dilution ৰ বিষয়ে সততে সোধা প্ৰশ্নসমূহ- Frequently asked Questions about ADEL Iridium Met Dilution in Assamese- ADEL Iridium Met Dilution ar bikhoye satate xodha prashnasamuh\nখাদ্য আৰু মদৰ সৈতে ADEL Iridium Met Dilution ক্ৰিয়া-প্ৰতিক্ৰিয়া- ADEL Iridium Met Dilution Interactions with Food and Alcohol in Assamese- khadya aaru modor xoite ADEL Iridium Met Dilution kriya-pratikriya\nADEL Iridium Met Dilution ৰ পালি আৰু সেয়া কেনেদৰে ল'ব - ADEL Iridium Met Dilution Dosage & How to Take in Assamese - ADEL Iridium Met Dilution ar paali aaru xeya kenedore lobo\nADEL Iridium Met Dilution-ৰ উপাদানসমূহ - ADEL Iridium Met Dilution Active Ingredients in Assamese - ADEL Iridium Met Dilution-ar upadaansamuh\nADEL Iridium Met Dilution সংক্ৰান্ত সতৰ্কতাবাণীসমূহ - ADEL Iridium Met Dilution Related Warnings in Assamese - ADEL Iridium Met Dilution xonkranta xatarkatabanisamuh\nADEL Iridium Met Dilution-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nADEL Iridium Met Dilution-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nবৃক্কত ADEL Iridium Met Dilution কি প্ৰভাৱ দেখা গৈছে?\nযকৃতত ADEL Iridium Met Dilution কি প্ৰভাৱ দেখা গৈছে?\nহৃদযন্ত্ৰৰ ক্ষেত্ৰত ADEL Iridium Met Dilution ৰ কি প্ৰভাৱ দেখা গৈছে?\nADEL Iridium Met Dilution ৰ বিষয়ে সততে সোধা প্ৰশ্নসমূহ - Frequently asked Questions about ADEL Iridium Met Dilution in Assamese - ADEL Iridium Met Dilution ar bikhoye satate xodha prashnasamuh\nএই ADEL Iridium Met Dilution-এ অভ্য়াস বা নিচাৰ সৃষ্টি কৰে নেকি?\nখাদ্য আৰু মদৰ সৈতে ADEL Iridium Met Dilution ক্ৰিয়া-প্ৰতিক্ৰিয়া - ADEL Iridium Met Dilution Interactions with Food and Alcohol in Assamese - khadya aaru modor xoite ADEL Iridium Met Dilution kriya-pratikriya\nখাদ্য আৰু ADEL Iridium Met Dilutionৰ ক্ৰিয়া-প্ৰতিক্ৰিয়া\nমদ আৰু ADEL Iridium Met Dilutionৰ মাজৰ প্ৰতিক্ৰিয়া\nADEL Iridium Met Dilution ৰ অনুকল্প - Substitutes for ADEL Iridium Met Dilution in Assamese\nADEL Iridium Met Dilution ৰ মূল্য আৰু পেকৰ চাইজ - ADEL Iridium Met Dilution Price and Pack Size in Assamese - ADEL Iridium Met Dilution ar mulya aaru pakor size\nআপুনি বা আপোনাৰ পৰিয়ালৰ কোনোবাই ADEL Iridium Met Dilution লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা ADEL Iridium Met Dilution ব্যৱহাৰ কৰিছিল নেকি?\nআপুনি কিমান পৰিমাণে ADEL Iridium Met Dilution সেৱন কৰিছিল?\nআপুনি ADEL Iridium Met Dilution ভোজন কৰাৰ আগত নে পাছত সেৱন কৰিছিল?\nআপুনি কোন সময়ত ADEL Iridium Met Dilution সেৱন কৰে?


ICU ৰ অনুভূতি | প্ৰথম খবৰ\nHome/ সাহিত্য/ গল্প/ICU ৰ অনুভূতি\nICU ৰ অনুভূতি\nICU লৈ গ’লে মানুহবোৰ সাহসী হয় চাগে… কৃত্ৰিম উপায়বোৰে উশাহবোৰ গৰম কৰিব খোজে কাৰণে নেকি?\nICU বাহিৰত যে ৰৈ থকা আপোন মানুহবোৰ — তেওঁলোকৰ বাবে চিকিৎসকৰ পৰা অহা এটাই সৰল উত্তৰ — কাম কৰিছে দৰৱে।সঁহাৰি দিছে শৰীৰটোৱে। responding medicines.. The patient..\nৰোগীজনৰ শৰীৰটো জীৱিত থাকে।\nকেনেকৈ? হৃৎপিণ্ডৰে নে মগজুৰে?\nআবেলি ভঙাগড়ৰ general ICU বাহিৰত ৰৈ থাকোতে দেখিলো চৰাইবোৰ বাহলৈ ঘূৰি যোৱা। তাতো, মেডিকেল কলেজ হাসপাতালৰ সিফালৰ পাহাৰবোৰত বাহ আছে, চৰাইৰ। তাতে জীৱনে পাহি মেলে সিহঁতৰ। কণ কণ বোৰে ডাঙৰ হৈ বাৰু একেটা পাহাৰতে বাহ সাজেনে?\nসন্মুখেদি ষ্ট্ৰেচাৰত এটা জ্বলি যোৱা দেহ পাৰ হৈ হ’ল।\nBurn case.. অপেক্ষা ৰত ICU ৰ ৰোগীবোৰৰ আত্মীয়, বন্ধুৰ মুখেৰে বাগৰি গ’ল পানী এজোলোকা সাউৎকৈ কচুপাতেদি নিমজকৈ সৰি পৰাৰ দৰে।\nমোৰ কলিজাটো আৰু ডাঠ হৈ গ’ল। সৰুতে বেজিটো লৈ ৰৈ থকা মাহঁতৰ সৰু ডিস্পেন্স্যাৰী খনৰ compounder জনক শত্ৰুৰ শাৰীত থৈ নিশ্চিন্তে থকা কণমানি মইজনী ক্ৰমে নিষ্ঠুৰ হৈ আহিছিলো।নহ’লেনো car accident ত যে মানুহহালৰ মৃত্যু হৈছিল থিতাতে , সিহঁতৰ মৃত শৰীৰবোৰ মোক যে দেখুৱাবলৈ নিয়া হৈছিল– মানুহজন অ নহয়, মানুহজনৰ শৰীৰটো তেতিয়াও গাড়ীতে বহি আছিল। বহি আছিল মানুহে মৃতদেহটো উলিয়াব নোৱাৰা হোৱা বাবেহে। তেতিয়া মোৰ সন্মুখত মানুহজনে খুব আৰামৰ ভংগীৰে বহি আছিল আৰু সদায়েই দুপৰীয়া এবাৰ ঘৰলৈ আহি সংগ দিয়া তেওঁৰ পত্নী মাটিত শুই আছিল। কোনে যে মোক ধৰি লৈ গৈছিল শৰীৰকিটাৰ ওচৰলৈ। হাত দুখন লগলগাই দিছিল। মোৰ শেষ শ্ৰদ্ধা জনাবলৈ মই পাহৰি গৈছিলো। হয়টো সেইবোৰ ঘটনা, দুৰ্ঘটনা, জীৱন কঢ়া কথাবোৰ মোৰ বাবে তেতিয়াও তেনেই অপূৰঠ আছিল। তাৰপাছত কতবাৰ যে ICU ৰ বাহিৰত ৰৈ থাকিলো ! বহুকাৰণত।প্ৰতিবাৰেই বুকু কাঠ হৈ পৰাত সহায় হ’ল। মৃত্যুৰ খবৰৰ অপেক্ষাত থকাৰ সহায়। হৃদয় বোৰ ভাঙি নপৰাকৈ থব লাগে। আত্মীয়, বন্ধু সকলোৰে মৃত্যুৰ খবৰ আহিব পাৰে। ICU ত থাকি হাৰি যোৱা শৰীৰবোৰৰ।\nআজি ভাৰতীক চাবলৈ আহি সন্মুখেদি পাৰ হোৱা সেই পোৰা শৰীৰটো — কিমান percent বা? মোৰ স’তে থকা জুনুমা বাইদেৱে কৈ উঠাত এটা পোৰা দেহে খোজকাঢ়ি আহি থকা যেন লাগিল—- অহেতুক ধাৰণা।\n১০ নং patient ICU ৰ ভাৰতী। সোমাই গলো। চকুৰে বাকীবোৰ নম্বৰক নাচাই ১০ নম্বৰলৈ পোনে পোনেই গৈ ভৰি পতানত থিয় হলো। oxygen। মুখত মাস্ক লৈ মোলৈ চাই থকা ভাৰতীৰ মণিটৰটোৱে কাম কৰি আছে। সুহুৰীয়াই পাৰ হৈছে ৰেখাবোৰ।আৰু ডাক্টৰ , নাৰ্চক কৈ আছে lifeline is running. হৈ থাকক তাইৰ হৃদয়ৰ কম্পন এনেকৈ। কংকালসাৰ ভাৰতীৰ হাতখন উঠি আহিব খুজিলে কঁপি কঁপি। মোৰ দুহাতত সোমোৱাই তাইৰ কম্পিত কিন্তু দৰদী হাতত আশ্বাস দিলো। কিহৰ আশ্বাস মই নুবুজিলো, কিন্তু মোৰ চকুৰ মণিত পূৰ্বৰ ভাৰতীক ভাঁহি থকাটোলৈ চাই তাই সোনকালেই সেই ভাৰতী হ’ব বুলি দিয়া আশ্বাস হয়টো। মোৰ আশ্বাসত আশ্বস্ত হোৱা তাই কৈ উঠিল — ঘৰলৈ নিবলৈ কৈছো মোক। আপোনাৰ ভাল নে? Oxygen musk ৰ ভিতৰেদি ভাঁহি অহা শব্দ – আৰু মোৰ চকুৱে তাইৰ ৰোগত জৰ্জৰিত, আক্ৰান্ত শৰীৰটো খুটিয়াই চাই থাকি সুধিলো- কেনে দেখিছা? তাই মোৰ কঁপাললৈ চকু দি আছিল। চন্দনৰ ফোঁটটো তেতিয়াও আছিল — পোৱা উপাসনাৰ সময়ত লোৱা। কওঁ নেকি — তোমাৰ কাৰণেও ভাবিছিলো চাকি জ্বলাওঁতে। নাই তাইৰ স’তে কিদৰে কথাৰ মহলা মাৰো? তাই ঘৰলৈ যোৱাৰ পাছত ঘৰত লগ ধৰি কথা পাতিম বুলি কৈ ওলাই আহোঁতে ৮ নং বিচনাৰ ৰোগীজনৰ অনিয়মীয়া কম্পন নে নিষ্কম্প বুকুখনত চকু পৰিল। মণিটৰৰ সেই অনিয়মীয়া, অনিশ্চুক মাতৰ গতি। ভয়হীন মই ৰোগীজনৰ মুখলৈ চালো। এজন ডেকা ল’ৰা। ক’ৰ বাৰু? কি হৈছিল? Duty ত থকা নাৰ্চক কওঁনেকি? কিন্তু খুব নিশ্চিন্তে চকু মুদি পৰি থকা ৰোগীজনক তেনেকৈয়ে এৰি ওলাই আহিলো।মনত পৰিল ভাৰতীৰ কাষৰ মুণ্ডন কৰা শিৰৰ ৰোগীগৰাকীলৈ। তেওঁ আমাৰ কথাবোৰ শুনি আছিল। মানে সুষ্ঠ হৈ উঠিছে নেকি তেওঁ? উঠক , সুষ্ঠ হৈ ICU ৰ পৰা ওলাই আহক। ভাৰতীও আহিব এদিন। ২২ দিন ICU ত থাকি তাইৰো আমনি লাগিছে।\nICU বোৰলৈ গ’লে দেখা কৰিবলৈ যোৱা ৰোগীৰ কাষৰ জন নোহোৱা হৈ থাকে, কেতিয়াবা হঠাতে ষ্ট্ৰেচাৰত উঠি আহে তেজে তুমৰলি একোজন।\nবাহিৰত থাকে অন্তহীন খুদুৱনি লৈ কিছুমান অসহায় অন্তৰ। মোৰ হৃদয় কঁপিবলৈ এৰিছে আকষ্মিক কথা, কাণ্ডত।কিন্তু আশা আছে। নীড়মুখী চৰাইবোৰ যেনেকৈ পাহাৰ, ভৈয়াম সকলোতে ওভতে যোৱা বাটে, তেনেকৈয়ে ICU ৰ মণিটৰৰ শব্দত ওভতিবই ওভটিব সকলোবোৰ ভগ্ন, ৰুগ্ন আৰু পোৰা মানুহৰ জীয়া শৰীৰ।\nভাৰতীও আহিব, তাইৰ শৰীৰৰ ঘাঁ, post operational infection বোৰ শুকাই যাব। বাকীবোৰৰ কথা, পৃথিবীত, এই মূহূৰ্তত যুঁজি থকা ICU ৰ ৰোগীবোৰ আৰু তেওঁলোকক জীয়াই ৰাখিবলৈ চলি থকা সঁজুলিবোৰ আৰু চিকিৎসক, নাৰ্চৰ কথাবোৰ নজনাকৈ থাকিম।\nনাজানিলে মোৰ হৃদয়খন কমকৈ সাহসী হ’ব।\n২৬ বছৰীয়া যুৱক আক্ৰমণ কৰাৰ ঘটনক আমছুৰ গৰিহনা\nডিমাকুছিত একেদিনাই পৃথকে পৃথক ৩ টাকৈ পথ দূৰ্ঘটনা । সময়ত উপস্থিত নহল এম্বুলেঞ্চ\nখলনায়কৰ চৰিত্ৰত অভিনয় কৰিব বিচৰা কৌতুক অভিনেতাজন\nসাংবাদিক জয়ন্ত কুমাৰ দাসক সাহিত্য সভাৰ মিডিয়া প্রশাসকৰ দায়িত্ব অর্পণ\nফেচবুকত এইবাৰ জনগোষ্ঠীক তাচ্ছিল্য অনা-অসমীয়াৰ


তেৎছুকো কুৰ'য়ানাগি - অসমীয়া ৱিকিপিডিয়া\n৯ আগষ্ট, ১৯৩৩ (৮৮ বছৰ)\nটকিঅ' চহৰ, টকিঅ' প্ৰিফেকচাৰ, জাপান সাম্ৰাজ্য\nইউনিচেফৰ গুডৱিল এম্বাচাদৰ\nটেটচুকুছ ৰূম নামৰ টিভি অনুষ্ঠানটোৰ সাক্ষাৎগ্ৰহণকাৰী,\nশিশুৰ গোলকীয় নেতৃত্ব বঁটা,\nঅৰ্ডাৰ অৱ দ্য ছেক্ৰেড ট্ৰেছাৰ বঁটা,\nইউনিচেফৰ পৰা স্মৰণীয় ফলক\nতেৎছুকো কুৰ'য়ানাগি (Tetsuko Kuroyanagi (黒柳 徹子, Kuroyanagi Tetsuko?, জন্ম-৯ আগষ্ট ১৯৩৩)) হৈছে এগৰাকী জাপানী অভিনেত্ৰী, ভয়ছ অভিনেত্ৰী, লেখিকা আৰু টাৰেণ্টো (tarento, জাপানী চেলিব্ৰিটি)৷ ইয়াৰ উপৰিও তেখেত "প্ৰকৃতিৰ বিশ্বজনীন পুঁজি"ৰ উপদেষ্টা, আৰু ইউনিচেফৰ গুডৱিল এম্বেচাদৰ৷ সমাজহিতকৰ কৰ্মৰ বাবে তেখেত জনাজাত৷ আন্তৰ্জাতিক পৰ্যায়ত খ্যাতি অৰ্জন কৰা অগ্ৰণী জাপানী চেলিব্ৰিটীসকলৰ ভিতৰত তেওঁৰ নামটোও সন্নিৱিষ্ট৷  ২০০৬ চনত ডনাল্ড ৰিচিয়ে তেওঁৰ গ্ৰন্থ "Japanese Portraits: Pictures of Different People"ত তেৎছুকো কুৰু'য়ানাগিক "জাপানৰ সৰ্বাধিক জনপ্ৰিয় আৰু সন্মানীয় মহিলা" বুলি অভিহিত কৰে৷  ১৯৮১ চনত কুৰু'য়ানাগিয়ে লিখা শিশু-উপযোগী গ্ৰন্থ ত'ত্ত'-চ্চান প্ৰকাশ হয়৷ জনপ্ৰিয়তাৰ শীৰ্ষত আৰোহণ কৰা এইখন গ্ৰন্থ তেখেতৰ জীৱনৰ এক মাইলৰ খুঁটি হিচাপে বিবেচিত হয়৷ \n3.1 ত'ত্ত'-চ্চানৰ লেখিকা হিচাপে\nতেৎছুকো কুৰ'য়ানাগিৰ জন্ম হৈছিল টকিঅ' চহৰত৷ বৰ্তমান টকিঅ'ৰ টকিঅ' প্ৰিফেকচাৰত৷ তেখেতৰ পিতৃ আছিল এজন বেহেলাবাদক আৰু কনচাৰ্ট পৰিচালক (concertmaster)৷ ১৯৮১ চনৰ আত্মজীৱনীমূলক স্মৃতিচাৰণখনৰ মতে ত'ত্ত'-চ্চান আছিল তেৎছুকো কুৰ'য়ানাগিৰ ঘৰুৱা নাম৷  কুৰ'য়ানাগিয়ে পঢ়াশালীয়া শিক্ষাৰ বাবে ট'মে প্ৰাথমিক বিদ্যালয়লৈ (Tomoe Gakuen) গৈছিল৷\nকুৰ'য়ানাগিয়ে টকিঅ' সংগীত বিদ্যালয়ত পঢ়িছিল৷ "অপেৰা" বিষয়টো তেখেতে মেজৰ হিচাপে বাছি লৈছিল, কাৰণ অপেৰা গায়িকা হোৱায়েই তেখেতৰ লক্ষ্য আছিল৷ স্নাতক ডিগ্ৰী অৰ্জন কৰাৰ পাছত তেখেত অৱশ্যে অভিনয় আৰু দূৰদৰ্শনৰ মনোৰঞ্জনধৰ্মী জগতখনৰ প্ৰতিহে আগ্ৰহান্বিত হয়৷ তেখেতে টকিঅ' হ'চ' গেকিডানত যোগদান কৰে৷ পৰৱৰ্তীকালত, কুৰ'য়ানাগি হৈ পৰে "জাপান সম্প্ৰচাৰণ কৰ্পোৰেচন"ৰ (NHK) লগত চুক্তিবদ্ধ হোৱা প্ৰথমগৰাকী জাপানী অভিনেত্ৰী৷ \nজীৱনৰ আদিবয়সত কুৰ'য়ানাগি\nটিভি চিৰিজ "থাণ্ডাৰবাৰ্ডছ"ত লেডি পেনেলপ হিচাপে কণ্ঠ দান কৰাৰ পাছত,কুৰ'য়নাগিয়ে ১৯৭৫ চনৰ অপৰাহ্নৰ টেলিভিছন অনুষ্ঠান "টেটচুকুছ ৰূম"ৰ লগত জড়িত হৈ পৰে৷ এইটো আছিল জাপানী টেলিভিছনৰ প্ৰথমটো টক-শ্ব'৷ এইটো অনুষ্ঠানে তেখেতক খ্যাতি বঢ়ায়৷ ব্যক্তিগত টেলিভিছন চেনেল "আছাহি"য়ে সম্প্ৰচাৰ কৰা এইটো অনুষ্ঠানত কুৰ'য়ানাগিয়ে টেলিভিছন, ক্ৰীড়া, ৰাজনীতিকে ধৰি একাধিক ক্ষেত্ৰৰ চেলিব্ৰিটিৰ লগত কথাবাৰ্তা পাতিছিল৷  "Tetsuko's Room" অনুষ্ঠানটো খুবেই সফল হিচাপে পৰিগণিত হৈছিল আৰু জাপানত কুৰ'য়ানাগিক এক "চাঞ্চল্য" বুলি আখ্যায়িত কৰা হৈছিল৷ পৰিসংখ্যাই কয় যে, কুৰি শতিকাৰ দশমটো দশকৰ আৰম্ভণিলৈকে কুৰ'য়ানাগিয়ে দুহাজাৰতকৈও অধিক জাপানী আৰু বিদেশী চেলিব্ৰেটিৰ সাক্ষাৎকাৰ লৈছিল৷ কোৱা হয় যে, সাক্ষাৎগ্ৰহণকাৰী হিচাপে কুৰ'য়ানাগিয়ে দেখুওৱা আন্তৰিকতা আৰু বাক্-দক্ষতাৰ বাবেই এই বিশেষ টিভি অনুষ্ঠানটো দীঘস্থায়ী হৈছিল৷  উল্লেখযোগ্য যে "ৱৰ্ল্ড মিষ্ট্ৰিছ" নামৰ টেলিভিছনৰ কুইজ অনুষ্ঠানটোতো তেখেতেক সঘনাই দেখিবলৈ পোৱা যায়৷ \nত'ত্ত'-চ্চানৰ লেখিকা হিচাপে[সম্পাদনা কৰক]\n১৯৮১ চনটো কুৰ'য়ানাগিৰ বাবে এক টাৰ্ণিং পইণ্ট হিচাপে বিবেচিত হয়৷ এইটো বৰ্ষতেই তেখেতে শিশু-উপযোগী আত্মজীৱনীমূলক গ্ৰন্থ ত'ত্ত'-চ্চান (Totto-Chan: The Little Girl at the Window) প্ৰকাশ কৰে৷ এইখনি গ্ৰন্থত কুৰ'য়ানাগিয়ে তেওঁ অধ্যয়ন কৰি অহা ত'মে' গেকুএন প্ৰাথমিক বিদ্যালয়ৰ অপৰম্পৰাগত শিক্ষাব্যৱস্থা আৰু বিদ্যালয়খনৰ প্ৰধান শিক্ষক ছ'ছাকু ক'বায়াশ্বিৰ সবল নেতৃত্বৰ বিষয়ে লিখে৷ এইখনি গ্ৰন্থক তেখেতৰ শৈশৱ-স্মৰণ বুলি কোৱা হয়৷ প্ৰকাশৰ লগে-লগে এইখনি গ্ৰন্থ জাপানৰ ইতিহাসৰ ভিতৰতে বেষ্ট-চেলাৰ গ্ৰন্থ হিচাপে পৰিগণিত হয়৷ ১৯৮৪ চনত গ্ৰন্থখন ইংৰাজীলৈ অনূদিত হয়৷ অনুবাদক আছিল ড'ৰ'থি ব্ৰিটন৷ গ্ৰন্থখনৰ ইংৰাজী সংস্কৰণটো ৩০খনতকৈও অধিক দেশত প্ৰকাশিত হয়৷ \n২০১২ চনৰ ৫ জুলাইত বৈদেশিক পৰিক্ৰমা মন্ত্ৰালয়ত, কয়শ্বিৰো গেম্বাৰ সৈতে তেৎছুকো কুৰ'য়ানাগি\nসমাজসেৱামূলক কৰ্ম আৰু পুঁজি-সংগ্ৰহলৈ আগবঢ়োৱা উল্লেখযোগ্য অৱদানৰ বাবে কুৰ'য়ানাগিয়ে আন্তঃৰাষ্ট্ৰীয় স্বীকৃতি লাভ কৰিছে৷  গ্ৰন্থ "ত'ত্ত'-চ্চান"ৰ মূল চৰিত্ৰটোৰ আধাৰত তেখেতে "ত'ত্ত সংস্থা" প্ৰতিষ্ঠা কৰে৷ এইটো সংস্থাই শ্ৰুতিশক্তিহীন অভিনয়শিল্পীক পেছাগতভাৱে প্ৰশিক্ষণ দিয়ে আৰু তাৰ বাবে তেওঁলোকে কুৰ'য়ানাগিৰ "থিয়েটাৰক শ্ৰুতিবিহীনজনলৈ লৈ অহা"ৰ দৰ্শনটো কাৰ্যকৰী কৰে৷\nকুৰ'য়ানাগিৰ জনহিতকৰ কামক স্বীকৃতি জনাই ইউনিচেফে ১৯৮৪ চনত তেখেতক "গুডৱিল এম্বাচাদৰ" হিচাপে নিযুক্তি দিয়ে৷ এইটো সন্মান লাভ কৰা তেখেত হৈছে এছিয়াৰ প্ৰথমগৰাকী ব্যক্তি৷  কুৰি শতিকাৰ '৮০ আৰু '৯০ৰ দশকৰ শেষৰফালে, তেখেতে সমাজসেৱাৰ বাবে এছিয়া আৰু আফ্ৰিকাৰ বহুকেইখন উন্নয়নশীল ৰাষ্ট্ৰ পৰিভ্ৰমণ কৰে৷ এইবোৰ ভ্ৰমণ-সূচীত তেখেতে দুৰ্যোগ আৰু যুদ্ধপীড়িত অনেক শিশুক সহায় কৰে আৰু দুখীয়া ৰাষ্ট্ৰত অনগ্ৰসৰ অৱস্থাত থকা শিশুৰ হকে সহায়ৰ হাত আগবঢ়াবলৈ আন্তঃৰাষ্ট্ৰীয় পৰ্যায়ত সজাগতা অভিযানৰ নেতৃত্ব দিয়ে৷ ১৯৮৯ চনত তেখেতে এংগোলা দেশ ভ্ৰমণ কৰে৷ জাপানৰ পৰা এইখন দেশলৈ ভ্ৰমণলৈ যোৱা তেখেতেই আছিল প্ৰথমগৰাকী গুৰুত্বপূৰ্ণ ব্যক্তি (VIP)৷ এই ভ্ৰমণে জাপান আৰু এংগোলাৰ মাজত কূটনৈতিক সম্পৰ্কৰ সেঁতু গঢ়িলে৷  কুৰ'য়ানাগিয়ে তেওঁ জড়িত থকা ইউনিচেফৰ বিভিন্ন কাৰ্যসূচীৰ বাবে ২০ মিলিয়নতকৈও অধিক ধন সংগ্ৰহ কৰিছে৷ যি ধন সংগ্ৰহ কৰিবলৈ তেখেতে টেলিভিছনৰ অনুষ্ঠান নাইবা পুঁজি-সংগ্ৰহ অভিযানৰ সহায় লৈছে৷ বেষ্টচেলিং গ্ৰন্থ "ত'ত্ত'-চ্চান"ৰ জৰিয়তে লাভ কৰা ৰয়েল্টিৰ ধনো তেখেতে ইউনিচেফলৈ আগবঢ়াই আহিছে৷  ইয়াৰ লগতে কুৰ'য়ানাগিয়ে ইউনিচেফৰ আন্তৰ্জাতিক কাৰ্যসূচী "Say Yes for Children" শীৰ্ষক অভিযানটোৰ লগত সংঘবদ্ধ হৈও কাম কৰিছে৷ \n১৯৯৭ চনত, কুৰ'য়ানাগিয়ে "ত'ত্ত'-চ্চানৰ শিশু" নামৰ গ্ৰন্থখন প্ৰকাশ কৰে৷ ১৯৮৪ চনৰ পৰা ১৯৯৬ চনলৈকে ইউনিচেফৰ গুডৱিল এম্বাচাদৰ হৈ থকা কালছোৱাত তেখেতে অৰ্জন কৰা অভিজ্ঞতা আৰু উপলব্ধিৰ ভেটিত এইখনি গ্ৰন্থ লিখা হৈছে৷"বিশ্ব বন্যপ্ৰাণী পুঁজি"ৰ জাপানী শাখাৰ তেখেত এগৰাকী অধ্যক্ষ৷ \nআমেৰিকাৰ "নেশ্যনেল থিয়েটাৰ অৱ দ্য ডিফ"ক কুৰ'য়ানাগিয়ে এতিয়ালৈকে দুবাৰ জাপানলৈ নিমন্ত্ৰিত কৰিছে৷ যাৰ লগত তেখেতে প্ৰতীকী ভাষা ব্যৱহাৰ কৰি অভিনয় কৰিছে৷\n১৯৮১ চনত, জাপানৰ প্ৰধান মন্ত্ৰীয়ে তেখেতক বিশেষভাৱে সক্ষম লোকসকলৰ প্ৰতি আগবঢ়োৱা সেৱাৰ বাবে এটি বিশেষ বঁটা প্ৰদান কৰে৷ \n১৯৮৭ চনত, পুুঁজি-সংগ্ৰহ আৰু প্ৰচাৰকাৰ্যৰ বাবে ইউনিচেফৰ পৰা তেখেতে "UNICEF Child Survival Award" বঁটা লাভ কৰে৷ \n১৯৯৮ চনত, অনুন্নত শিশুৰ প্ৰতি আগবঢ়োৱা সমৰ্থনসূচক প্ৰচেষ্টাৰ বাবে হিৰোশ্বিমাৰ পৰা কুৰ'য়ানাগিয়ে "Johann Heinrich Pestalozzi Education Award" বঁটা লাভ কৰে৷ \n২০০০ চনৰ অক্টোবৰ মাহত, তেখেতে "শিশুৰ গোলকীয় নেতৃত্ব" বঁটা লাভ কৰে৷ ১৯৯০ চনত ইউনিচেফৰ "শিশু গ্ৰীষ্মকালীন সন্মিলন"ৰ দশমবাৰ্ষিকীত প্ৰতিষ্ঠিত হোৱা এই বঁটাটো লাভ কৰা তেখেতেই হৈছে প্ৰথমগৰাকী ব্যক্তি৷ \n১২ মে',২০০৩ চনৰ মে' মাহত, কুৰ'য়ানাগিয়ে "অৰ্ডাৰ অৱ দ্য ছেক্ৰেড ট্ৰেছাৰ" বঁটাটি লাভ কৰে৷ দুই দশককাল বিশ্বৰ শিশুৰ বাবে আগবঢ়োৱা সমাজসেৱামূলক কৰ্মৰ বাবে তেখেতক এই স্বীকৃতি প্ৰদান কৰা হয়৷ \n২০০৯ চনৰ ২০ মে'ত, গুডৱিল এম্বাচাদৰ হিচাপে আগবঢ়োৱা ২৫ বছৰীয়া নিষ্ঠাপূৰ্ণ সেৱাৰ বাবে কুৰ'য়ানাগিয়ে ইউনিচেফৰ পৰা "স্মৰণীয় ফলক" লাভ কৰে৷ \nমিডিয়া আৰু টেলিভিছন মাধ্যমৰ লগত জড়িত হৈ, কুৰ'য়ানাগিয়ে "জাপানী সাংস্কৃতিক সম্প্ৰচাৰণ বঁটা" লাভ কৰে, যিটো জাপানী দূৰদৰ্শনৰ ক্ষেত্ৰত সৰ্বোচ্চ সন্মান৷ "জাপানৰ প্ৰিয় টেলিভিছন ব্যক্তিত্ব" হিচাপে, "Tetsuko’s Room" নামৰ অনুষ্ঠানটোৰ বাবে তেখেত এতিয়ালৈকে চৌধ্যবাৰ ভোটযোগে নিৰ্বাচিত হৈছে৷ \nথাণ্ডাৰবাৰ্ডছ, (ভয়ছ অভিনেত্ৰী) (১৯৬৫-১৯৬৬) - লেডি পেনেলোপ ক্ৰেইটোন-ৱাৰ্ড (জাপানী ডাব)\nজেক এণ্ড দ্য ৱিটছ, (ভয়ছ অভিনেত্ৰী) (১৯৬৭)\nব্ৰেকিং অৱ ব্ৰাঞ্চেছ ইছ ফৰবিডেন, (ভয়ছ অভিনেত্ৰী) (১৯৬৮)\nছামাৰ ছলজাৰ্ছ, (১৯৭২)\nএন নো নিক্কী, (দ্য ডায়েৰী অৱ এন ফ্ৰেংক)ত শ্ৰীমতি পেট্ৰোনিলা ভেন ডান হিচাপে (ভয়ছ অভিনেত্ৰী) (১৯৯৫)\nদ্য বুক অৱ দ্যা ডেড, (ভয়ছ অভিনেত্ৰী) (২০০৫)\nৱিকিমিডিয়া কমন্সত তেৎছুকো কুৰ'য়ানাগি সম্পৰ্কীয় মিডিয়া ফাইল।\nত'ত্ত' চেনেলৰ আনুষ্ঠানিক মুখ্যপৃষ্ঠা\nটেটছুকোচ ৰূমৰ আনুষ্ঠানিক মুখ্যপৃষ্ঠা\nতেৎছুকো কুৰ'য়ানাগি সম্পৰ্কে ইণ্টাৰনেট মুভি ডাটাবেছত থকা তথ্য।\n↑ 1.0 1.1 1.2 Famous People of Japan: Tetsuko KUROYANAGI Teaching materials. Archive by Institute for Japanese Studies, at Ohio State University.\n↑ 2.0 2.1 2.2 2.3 2.4 2.5 2.6 2.7 Kuroyanagi Tetsuko profile[সংযোগবিহীন উৎস]সাঁচ:Cbignore from kyoto-su.ac.jp.\n↑ 3.00 3.01 3.02 3.03 3.04 3.05 3.06 3.07 3.08 3.09 3.10 UNICEF: Goodwill Ambassador Kuroyanagi\n↑ 4.0 4.1 "Distinctions Blur as Deaf Actors ShareaStage," New York Times. August 29, 1988.\n↑ 5.0 5.1 5.2 5.3 5.4 5.5 5.6 5.7 5.8 5.9 Walker, James BIG IN JAPAN Tetsuko Kuroyanagi Archived 2008-06-12 at the Wayback Machine from Metropolis Magazine\n↑ Japanese Portraits: Pictures of Different People Book by Donald Richie. Limited preview at Google Books.\n↑ 7.0 7.1 7.2 Little Girl at the TV Window from Time magazine\n↑ 黒柳徹子が47年ぶりに『サンダーバード』声優へ「徹子の部屋と違うでしょ」 from mynavi.jp/news\n↑ 9.0 9.1 9.2 Gender, Language and Culture: A Study of Japanese Television Interview Discourse Book by Lidia Tanaka. Limited preview at Google Books.\n↑ Asahi National Broadcasting Company, Ltd. - Company History\n↑ 11.0 11.1 11.2 Limp prose from an angel of mercy from The Japan Times Online.\n↑ MOFA: Japan-Angola Relations\n↑ 13.0 13.1 http://www.unicef.org/ar98/ar98eng3.pdf.\n↑ "Tetsuko Kuroyanagi-zz". UNICEF. https://www.unicef.org/people/people_tetsuko_kuroyanagi.html#:~:text=Kuroyanagi%20is%20the%20director%20of,Goodwill%20Ambassador%20in%20February%201984.। আহৰণ কৰা হৈছে: 8 July 2020.\n↑ National Theater of the Deaf (US): NTD moves to ASD in West Hartford, CT (2004);\n↑ NTD/ASD press release: NTD moves to ASD campus\n↑ Kodansha International: about the author; Archived 2007-10-24 at the Wayback Machine Sanger, David.\n↑ L'Harmattan web site (in French), Order with gold rays and cross\n↑ UNICEF to give award to actress Kuroyanagi for advocacy work Archived at Findarticles.com\n↑ Tetsuko Kuroyanagi - The cinema review of all(Database Only)\n↑ Tetsuko Kuroyanagi - Trailer - Showtimes - Cast - Movies - The New York Times\n"https://as.wikipedia.org/w/index.php?title=তেৎছুকো_কুৰ%27য়ানাগি&oldid=241195"ৰ পৰা অনা হৈছে\nএই পৃষ্ঠাখন ১২ জুলাই, ২০২০ তাৰিখে ১৫:৫৭ বজাত অন্তিম সংশোধন কৰা হৈছিল।


Search Result of sivasagar dc\nডিমৌৰ ৰজাবাৰীত নৈশ যাত্ৰীবাহী বাছ দুৰ্ঘটনাগ্ৰস্ত, দৈব্যক্ৰমে প্ৰাণৰক্ষা ৩০ যাত্ৰীৰ।।\nপিছত স্থানীয় লোকে ঘটনাৰ বিষয়ে গম পাই আৰু বাছ খনৰ গ্লাচ ভাঙি যাত্ৰীসকলক উদ্ধাৰ কৰে। এই দুৰ্ঘটনাটোত কেইবাজনো যাত্ৰী সামান্য পৰিমাণে আহত হয় আৰু পৰবৰ্তী সময়ত অন্য বাহনৰ যোগেদি যাত্ৰীসকল উজনিৰ বিভিন্ন স্থানলৈ ঘৰমুৱা হয়।\nশিৱসাগৰত গণৰাজ্য দিৱস উদযাপনৰ প্ৰস্তুতি সন্দৰ্ভত সভা\nসভাত আগন্তুক গণৰাজ্য দিৱসৰ বিভিন্ন কাৰ্যসূচী সন্দৰ্ভত বিস্তৃতভাৱে আলোচনা কৰা হয় আৰু কভিড-১৯ সম্পৰ্কীয় নীতি-নিৰ্দেশনা পালন কৰি বিগত দিন সমূহত কৰি অহাৰ দৰেই এইবাৰো গণৰাজ্য দিৱস উলহ-মালহেৰে আৰু বিস্তৃত কাৰ্যসূচীৰে উদযাপন কৰা হ'ব বুলি অতিৰিক্ত উপায়ুক্ত গৰাকীয়ে মত প্ৰকাশ কৰে৷\nশিৱসাগৰ নিৰ্বাচনী জিলাৰ তিনিখন বিধানসভা সমষ্টিৰ চূড়ান্ত ফটো-সম্বলিত ভোটাৰ তালিকা প্ৰকাশ\nচূড়ান্ত ফটো-সম্বলিত ভোটাৰ তালিকাখন অনলাইন যোগেদি ceoassam.nic.in ৱেবচাইটটো উপলব্ধ হোৱাৰ উপৰিও উপায়ুক্ত কাৰ্য্যালয়ৰ নিৰ্বাচন শাখাত, ৰাজহ চক্ৰ বিষয়াৰ কাৰ্য্যালয়ত, সহকাৰী নিৰ্বাচক পঞ্জীয়ন বিষয়াৰ কাৰ্য্যালয়ত আৰু বুথ পৰ্যায়ৰ বিষয়াসকলৰ ওচৰত উপলব্ধ হ'ব।\nতেওঁ জিলা পৰিবহন বিষয়াক জিলাখনেৰে পাৰ হৈ যোৱা ৰাষ্ট্ৰীয় ঘাইপথৰ বিপদসংকুল আৰু দুৰ্ঘটনাৰ আশংকা প্ৰৱণ স্থান সমুহ চিহ্নিত কৰিবলৈ নিৰ্দেশ দিয়াৰ লগতে এন. এইচ. আই. ডি. চি. এল. (NHIDCL)-ক এই স্থান সমূহত প্ৰয়োজনীয় পথ সুৰক্ষাৰ ফলক, অৱৰোধক, প্ৰতিফলিত ফলক, দিক্ পৰিৱৰ্তনসূচক চিহ্ন ইত্যাদি অহা পাঁচ দিনৰ ভিতৰত নিশ্চিতভাৱে লগাবলৈ নিৰ্দেশ দিয়ে।\nথাওৰাৰ প্ৰাক্তন বিধায়ক সুশান্ত বৰগোহাঁইয়ে কিদৰে এছকৰ্ট গাড়ী লৈ চাইৰেণ বজাই ঘূৰি ফুৰিছে ?\nঅভিযোগৰ ওপৰত অভিযোগ সুশান্তৰ বিৰুদ্ধে ।\nমূল্য বৃদ্ধিৰ বিৰুদ্ধে শিৱসাগৰত ছাত্ৰ মুক্তি আৰু কৃষক মুক্তিৰ মানৱ শৃংখল কাৰ্যসূচী ৰূপায়ণ\nপুৱাই মানৱ শৃংখল কাৰ্যসূচী ৰূপায়ন কৰে ছাত্ৰ মুক্তি সংগ্ৰাম আৰু কৃষক মুক্তি সংগ্ৰাম সমিতিয়ে ।\nশিৱসাগৰত উপায়ুক্তৰ দ্বাৰা কাৰ্য্যক্ষম বিশুদ্ধ খোৱাপানীৰ গৃহ সংযোগৰ উদ্ধোধন\nতদুপৰি ১২৬ খন নতুন আঁচনিৰ বাবে বিভাগীয় অনুমোদন লাভ কৰা হৈছে বুলিও তেওঁ জনায়। তেওঁ উল্লেখ কৰে যে জিলাখনৰ মুঠ ৬১,৭৬৬ টা পৰিয়ালত খোৱাপানীৰ গৃহ সংযোগৰ নিৰ্ধাৰিত লক্ষ্যৰ ভিতৰত বৰ্তমানলৈ ৯,০৫৩ টা পৰিয়ালত খোৱাপানী গৃহ সংযোগৰ ব্যৱস্থা কৰা হৈছে।\nঅভিভাৱক সচিবৰ শিৱসাগৰ ভ্ৰমণ, ক'ভিড ছিটাকৰণ কেন্দ্র পৰিদৰ্শন\nচাহ বাগিচা সমূহত ক'ভিড-১৯ ৰোগৰ বৰ্ধিত সংক্ৰমণৰ প্ৰতি উদ্বেগ প্ৰকাশ কৰি তেওঁ জিলা প্ৰশাসন আৰু স্বাস্থ্য বিভাগক এই ক্ষেত্ৰত বিশেষ ব্যৱস্থা গ্ৰহণ কৰিবলৈ আহ্বান জনায়।\nঅসমৰ কাগজ কলৰ নিলাম বাতিল কৰিবলৈ অখিল গগৈৰ প্ৰধানমন্ত্ৰী মোদীলৈ আহ্বান\nজাগীৰোডৰ নগাঁও কাগজ কল ২০১৭ চনৰ ৩১ মাৰ্চৰ পৰা উৎপাদন নিষ্ক্ৰিয় হৈ আছে\nমুখ্যমন্ত্ৰী শৰ্মাৰ বিৰুদ্ধে প্ৰতিবাদৰ আশংকাত আৰক্ষীয়ে আটক কৰা লোকসকলক মুকলি\nজিন্টু মেচ, চিতো বৰুৱা, মানস কোঁৱৰ আৰু পদ্মকান্ত দাসক মুকলি\nশিৱসাগৰ জিলাৰ উপায়ুক্তৰ ডিমৌৰ ক'ভিড কেয়াৰ চেন্টাৰ পৰিদৰ্শন\nক'ভিড পৰিস্থিতিৰ বুজ ল'লে বিষ্ণুকমল বৰাই ।\nতিনিচুকীয়া জিলা উপায়ুক্ত কঠোৰ হৈছে: নিজেই পৰিভ্ৰমণ কৰি সতৰ্ক হোৱাৰ আহ্বান\nপ্ৰতিটো ব্যৱসায়িক প্ৰতিষ্ঠানকে কোভিড ১৯ৰ নীতি নিৰ্দেশনাসমূহ কঠোৰভাবে মানি চলিবলৈ জিলা উপায়ুক্ত নৰসিং পৱাৰে পৰিদৰ্শনকালত নিৰ্দেশ দিয়ে।\n২৬ জানুৱাৰীৰ পূৰ্বে বৰপেটাৰ বিভিন্ন অঞ্চলত ড্ৰোণ উৰুওৱাত নিষেধাজ্ঞা,উলঙ্ঘা কৰিলেই হ'ব শাস্তিৰ সম্মুখীন\nবৰপেটাৰ আৰক্ষী অধীক্ষকৰ পৰা লাভ কৰা পত্ৰৰ পিচতেই এই নিৰ্দেশনা জাৰি কৰে উপায়ুক্তগৰাকীয়ে ৷\nএ এম ডি চি এলৰ সঞ্চালকৰ বিৰুদ্ধে মানসিক নিৰ্যাতন কৰাৰ অভিযোগত উচিত তদন্তৰ নিৰ্দেশ\nঅভব্য আচৰণ কৰাৰ বাবে অভিযোগ দাখিল কৰে\nদুৰ্ঘটনামুক্ত কাৰ্বি আংলং গঢ়াৰ উদ্দেশ্যে উপায়ুক্তৰ সংবাদমেল,৩১ ডিচেম্বৰ আৰু ১ জানুৱাৰীত ১৪৪ ধাৰা জাৰী\nআনহাতে পথ সুৰক্ষাৰ ক্ষেত্ৰত জিলাখনত জিলা প্ৰশাসন, পৰিবহন বিভাগ, আৰক্ষী বিভাগ আৰু আৱকাৰী বিভাগে যৌথভাৱে কাম কৰি আছে বুলি জানিব দিয়ে ৷\nদিল্লী মহিলা আয়োগে দশম শ্ৰেণীৰ পৰীক্ষাত "প্ৰতিক্ৰিয়াশীল" পাঠ্যক্ৰমৰ বাবে চি বি এছ ইলৈ প্ৰেৰণ কৰিলে জাননী\nএনে কোনো বিশেষজ্ঞৰ দ্বাৰা এই পাঠাংশটো পৰীক্ষা কৰা হৈছিল নেকি\nকামৰূপ মহানগৰ জিলাত নৱ-নিযুক্ত উপায়ুক্তৰ কাৰ্যভাৰ গ্ৰহণ\nবিশ্বজিৎ পেগুক ডিব্ৰুগড় জিলাৰ উপায়ুক্ত হিচাপে বদলি কৰা হৈছে\nএ পি ডি চি এলৰ নিযুক্তি প্ৰক্ৰিয়া বাতিল, পুনৰ অনুষ্ঠিত হ’ব পৰীক্ষা\nতদাৰকী কোষে এতিয়ালৈকে এপিডিচিএলৰ নিযুক্তি কেলেংকাৰীত জড়িত বহুকেইজন লোকক গ্ৰেপ্তাৰো কৰিছে।\nগুৱাহাটী মহানগৰীক পৰিষ্কাৰ তথা চাফ-চিকুণ কৰি ৰখা বাবে গুৱাহাটী পৌৰ নিগমৰ কঠোৰ ব্যৱস্থা\nমহানগৰৰ ভিতৰত এতিয়া পৰা নিগমৰ অনুমতি অবিহনে লগোৱা পোষ্টাৰ বিৰুদ্ধে গুৱাহাটীৰ পৌৰ নিগম আইনৰ ৩৯০ নং দফাৰ অধীনত ব্যৱস্থা গ্ৰহণৰ লগতে প্ৰয়োজনত গোচৰ দাখিল কৰা হ’ব।\nঅধিনায়কত্ব ত্যাগ কৰাৰ পিছতে ক'হলীয়ে ৰাজহুৱাভাৱে প্ৰকাশ কৰিলে কিছু বিশেষ কথা\nতেওঁ টি-২০ বিশ্বকাপৰ পিছত টি-২০ ফৰ্মেটৰ অধিনায়কত্ব ত্যাগ কৰিব\nটীম ইণ্ডিয়াত বিশেষ ৩ জন খেলুৱৈক স্থান দি বিপদ চপালে ক'হলীয়ে, অধিনায়ক হোৱাৰ সপোন হৈ পৰিল চূৰ্ণ-বিচূৰ্ণ\nটীম ইণ্ডিয়াৰ চলিত বৰ্ষৰ বিশ্বকাপ জিকাৰ সপোন অবাস্বৱত পৰিণত হৈ ৰ'ল\nAll Rights Reserved 2022 © The Janambhumi | Total visits : 71434690


অথঃ ফেচবুক সংবাদ – ঊষামনি কাকতি – ফটাঢোল\nঅথঃ ফেচবুক সংবাদ – ঊষামনি কাকতি\nগ্ৰুপ খোলাৰ মন\nযেতিয়াই নিজকে নিবনুৱা ভাব এটাই গতা মাৰি যায়, সেই তেতিয়াই মোৰ ফেচবুকত গ্ৰুপ এটা খুলিবলৈ মন যায়৷ এনেও টাউনৰ মানুহে কোনে কি কৰে খা খবৰ লৈ নুফুৰে৷ গাঁৱতহে বুকু ফিন্দাই ক’বলৈ লাগে – গ্ৰুপৰ এডমিন৷\nগ্ৰুপটোৰ কাম কি হ’ব! নিজৰ প্ৰতিভা বুলিবলৈ দেখোন একোতে নাই৷ আনৰ কোনটো প্ৰতিভাত এডমিনগিৰি কৰা যায়?\nএদিন ভাবিলোঁ, খাদ্যতে ধৰো নেকি! তাৰপাছত আকৌ ভাবিলোঁ, খাবৰ টাইমত বাঢ়ি কুঢ়ি লৈ কেমেৰাৰ এংগোল কোনে মিলায়৷ দিনে এটা নিজে ৰেচিপি নিদিলেও লেঠা।\n: হাই ফেণ্ড, আজি হাবিৰ বাৰ্থ দে আছিল, ডিনাৰটো বৰ পাল মাৰি থলোঁ৷ ৰেচিপিটো লাগিলে দিম হাঁ….\nতাৰপাছত, লোকেল ৰেষ্টুৰেণ্টৰ কাঁহী দুখনমানৰ ওপৰত কেমেৰাৰ এংগোল মিলাব লাগিব৷\nকেমেৰাৰ এংগোল বোলোতে মনত পৰিছে৷ মাজতে এদিন ফটোগ্ৰাফীৰ গ্ৰুপ এটাও খুলিম বুলি ভাবিলোঁ৷ ঘৰৰ ওচৰতে মেৰবিল৷ চৰাইৰ ফটো তুলিবলৈ গৈছিলো দুদিন৷ ভূমিকম্প আহে নে কি জানো ফটো তুলিবৰ টাইমত৷\nহাতখন লৰে কি চৰে,\nফটোবোৰে চেহেৰা সলনি কৰে৷\nএদিন আবেলি ডুবি থকা বেলিটো গছৰ পাততে তুলিবলৈ গৈ তাতে গধূলি হ’ল৷ বেলি আহি পাতত নপৰিল যি নপৰিলেই৷\nফটোগ্ৰাফীৰ কাহিনীটো লগৰ এজনীক কোৱাত বৰকৈ হাঁহিলে৷ তাইক হঁহা দেখি ভাবিলোঁ, কমেডী গ্ৰুপ এটাকে খুলিব পাৰো দেখোন৷ ঘটনা এটা মনত পৰিল৷ ভাবিলোঁ, কমেডীৰ নামত ফেটিসাপ পুহিব নোৱাৰি৷ গোটেইখন তলে তলে ফুচ ফুচ ফুচ৷\nসাহিত্যৰ মানুহ৷ কবিতাৰ গ্ৰুপ এটাকে খোলো বুলিও নভবা নহয় এবাৰ৷ নিজে লেখি নিজেই নপঢ়া কবিসকলৰ ভুল বানানেৰে ভৰা কবিতা৷ গতিকে, সেই চিন্তা বাদ পৰিল ৷\nপৰচৰ্চাৰতো ঢেৰ গ্ৰুপ৷\nগঁড় সুৰক্ষাৰ গ্ৰুপ এটাত এজনে নামটো লগাই দিছিল৷ ইমানেই পৰচৰ্চা কৰে যে এদিন কমেণ্ট এক অধ্যায় দি বাহিৰ হ’লো বোলো গঁড় সুৰক্ষা পাছে পৰেও হ’ব প্ৰথমে ঘৰ সুৰক্ষা দিয়াহে কথা৷ পৰচৰ্চাৰ বানে উটুৱাই নিয়েহে লাগে, সেয়ে পৰচৰ্চা বাদ৷\nৰূপচৰ্চাও বেয়া বিষয় নাছিল৷ মাত্ৰ মোৰহে সদায় আউল লাগে গালত মইশ্বাৰাইজাৰ আগত লগাই নে ফাউণ্ডেচন আগত লগায়৷\nফেচবুকত অণুগল্পৰ জোৱাৰ দেখি এবাৰ ভাবিলোঁ, এইটোতো পাৰি৷ একদম গাঁৱৰ গোটবোৰৰ দৰে কাৰবাৰ৷ একেজনী মানুহে দিনে দহটা অণুগল্প লেখাৰ দৰে দহোটা গোটৰ মেম্বাৰ, চুৰ্চৰীয়াকৈ চলি থাকে৷ গোটৰ মিটিঙলৈ গৈ দেশৰ দহৰ কথাবোৰৰ ঠোঁটত উঠাকণ বিলাই দিব পাৰি৷ অণুগল্পতো একেষাৰে কথা৷\nইমান সৰু কাম কৰিবলৈ মন নগ’ল৷ সেয়ে অণুগল্পও বাদ পৰিল৷ এডমিন হ’লে গ্ৰুপ খুলিলে আহল-বহল বিষয়ত ধৰাৰ কথা ভাবিছোঁ৷ সমাজ-সময়-ভাষা-সংস্কৃতি সকলো উদ্ধাৰ কৰা গ্ৰুপ খুলিম৷ দলে-বলে মানুহ এড কৰিম৷ মন গ’লে পোষ্ট এপ্ৰুভ কৰিম৷ মন নগ’লে দুই চাৰিদিনলৈ গেলি যোৱাকৈ পচিবলৈ থৈ দিম৷ মাজে মাজে প্ৰতিযোগিতা পাতিম – বেষ্ট কমেণ্ট, বিতৰ্ক কোঁৱৰ-কুঁৱৰী প্ৰাইজ দিম৷\nবচ, গ্ৰুপ হৈ গ’ল৷ এতিয়া নাম এটা লাগিবতো, মইমতালি গ্ৰুপ নামটো বেয়া নহ’ব চাগে!\nৰেচিপি বুকত বিকশিত ৰন্ধন প্ৰতিভা\nপ্ৰতিভা বোলা সম্পদবিধ বৰ জৰুৰী৷ এনেয়ে জ্ঞানীলোকে কয় যি মূলা বাঢ়ে দুপাততে চিন,আজিকালি ফৰ্মুলা সলনি হ’ল৷ যি মূলা বাঢ়ে ফেচবুক, কিতাপতে চিন৷ আপুনি হয় ফেচবুকত মূলা বঢ়াৰ চিনৰ বিকাশ কৰিব লাগিব৷\nঅন্যথা কিতাপত লেখি বিকাশ কৰিব লাগিব৷ এই দুইবিধৰ এবিধৰেও মোৰ প্ৰতিভা বিকাশ হোৱা নোহোৱাৰ দুখ এটাই মাজে মাজে ৰিবৰিবাই থাকে৷\nপ্ৰতিভাৰো আকৌ বিভিন্ন ভাগ৷ তাৰে এভাগি হৈছে, ৰন্ধন প্ৰতিভা৷ এইবিধ প্ৰতিভা মোৰ নাই৷ সেয়ে হুমুনিয়াহ কাঢ়ি কাঢ়ি এইবিধ প্ৰতিভাৰ বিকাশ ফেচবুকতো চাওঁ৷ ফেচবুকৰ ৰন্ধন প্ৰতিভাবোৰ চালে মোৰ কনফিউজ লাগে বোলো আচলতে জাতিলাউ ভাজি খায় নে পায়স ৰান্ধি খায়৷ পদিনা নামৰ গছবিধ আমৰ সৈতে চাটনি পিহি খায় নে ভাতৰ কাঁহী, দাইলৰ বাতিত ফুলদানিৰ দৰে সজায়৷ মুঠতে, ফেচবুকৰ ৰন্ধন প্ৰতিভাত আই এম কনফিউজ৷ ৰান্ধিবলৈ যিমান সম্পদ লাগে, ফেচবুকত আপলোড কৰা ফটো চেলেকি দিওঁ দিওঁ যেন লগাকৈ সজাবলৈ তাতোকৈ বেছি সম্পদ লাগে৷ হাঁহৰ নামতে কিমানক বাঁহ দিয়া দেখিছো৷ এপোৱা মাংস আনি ৰান্ধি বাঢ়ি কাঁহীত সজাই কাষে কাষে দুইকিলো পিয়াজৰ ফুল কাটি, জলকীয়াৰ লতা কাটি, ধনীয়াৰে ৰেণু আঁকে৷ এইখন বাঁহ দিবলৈ যিমান পইচা খৰচ,তাতো এপোৱা হাঁহ সজোৱাৰ নামত৷\nদেখাদেখিকৈ বাঁহ দিয়ে বাবে ফেচবুকৰ মূলা বঢ়া ৰন্ধন প্ৰতিভাত নজৰ নিদিওঁ। ৰেচিপি বুকৰ প্ৰতিভা কিনি আনোঁ৷ পঢ়িম আৰু ৰান্ধিম৷ দুখন কিনিলো দুবাৰ৷ প্ৰথমখনৰ নাম ‘পাকঘৰ আমাৰ’, মহিলা ৰাইটাৰ৷ হয়তো আক, মহিলাৰ মতে পাকঘৰ আমাৰেই৷\n‘পাকঘৰ আমাৰ’খন আনি পঢ়িলোঁ মানে একদম এ টু জেদ পঢ়িলোঁ৷ আমিষ, নিৰামিষ, মিঠাই-নমকিনৰ এশ এটা ৰেচিপি৷ এটা এটা ৰেচিপি বনাবলৈ দুশটামান বস্তুৰ নামৰ লিষ্ট৷ আটাইবোৰ ৰেচিপিতে এটা আইটেম নহ’লে নহয়৷ সেইটো হ’ল-ক্ৰীম৷ মাছত ক্ৰীম, মাংসত ক্ৰীম, দাইলতো ক্ৰীম,মিঠাইতো ক্ৰীম৷ তাকো ৰান্ধি বাঢ়ি শেষ হোৱাৰ পাছত নমোৱাৰ সময়ত সংযোজন৷ ‘পাকঘৰ আমাৰ’ পঢ়ি বুজিলোঁ ৰাইটাৰৰ ৰন্ধাত কনফিডেঞ্চ নাই৷ ইমানবোৰ দি ৰন্ধাৰ পাছতো ক্ৰীম মিলাই ফাইনেল টাচ্ছ দিয়াৰ কোনো যুক্তি নাই৷ তথাপি পইচা ৱচুলৰ বাবে দুটামান দৰকাৰী ৰেচিপি মুখস্থ কৰিলোঁ, ৰান্ধিম এদিন৷\n‘পাকঘৰ আমাৰ’পৰা ছাগলী মাংসত প্ৰথম প্ৰচেষ্টা৷ এশ এবিধ নাম মনত লৈ বজাৰ পালো গৈ৷ দোকানে দোকানে সাবিত্ৰীক বিচাৰি নিজৰ লগতে দোকানীৰো মূৰ চোবালো৷ ঘৰলৈ আহি কিতাপ মেলি দেখিলোঁ সত্যবানৰ সাবিত্ৰী নহয়, মাংসত লগা বিধৰ নাম জাৱিত্ৰী৷ খাব জানিলে চাউলেই চিৰা৷ সেইবাণী সৰোগত কৰি ছাগলী মাংস নহৰু-পিয়াজতে সামৰিলোঁ৷\nদ্বিতীয়খন ৰেচিপি বুকৰ নাম আছিল -আমিষ আহাৰ৷ বুকফেয়াৰৰপৰা কিনি আনি গৰমে গৰমে মেলিলোঁ৷ প্ৰথম ৰেচিপি – কণী খাওঁ আহক৷ এটা পাত্ৰত চাৰিটা কণী ডুব যোৱাকৈ জোখৰ পানী দিব৷ তাতে কণীকেইটা দি গেছ স্তভত উঠাই দিব৷ চাহ চামুচেৰে এচামুচতকৈ কম নিমখ দি পাত্ৰটো ঢাকোন দি সিজিবলৈ দিব৷ সাত মিনিটমানৰ পাছত চামুচেৰে টুকুৰিয়াই চাই সিজা বুলি গম পালে উঠাই আনি বাকলি গুচাই দুফাল কৰিব৷ ওপৰে ওপৰে এচিকুট চাট মচলা, ক’লা নিমখ, জালুকৰ গুৰি চটিয়াই গৰমে গৰমে পৰিবেশন কৰিব৷\nআহ! কি সুন্দৰ ৰেচিপি৷ একদম মোগল বাদচাহী ৰেচিপি৷ আমাৰ দৰে প্ৰতিভাশূণ্য মানুহে, হাফ বইল কণী গোটে গোটে গিলা মানুহে এনেকুৱা ৰেচিপি কি বুজিম৷ খাই চাব লাগিব৷ বাকী থকা ৰেচিপিকেইটাও পঢ়ি ৰন্ধন প্ৰতিভা বিকাশ কৰিব লাগিব৷\nমাল্টিটেলেণ্টেড বাইদেউৰ সান্নিধ্য\nদৈনন্দিন জীৱনত জীৱন ধন্য হোৱা কিমান যে মানুহৰ সান্নিধ্য লাভ কৰা হয়। ফেচবুক খোলাৰ পাছত এনে সান্নিধ্যৰ পৰিমাণ আৰু বাঢ়িল। বিশেষকৈ মাল্টিটেলেণ্টেড বাইদেউৰ সান্নিধ্য লাভ কৰাৰ পাছত এই ক্ষুদ্ৰ জীৱন ধন্য হৈ পৰিল। এই বাইদেউৰ সান্নিধ্য পালে এনেকুৱা লাগে যে,\n“বাইদেউৱে নেজানে কি আৰু মই জানো কি?”\nসাইলাখ গুৱাহাটীৰ ফেঞ্চি বজাৰ। তাত নেপায় কি আৰু আপোনাক লাগে কি?\nসাহিত্য চৰ্চা, ৰূপচৰ্চা, পৰচৰ্চা, ৰন্ধন চৰ্চা, ফটোগ্ৰাফী চৰ্চা সকলোবিধেইতো চৰ্চা কৰে। সাহিত্যৰ গ্ৰুপত দেখিব দিনে দহটা অণুগল্প। লাইকৰ অলপ হেৰফেৰ হ’লে তোলনী বিয়া পাতিব লাগে নে নেলাগে, গৰু নে গাহৰি, মোডী নে ৰাহুলত ধৰি লাইক-শ্বেয়াৰেৰে দমদমাই আছে। কবিতাৰ গ্ৰুপত দেখিব বিউটিপ্লাছ কেমেৰাৰে চিকুণ কৰা গালৰ চেলফিতে কবিতাৰ হৰ্ডিং ওলমাই দিছে। পাঠকে পঢ়ি ভাল পালে সেই গালতে চুমা আৰু বেয়া পালে চৰ শুধাব পাৰে। ৰন্ধন চৰ্চাৰ গ্ৰুপতো মাল্টিটেলেণ্টেড বাইদেউৰ টেলেণ্ট বেছি ট ট কৈ ওলায়। আপোনাৰ-মোৰ দৰে মানুহে তিঁয়হৰ চালাদৰ ৰেচিপি দিয়কচোন, মানুহে খেদি আহিব। বাইদেউসকলৰ তিঁয়হৰ চালাদৰ ৰেচিপিত লাইক দেখিব হাজাৰ হাজাৰ। তিঁয়হকো মাল্টিটেলণ্টেড বনাই দিয়ে। ইমানবোৰ টেলেণ্ট প্ৰদৰ্শনৰ পাছতো লাইভ আহি সংগীত আৰু বক্তৃতা চৰ্চা টেলেণ্টৰ পৰিচয়ো দিয়ে।\n: দেখা পাইছে নে বাৰু মোক, অ’ ওলাইছো। হাই অমুক, তমুক…… (চুলিখিনি অলপ আঙুলিৰে ঠিক কৰি কৰি) বহুত ব্যস্ততাৰ মাজতো মই লাইভ আহিছো। এটা বিশেষ কথাত ব্লা…ব্লা…ব্লা ।\nহত্যা, ধৰ্ষণ, বতাহ, ধুমুহা, ফেণী, গৰু-গাহৰি, প্ৰিয়ংকা, ৰাহুল, মোদী, বাৰ্থ দে, বিহু,পূজা জাতীয় কিবা বিষয় এটাত বক্তৃতা দিয়ে।\nমুঠতে বাইদেউৱে নেজানে কি আৰু আপুনি জানিব বিচাৰে কি?\nসান্নিধ্যলৈ অহা মাল্টিটেলেণ্টেড বাইদেউ এগৰাকীয়ে কৈছিল,\n: কপালৰ ফোঁটটো অলপ ডাঙৰকৈ ল’বা। তুমি টেলেণ্টেড ছোৱালী। ডাঙৰ ফোঁটে আৰু টেলেণ্টেড দেখায়। ঊষা উথুপ, মামণি ৰয়ছমক দেখা নাই! ফোঁটটোৰ বাবেই কিমান টেলেণ্টেড লাগে।\nসেইদিনাহে বুজিলোঁ, মানুহ টেলেণ্টেড হ’বলৈ কি কি লাগে। বাইদেউৰ মাল্টিটেলেণ্টো সেইদিনাই বুজিলোঁ। গতিকে, সেইদিন ধৰি প্ৰথমে টেলেণ্টেড কেনেকৈ হ’ব পাৰি বাইদেউগৰাকীৰ প্ৰফাইলতে খুচৰিলোঁ।\nপ্ৰফাইলটো খুচৰি খুচৰি গৈ গৈ বাইদেউৰ ফেচবুক খোলা বছৰটো ওলাল। বাইদেউৰ টেলেণ্টৰ নামত বেৰত ওলমাই থোৱা গোলাপৰ ফটো, পাৰ চৰাইযুক্ত ফটোৰ লগত গুড মৰ্ণিং।\nফেচবুকত বছৰ বাগৰাৰ লগে লগে বাইদেউৰ টেলেণ্টৰ অকণ অকণ বিকাশ চকুত পৰিল। কাতি বিহুত কৃষ্ণৰ ফটোৰ লগত শুভেচ্ছাসহ চল্লিশজনলৈ টেগ্য কৰা টেলেণ্ট।\nআৰু দুবছৰমান বাগৰিল। গান্ধী আৰু বুদ্ধৰ কাণ বাগৰা বাণীবোৰ পোষ্ট কৰাৰ টেলেণ্ট। লাহে লাহে বছৰে প্ৰতি অকণ অকণ টেলেণ্ট বিৰিঙিছে। প্ৰথমে মহৎ বাণী, তাৰপাছত কবিতা হয় যদি হওক,নহয় যদি নহওক টাইপ কিবাকিবি। তাৰপাছত কবিতা বুলি নাম দি লেখা কবিতা। তাৰো পাছত গল্পৰ নাম দি কিবাকিবি। তাৰপাছত অণুগল্প, তাৰপাছত ভাতৰ কাঁহীৰ ফটো। তাৰপাছত কেৱল মাংসৰ বাটি উইথ ৰেচিপি লেখা ফটো। তাৰপাছত ডি.এচ.এল.আৰ কেমেৰা ধৰি ফটোগ্ৰাফী, চেলফী,বিতৰ্ক, স্কীণশ্বট, সমাজসেৱা, হেপী ফেমেলিৰ এডভাৰ্টাইজৰ টেলেণ্টেৰে ৱালখন ভৰাই তুলিছে। সমানে সমানে গ্ৰুপবোৰত বিকশিত টেলেণ্টৰ নমুনা। প্ৰথম আনৰ লেখাত নিজৰ টেলেণ্টৰ চিনস্বৰূপে…\n: ভাল লাগিছে/পঢ়ি একদম চকুপানী ওলাই গ’ল জাতীয় লেৰেলা সাদৰযুক্ত কমেণ্টৰ টেলেণ্ট,শ্বেয়াৰৰ টেলেণ্ট। তাৰপাছত নিজে লেখাৰ টেলেণ্ট, বিতৰ্কত অংশগ্ৰহণৰ টেলেণ্ট, গ্ৰুপ খোলাৰ টেলেণ্ট, কিতাপ প্ৰকাশৰ টেলেণ্ট ব্লা… ব্লা…ব্লা।\nএনেকৈ বাইদেউৱে ফেচবুকত কৰা নাই কি আৰু বাকীনো আছে গৈ কি?\nবাপেৰ সৰু মাৰ সৰু, তই হ’বি বৰ গৰু/লাও খা বেঙেনা খা/বছৰে বছৰে টেলেণ্টেড হৈ যা টাইপত টেলেণ্ট বাঢ়ি গৈ থাকিল। যোৱা চাৰিবছৰমানৰ আগেয়ে আপলোড কৰা ফটো এখনত তেওঁৰ কপাললৈ টেলেণ্টেডৰ লক্ষণ স্বৰূপে হঠাৎ ডাঙৰ ফোঁটটোও আহিল। সেইবছৰৰপৰা নিজৰ ৱালত,গ্ৰুপবোৰত টেলেণ্টবোৰ আৰু বাঢ়িল। এনেকৈ বাঢ়ি গৈ গৈ বিশেষ বাইদেউ মাল্টিটেলেণ্টড বাইদেউ এগৰাকী হৈ পৰিল। ময়ো অনুসৰণ কৰি গৈ আছো, পিছে যি মূলা বাঢ়ে দুপাততে চিন কৰি তৃতীয়শ্ৰেণীৰ পৰা সেই গল্প আৰু ব্যংগ চৰ্চা কৰি কেৱল টেলেণ্টেড হৈ থাকিম নে! মোৰোতো মাল্টিটেলেণ্টড হ’বলৈ মন যায়৷\n« উপলব্ধি – অভিজিত মেধি\nমন যায় মন যায় মোৰো মন যায় – নীলাঞ্জনা মহন্ত »\nআকৌ এবাৰ পঢ়িলো, এটা শব্দত মাৰ্ভেলাচ\nবহুত ভাল লাগিল..\nবৰ টেলেণ্টেড লেখা দেই৷ বিশেষকৈ লাষ্টৰ লগপহকৈ বাঢ়ি অহা টেলেন্টেড বাইদেউৰ কথা খিনি৷ মস্তি লাগিল


ব্যতিক্ৰমী পূজা! গোবৰৰ দমত শিশুক শুৱাই পূজা অৰ্পণ, ক’ত? -\nHome ৰাষ্ট্ৰীয় ব্যতিক্ৰমী পূজা! গোবৰৰ দমত শিশুক শুৱাই পূজা অৰ্পণ, ক’ত?\nব্যতিক্ৰমী পূজা! গোবৰৰ দমত শিশুক শুৱাই পূজা অৰ্পণ, ক’ত?\nডিজিটেল ডেস্কঃ এক ব্যতিক্ৰমী পূজা ৷ গোৱৰ্ধন পূজা, যাক অন্নকুট পূজা বুলিও জনা যায়, সৰ্বশক্তিমান ভগৱান শ্ৰী কৃষ্ণক উপাসনা কৰিবলৈ উদযাপন কৰা হয় এই পূজা৷ চলিত বৰ্ষৰ গোৱৰ্ধন পূজা ৫ নৱেম্বৰত উদযাপন কৰা হ’ল৷\nকালী পূজাৰ পাছৰ দিনা উদযাপন কৰা এই উৎসৱে হিন্দু পুৰাণত এক বিশেষ স্থান দখল কৰে কিয়নো এই দিনটোত ভগৱান কৃষ্ণই গোৱৰ্ধন পৰ্বতখনক এটা আঙুলিত তুলি, গাঁওবাসী আৰু গৰুবোৰক প্ৰকৃতিৰ ক্ৰোধৰ পৰা আশ্ৰয় দি ভগৱান ইন্দ্ৰক পৰাজিত কৰিছিল৷এই উৎসৱ মূলতঃ অনুষ্ঠিত কৰা হয় মধ্য প্ৰদেশত৷ সকলোৱে জীৱনৰ দীৰ্ঘায়ু কামনা কৰাৰ লগতে শিশুৰ সু-স্বাস্থ্যৰ বাবে আয়োজন কৰা হয় গোৱৰ্ধন পূজা৷ যাদৱ সম্প্ৰদায়ৰ মহিলাসকলে বিশেষকৈ এই পূজাৰ আগ-ভাগ লয়৷\nদেৱালীৰ পাছৰদিনা উদযাপন কৰা এই উৎসৱৰ যথেষ্ট প্ৰাধান্য আছে, বিশেষকৈ এই পূজাত শিশুসকলক গুবৰৰ দমত শুৱাই থয়৷ মহিলাসকলে তেওঁলোকৰ সন্তানসকলক শুৱাবলৈ একোটাকৈ গোবৰৰ দম প্ৰস্তুত কৰে পৰ্বতৰ আকাৰত আৰু তাৰ সন্তানসকলক গোবৰৰ দমত শুৱাই তেওঁলোকৰ মংগলৰ বাবে মাতৃসকলে প্ৰাৰ্থনা কৰে৷ তাৰ পাছত ভোগৰ বাবে প্ৰতিখন ঘৰৰ পৰা ক্ষীৰ-পুৰী আৰু মিঠাই লগতে গাখীৰ অনা হয়। এইটো বিশ্বাস কৰা হয় যে এই গাখীৰ খোৱা ব্যক্তিসকলৰ স্বাস্থ্য গোটেই বছৰটোতে ভালে থাকে।\nPrevious articleচীন চৰকাৰৰ সমালোচনাৰ প্ৰতিফল; কাৰাগাৰত অনাহাৰে মৃত্যুৰ ক্ষণ গণিছে এগৰাকী সাংবাদিকে\nNext articleআশ্চৰ্য্যকৰ আলু! মোনাৰে নহ’ব, গাড়ী লৈ আহক বজাৰলৈ…


ফটা অভিজ্ঞতা – সুজাতা বৰুৱা – ফটাঢোল\nআমি নৱমমান শ্ৰেণীত পঢ়ি থকা দিনৰে কথা এয়া৷ স্কুল ছুটিৰ পাছত পাছবেলা ইংৰাজী বিষয়ৰ টিউশ্যন এটা থাকে৷ আমি কেইজনীমান ছোৱালী একেলগে চাইকেল লৈ গোটেই ৰাস্তাটোকেই আমাৰ কৰিলৈ খিলখিলাই গৈ থাকোঁ৷ বাটত ফিল্ড এখন পোৱাৰ ঠিক আগে আগে আমাৰ লগত দুজনী খোজকাঢ়ি যোৱা পাৰ্টনাৰ লগ লাগেহি৷ প্ৰায় এক কিলোমিটাৰ মান বাট সিহঁতৰ সৈতে সদায় হাফ পেডেল মাৰি মাৰি নাইবা চাইকেলখন ঠেলি ঠেলি যোৱাৰ আমেজ লওঁ৷ ফিল্ডখনত আকৌ বয়জ হায়াৰ ছেকেণ্ডাৰী স্কুলৰ ল’ৰা কেইটামানে ক্ৰিকেট খেলে সদায়৷ অহা যোৱা কৰোতে সেই ঠাইকণত আমাৰ যেন হাঁহি মাৰ নাযাবই আৰু৷ মোৰ চকুৰ আগত খেলত ব্যস্ত থাকে হেণ্ডচাম৷ এদিনাখন হেণ্ডচামে শব্দবান মাৰি পঠিয়ালে “হাঁহিচম্পা ৷“ আয়ৈ একেবাৰে চাৰিশ চল্লিছ ভল্ট পাৰহৈ গ’লেই নহয়৷ চকুৱে চকুৱে মিছিকি হাঁহি৷ বুকুৰ কপৌ চৰাইটোৰ যিহে ঢপঢপনি, নকৈছোহে আৰু৷ এদিন ক্ৰিকেট বলটোকে ইচ্ছা কৰিয়েই মাৰি পঠিয়ালে৷ এই গাত লাগো লাগো আৰু, কথমপিহে নলগাকৈ ৰ’ল৷ হেণ্ডচাম আৰু হেণ্ডচামৰ বন্ধুৱে দৌৰি আহি ক্ষমা খুজিলেহি৷ যি হয় দেখা যাব বুলি দিলো এৰি মিছিকিয়া বিজুলীবান বাপেকে৷\nপিছদিনা হেণ্ডচামৰ বন্ধুৱে দৌৰি আহি ক’লেহি “অলপ ৰবা নেকি? “ হেণ্ডচামৰ বন্ধুৱে জেপৰপৰা কাগজ এটুকুৰা উলিয়াই মোক দিলে৷ বুকুৰ কপৌ চৰাইটোৰ ঢপঢপনি ইমানেই বাঢ়ি গ’লযে একেবাৰে মানে নিজৰ কাণেৰে শুনা পাই গলো আৰু৷ “মানে হেণ্ডচামে মোলৈ“ বুলি ভাবিবলৈ সময় পালো কি নাপালো ঠিক নাই, “এইখন তোমাৰ লগৰ পাহিক দি দিবাছোন৷ বহুতদিনৰেপৰা তাইক কিবা এটা কম বুলিও কব পৰা নাই৷ “ আয়ৈ প্ৰভু! কিনো শুনিলো আৰু এয়া৷ একেবাৰে মানে আকাশৰ পৰা উফৰি আহি মাটিতে ধুপুচকৈ পৰিলোহি৷ খেটেং ঠেং ঠেং ঠুং কৈ কলিজাতোও টুকুৰা হওঁ হওঁ আৰু৷ নহ’ল যেনিবা৷ ৰ’ব কাহিনীটো ইমানতে শেষ হোৱা হ’লেও এটা কথা আছিল৷ কুমলীয়া অন্তৰখনে আৰু এটা আঘাত পাবলৈ বাট চাই আছিল৷ পিছদিনাখন আৰু তাৰ পাছৰ কেবাদিনো গা বেয়া বাবে মই টিউশ্যন নগলো৷ এদিন টিউশ্যনৰপৰা ঘূৰি আহোঁতে হেণ্ডচামৰ বন্ধুৰ ভনীয়েকজনী ঘৰৰপৰা দৌৰি আহি ৰাস্তা পালেহি৷ মোক কলে “ৰ’বাছোন, আমাৰ দাদাৰ পাছত তুমি আৰু নেলাগিবা৷ নহ’লে কথা বেয়া হব কিন্তু, কৈ দিলো৷ “\n« আপদীয়া পদ্য– বিস্মিতা শৰ্মা\nনগেনৰ মাছ– গীতাঞ্জলী বৰা »\nকিহৰ পৰা কি হৈ গ’ল! বহুত মজা লাগিছে।\nকৃষ্ণ! বুকুখন হমহমাই গ’ল অ’ ৷\nহেন্দচম কোন ৷ ৷ …মই জানো বাৰু